Quds gai America consulate eh hulhuvaane: Blinken\nފަލަސްތީން ގުދުސްގައި އެމެރިކާ ކޮންސިއުލޭޓް ހުޅުވާނެ: ބްލިންކެން\nއެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެން: ގުދުސްގައި އެމެރިކާ ކޮންސިއުލޭޓެއް ހުޅުވާނެ\nއެމެރިކާއިން ވިސްނާފައި އޮތް ގޮތަށް ފަލަސްތީންގެ ގުދުސްގައި އެމެރިކާ ކޮންސިއުލޭޓް ހުޅުވާނެ ކަމަށް އެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެން ވިދާޅުވެއްޖެ އެވެ.\nބްލިންކެން ވިދާޅުވީ ގުދުސްގައި ބައިޑަން ސަރުކާރުން ކޮންސިއުލޭޓެއް ހުޅުވަނީ ފަލަސްތީން މީހުންނަށް އެހީތެރިވާން ކަމަށާއި އެކަން ތަންފީޒް ކުރައްވާނެ ކަމަށެވެ.\nއެމެރިކާ ކޮންސިއުލޭޓެއް ގުދުސްގައި ހުޅުވުމަކީ އިޒްރޭލު ވަރަށް ބޮޑަށް ދެކޮޅު ހަދާ ކަމެކެވެ. އެމެރިކާގެ ރައީސް ޖޯ ބައިޑަންއާ ބައްދަލު ކުރައްވަން އިޒްރޭލުގެ ބޮޑުވަޒީރު ނަފްތަލީ ބެނެޓަށް ލިބިވަޑައިގެންނެވި ފުރުސަތުގައި އެންމެ ފުރަތަމަ ކުރެއްވި ޝަކުވާއަކީ ވެސް އެއީ އެވެ.\nއެމެރިކާ ކޮންސިއުލޭޓް އޮފީހެއް ފަލަސްތީންގެ ގުދުސްގައި ކުރިން ވެސް ހުއްޓެވެ. އެހެން ނަމަވެސް އެެމެރިކާގެ ކުރީގެ ރައީސް ޑޮނަލް ޓްރަމްޕްގެ ސަރުކާރުން 2017 ގައި ކޮންސިއުލޭޓް އުވާލައި ގުދުސްގައި ހުންނަ އެމެރިކާ އެމްބަސީއަށް ހިދުމަތްތައް ބަދަލު ކުރެއްވީ އެވެ.\nބްލިންކެން ވިދާޅުވި ގޮތުން އިޒްރޭލާ އަރަބި ދައުލަތްތަކާއެކު ގާތް ގުޅުމެއް އޮތުމަކީ އެދެވޭ ކަމެއް ކަމަށާއި ޑޮނަލްޑް ޓްރަމްޕްގެ ވެރިކަމުގައި ކުރެއްވި މަސައްކަތްތައް ޖޯ ބައިޑަންގެ ސަރުކާރުން ވެސް ދަމަހައްޓާނެ ކަމަށެވެ.\nފަލަސްތީން މީހުންނާ މެދު ވެސް ބައިޑަން ސަރުކާރުން ދެކެނީ ގާތްކޮށް ކަމަށާއި ކޮންސިއުލޭޓް އޮފީހެއް ގުދުސްގައި ކޮންމެހެން ވެސް ހުންނަން ޖެހޭ ކަމަށް ބްލިންކެން ވިދާޅުވި އެވެ. އޭނާ ވިދާޅުވީ ފަލަސްތީން މަތިން ހަނދާން ނައްތާލައިގެން ފަރުޖެއްސެން ނެތީ ކަމަށެވެ.\nމެދުއިރުމަތީގައި ސުލްހަ ގާއިމުކުރަން އިޒްރޭލުން އެދޭ ނަމަ ރައްކާތެރި ގޮތަކީ ފަލަސްތިނަށް މިނިވަން ދައުލަތަކަށް އިޒްރޭލު އެއްބަސްވުން ކަމަށް ޖަރުމަނުގެ ޗާންސެލަރު އެންޖެލާ މާކެލް ވެސް ވިދާޅުވި އެވެ. މިއީ އެމެރިކާ ވެސް ސަޕޯޓްކުރާ ސިޔާސަތެކެވެ.\nއެމެރިކާ އާއި އިނގިރޭސިވިލާތް އަދި ވިލާތު ގައުމުތަކުން އިޒްރޭލަށް ކަމޭހިތާވަރުން ފަލަސްތީނަށް ސަޕޯޓްކުރާ ގައުމަކަށް އެއްޗެއް ބުނެވޭކަށް ނޯވެ އެވެ. އެހެން ނަމަވެސް ފަލަސްތީނަށް މިނިވަން ދައުލަތެއް އޮންނަން ޖެހޭނެ ކަމަށް ވަކާލާތުކުރާ ގައުމުތައް ވަރަށް ގިނަ އެވެ.\nފަލަސްތީން އިޒްރޭލް މެދު އިރުމަތި + ވެސްޓް ބޭންކް އެންތަނީ ބްލިންކެން\n"ޝެއިޚް ޖައްރާހްގައި ކުއްޔަށް ތިބެވިދާނެ"


Adeeb geah badhalu koffi | Wathan.mv އަދީބު ގެއަށް ބަދަލުކޮށްފި | Wathan.mv\nޖަލުގައި ހުންނެވި ކުރީގެ ނައިބު ރައީސް އަހްމަދު އަދީބު އަބްދުލްގަފޫރު ގެއަށް ބަދަލުކޮށްފިއެވެ.\nއަދީބު ބަންދުގައި ހުންނަވަމުން ގެންދެވީ މާލޭ ޖަލުގައެވެ.\nމޯލްޑިވްސް ކަރެކްޝަނަލް ސާވިސްގެ މީޑިއާ އޮފިޝަލް މިއަދު ވިދާޅުވީ ބަލި ހާލަތު ހުރި ގޮތުން، ކޯޓުގެ ހުއްދައާއެކު އަދީބު ގެއަށް ބަދަލުކުރެވިފައިވާ ކަމަށެވެ. ނަމަވެސް އިތުރު މައުލޫމާތެއް ނުދެއްވައެވެ.\nއެމްއެމްޕީއާރުސީގެ ހިޔާނާތާ ގުޅިގެން އަދީބުގެ މައްޗަށް އުފުލާފައިވާ ދައުވާތައް ކުރިމިނަލް ކޯޓުން ބާތިލުކުރި މައްސަލައިގެ އިސްތިއުނާފު ޝަރީއަތް ނިމެންދެން އޭނާ ރިމާންޑު ޖަލެއްގައި ބަންދުގައި ބެހެއްޓުމަށް ހައިކޯޓުން އަމުރުކުރީ ޖުލައި މަހުގެ 23 ވަނަ ދުވަހުއެވެ.\nއެމްއެމްޕީއާރްސީގެ ހިޔާނާތުގެ މައްސަލައިގައި، އެސެޓް ރިކަވަރީ ކޮމިޝަނާއި، އޭސީސީ އާއި ފުލުހުން ގުޅިގެން ހިންގި ތަހުގީގަށް ފަހު އަދީބުގެ މައްޗަށް ދައުލަތުން އުފުލީ ހިޔާނާތްތެރިވުމުގައި ބައިވެރިވުމުގެ ދެ ދައުވާ އާއި، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާއެއް ހޯދައިދިނުމުގެ ދެ ދައުވާ އާއި، މަނީ ލޯންޑަރިންގެ ދެ ދައުވާ އާއި ރަސްމީ ހައިސިއްޔަތު ނަހަމަގޮތުގައި ބޭނުންކުރުމުގެ ދައުވާއެކެވެ.\nއެ ހަތް ދައުވާއަށް ވެސް އަދީބު ވަނީ ސެޕްޓެމްބަރު މަހުގެ 30 ވަނަ ދުވަހު އިއުތިރާފުވެފައެވެ. އަދި ކުށަށް ތައުބާވެ ރައްޔިތުންގެ ކިބައިން މައާފަށް ވެސް އެދިވަޑައިގެންނެވިއެވެ.\nއަދީބާއި ދައުލަތާއެކު ހެދި އެއްބަސްވުމުގެ ދަށުން އޭނާއަށް އަންނާނީ ޖުމްލަ 20 އަހަރު ދުވަހުގެ ޖަލު ހުކުމެވެ. އެ އަދަބު މުރާޖައާކޮށް، އެއަށް ވުރެ ކުޑަ އަދަބެއް ދިނުމަށް އަދީބު ވަނީ އެދިވަޑައިގެންފައެވެ.\nއޭނާ ވިދާޅުވީ، މިހާރުވެސް ޖަލުގައި ފަސް އަހަރެއްހާ ދުވަސް ހޭދަވެއްޖެ ކަމަށާއި އޭނާގެ ސިއްހީ ހާލަތުވެސް ވަރަށް ދައްވެފައިވާކަމަށެވެ. އެގޮތުން ދެވެން އޮތް ކުޑަ އަދަބެއް ދިނުމަށް އޭނާ ވަނީ އެދިވަޑައިގެންފަ އެވެ.\nދެން އޮންނަ އަޑުއެހުމެއްގައި އޮތީ އަވަސް ނިއާއެއް ކަނޑައެޅުމެވެ. ދެން އަންނަ އަޑުހުމެއް ބޭއްވުމަށް ތާވަލްކޮށްފައިވަނީ އަންނަ ހޯމަ ދުވަހަށެވެ.


ދޮގުނުހަދާން ގޮނޑީގައި އިނިއްޔާ ހަދަންވާނީ ތެދު! – Dhen.mv\nދޮގުނުހަދާން ގޮނޑީގައި އިނިއްޔާ ހަދަންވާނީ ތެދު!\nދެން އެމްވީ April 18, 2020 - 10:55 pm\nއަބަދަކު އެންމެން ދައްކާނީ ތިމާ އެދޭ ވާހަކައެއް ނޫނެވެ. ފެންނާނީ ދެކެން އެދޭހާ މަންޒަރެއް ނޫނެވެ. އިވޭނީ އަހަން ބޭނުންވާ އަޑު އެކަންޏެއް ވެސް ނޫނެވެ. އެހެނީ ކޮންމެ މީހަކީ ތަފާތު ވަކިމީހެކެވެ. ވިސްނުމާ ފިކުރު ހުރިހާ ކަމެއްގައި އެއްގޮތް ނުވުމަކީ އިންސާނީ ޠަބީޢަތެވެ. މީހަކާ ރުހި ގަބޫލުވުމަކީ އެމީހަކު ދައްކާ ހުރިހާ ވާހަކައެއް ގަބޫލުކުރުން ލާޒިމުކުރާ ކަމެއްނޫނެވެ. މީހެއްގެ މޮޅުކަމަކީ އެހެން މީހަކު ބުނާ ވާހަކަ އަޑު ނޭހުމެއްނޫނެވެ. ތިމާއަށް ކަމެއްނޭނގި އޮތުމަކީ އެކަމެއް ނެތުމެއް ނޫނެވެ. މީހަކު ބުނާ ކޮންމެ ބުނުމަކީ ދޮގަކަށް ނުވެދާނެއެވެ.\nތިމާ ، ދެކެ އަތުން ހިފާ ކަންތައްތައް ކަމާބެހޭ ފަރާތަށް ހިއްސާކުރުމަށް ގިނަބަޔަކަށް ވަގުތެއް ނޯވެއެވެ. ކުށެއްކުރާތަން ފެނުނަސް އެކަމެއް ރިޕޯޓުކުރުމަށް ފުރިހަމަ ކުރަންޖެހޭ އިޖުރާތުތައް ފުރިހަމަ ކޮށްގެން އެކަން ކުރުމަށްވުރެ ގިނަމީހުނަށް ފަސޭހައީ އެކަމެއް ނުކުރުމެވެ. އެހެން ކަމުން ކަމާބެހޭ ފަރާތުން މައުލޫމާތު ހޯދައިގެން ކަމެއްކުރުމަކީ ހީކުރާހާ ފަސޭހަ ކަމަކަށް ނުވެއެވެ. އެކަމަށް ހުސްވެގެން ތިބޭ ނޫސްވެރިންނަށްވެސް އެކަން އެއުޅެނީ ނުވެގެންނެވެ. އެހެންކަމުން ކޮންމެ މީހަކަށްވެސް މިހާރު އެކަމަށް އޮތް އެންމެ ފަސޭހަ މަގަކީ ސޯޝަލް މީޑިޔާއެވެ.\nހާދިސާ ހިނގިގޮތް ކަށަވަރުކޮށް ކަމުގެ ފުނަށް ދިޔުމަށް ސޯޝަލް މީޑިޔާއަކީ ވަރަށް މުހިންމު ވަސީލަތެކެވެ. ނުސިޔާނުކޮށް ހިނގާ ގިނަ ކަންކަމުގެ ފުރަތަމަ ޤަރީނާ ތިލަވެފައި އޮންނަނީ ސޯޝަލް މީޑިޔާއިންނެވެ. ތެދެކެވެ.ސޯޝަލް މީޑިއާގައި މުޅިއަކުން ހުންނަނީ ތެދުވާހަކަތަކެއް ނޫނެވެ. އެހެނެއް ކަމަކު އެ ޕްލެޓްފޯމުގައި ޝާއިއު ކޮށްފައި އޮންނަ ކޮންމެ ޕޯސްޓެއްގައިވެސް އަމާޒެއް އޮންނާނެއެވެ. ކޮންމެ މަޤްޞަދެއްގައި ކުރެވިފައިވާ ޕޯސްޓެއްގައި ވެސް ނޫސްވެރިޔަކު ޚަބަރެއް ހެދުމަށް ބޭނުންވާ ޒާތުގެ ބޭނުންތެރި މެސެޖެއް އޮވެދާނެއެވެ. ތަހުޤީޤީ ނޫސްވެރިކަމުގައި ބޮޑެތި ވައްކަންތަކާއި ޚިޔާނާތްތަކާއި އިޖުތިމާއީކަންކަމާއި ޤައުމީސަލާމާތަށް ނުރައްކާ ވެދާނެ ބޮޑެތިކަންކަން ތިލަކޮށްލުމުގެ އަސާސީ މައުލޫމާތު ސޯޝަލްމީޑިއާއިން ލިބިފައި ހުންނަނީ މަދެއްކޮށް ނޫނެވެ.\nމިހަޤީޤަތް މިހެން އޮތްއިރު ޒިންމާދާރު މަޤާމުތަކުގައި ތިއްބަވާ ބޭބޭފުޅުންގެ ވިސްނުންފުޅު ޒިންމާ ނަންގަވާ ހިސާބުން އެހެން އަތަކަށް އެނބުރި ގަންނަނީ ފިސާރި ބާރަށެވެ.މީޑިޔާއަކީ ބާރުވެރި ބޭބޭފުޅުން ބޭނުންފުޅުވާ ވާހަކައެއް ނޫން ވާހަކައެއް ދެކެވިގެން ނުވާނެ ބާރެއްކަމަށް ގަބޫލު ކުރައްވާ ކަހަލައެވެ. ނޫސްތަކުގެ ފަލަ ސުރުޚީތައް ޚާއްޞަ ކުރެވިފައި އޮންނަންވާނީ އެބޭބޭފުޅުންގެ މަސްލަހަތުގެ މަތީގައިކަމަށް ހީކުރައްވާ ކަހަލައެވެ. މީޑިޔާ ސްޓަންޓް ހައްދަވައިގެން ކޮންމެ ދުވަހަކު ނޫސްތަކުގެ ސުރުހީތަކުން ޖާގަ ހޯއްދެވުމަކީ ބައެއް ބޭބޭފުޅުން މާކުރައްވާ ހިތްވާ ކަމެކެވެ. ނޫހެއްގައި ޚަބަރެއް ގެނެސްދީފައި އޮންނަ ގޮތަކުން ނުތަނަވަސްކަން އުފެދި ދިމާލަށް ފެންނަން ހުންނަކަންކަންވެސް ބާރު ހުރި ފަރާތްތަކުން ދޮގުކުރަނީ މަދެއްކޮށްނޫނެވެ. ނޫސްވެރިއަކު ހަބަރެއް ލިޔުމަށް ލިބޭ މައުލޫމާތެއް ކަށަވަރުކުރުމަށްޓަކައި ޒިންމާދާރު ފަރާތަކާ ސުވާލުކުރުމުން ނޫސްވެރިޔާ މައުލޫމާތު ހޯދީ ކޮންތާކުންތޯ ސުވާލުކުރުމަކީ ޤާނޫނު އަސާސީ ހުއްދަ ކުރާކަމެއް ނޫނެވެ. މައުލޫމާތު ލިބުނީ ސޯޝަލް މީޑިޔާއިންތޯ ނޫނީ އެހެންތާކުންތޯ ބަލާކަށް ނުޖެހެއެވެ. ތެދުބަހުން ދެއްވެން އޮތްވަރަކަށް މައުލޫމާތު ދެއްވުމުން ނިމުނީއެވެ.\nއާއްމު ރައްޔިތުންގެ ލޯތްބާއި އިހުތިރާމް ވަކިވަރަކަށް މީހަކަށް ލިބުމުން އެމީހަކު ދައްކާނީ ހުސްތެދުވާހަކަ ކަމަށް ގަބޫލުކުރާކަށް ނުޖެހޭނެއެވެ. އާއްމު ރައްޔިތުންގެ ކަންބޮޑުވުންތައް ސޯޝަލް މީޑިޔާގައި ހިއްސާ ކޮށް ސަމާލުކަމަށް ކަމެއް ގެނައުމުން ސޯޝަލް މީޑިޔާއާއި ހަވާލާދިނީތީ ޖަވާބު ނުދިނުމަކީ ހުތުރު ކަމެކެވެ. ލިބިފައި އޮތް އިތުބާރާ ލޯބީގައި ކޫރުން އެޅޭނެ ކަމެކެވެ. ގޯސްކޮށް ކަމެއް ވެވިފައި އޮވެދާނެއެވެ. އެކަމަކީ އަނބުރާ ރުޖޫޢަނުކުރެވޭ ވަރުގެ ގެއްލުން ބޮޑު ކަމަކަށްވެސް ވެދާނެއެވެ. އެހެނެއްކަމަކު، މައުލޫމާތު ލިބުނު ވަސީލަތާ އަޅުވާފައި ޖަވާބުދާރީ ނުވުމަކީ ދޮގުނުހެދުމެއް ނޫނެވެ. އެހެންނޫނަސް ވަގަކު ވައްކަން ކުރަނިކޮށް ތިކުރަނީ ވައްކަމެއްތޯ އަހައިގެން އެކުރަނީ ވައްކަމެއްކަމަށް ވަގުކަލޭގެ އެއްބަސްވާނެ ކަމަށް ހީކުރާނީ މޮޔައެކެވެ. ދޮގުނުހަދާން ގޮނޑީގައި އިންކަމަށް ވަންޏާ ހަދަންވާނީތެދެވެ.


އެއްބައިވަންތަކަން ދެމެހެއްޓުމަކީ އެންމެންގެވެސް ޒިންމާއެއް | | Sangu News\nއެއްބައިވަންތަކަން ދެމެހެއްޓުމަކީ އެންމެންގެވެސް ޒިންމާއެއް\n11 އޮކްޓޯބަރ 2020 - 15:12\nދިވެހިރާއްޖޭގައި އެންމެ ފުރަތަމަ މީހުން ވަޒަންވެރިވި ދުވަސްވަރެއް ކަނޑައެޅިގެން އެނގޭކަށް ނެތެވެ. ނަމަވެސް، ބޭރުގެ ލިޔުންތަކުންނާއި ފެންނާންހުރި ތާރީޚީ ލިޔުންތަކުގެ އިތުރުން ތުންތުންމަތިން އައިސްފައިވާ ވާހަކަތަކުން، މިރާއްޖޭގައި މީހުން އުޅޭތާ ފަންސަވީސް ހާސް އަހަރަށްވުރެ ނުވަތަ އެއަށްވުރެ ގިނަދުވަސް ވެދާނެއެވެ.ޖޯގްރަފިކަލް ގޮތުން އިންޑިޔާ ކަނޑުގައި، ދިވެހިރާއްޖެ އޮންނަ މަޤާމުން، ކައިރީގައިވާ ޤައުމުތަކުން، ޚާއްޞަކޮށް އިންޑިޔާ، ސިލޯނުން އެޒަމާނުގައި ރާއްޖެއަށް މީހުން އައިސްފައިވުމަކީ އެކަށީގެންވާ ކަމެކެވެ. އިންޑިޔާ ހުޅަނގު ދެކުނު ސަރަހައްދުގެ މަސްވެރިން، އެމީހުން އެއިރަކު ގެންގުޅުނު އުޅަނދު ފަހަރުގައި ރާއްޖެއަށް އައިސް، ގޮސް އުޅޭކަން ތާރީޚީ ލިޔުންތަކުން ފެންނާއެބަހުއްޓެވެ.\nމިލާދީގެ ޤަރުނުތަކުގެ ކުރީކޮޅުގައި ދިވެހިރާއްޖޭގައި މީހުން އުޅެފައިވާކަން އެނގެނީ ބޭރުގެ ލިޔުންތަކުންނާއި އަދި ބައެއް ފޯކްލޯރ، ނުވަތަ ތުންތުން މަތިން އައިސްފައިވާ ވާހަކަތަކުންނެވެ. މިފަދަ ހުރިހާ ތާރީޚީ ލިޔުންތަކުން އެގެން އޮތް އެއްކަމަކީ ދިވެހިރާއްޖޭގައި މީހުން އުޅެން ފެށީއްސުރެ ދިވެހިންނަކީ ވަރަށް އެއްބައިވަންތަ، އެކުވެރި، އަޚްވަންތަ ގުޅުމެއް އަބަދުވެސް އޮންނަ ބަޔެއްކަމެވެ. ދިވެހިންނަކީ އެއްބައިވަންތަ ކަމުގެ ނަމުނާއެއް ކަމަށް ދައްކުވައިދޭ މިންވަރަކީ، އިރުއޮއްސޭ ވަގުތު މަހުން ލަފާ ދޯނިންގެންނަ މަސްކޮޅުން، ތައްޔާރުކޮށްލާ ގަރުދިޔަ ފޮދު ވެސް ވަށައިގެންއުޅޭ އަވަށްޓެރިންނަށްދީފަ ނޫނީ ރޭގަނޑުގެ ކެޔުމަށް ނުފަށާ ބަޔަކުވެސް އެއްޒަމާނެއްގައި ދިވެހިންގެ ތެރޭގައި ތިބިކަމެވެ.\nމިދެންނެވި މިސާލަކީ ރާއްޖޭއާ ގުޅޭ ވަރަށް ގިނަ ތާރީޚީ ލިޔުންތައް ލިޔުއްވި ފްރާންސްގެ ރައްޔިތެއްކަމަށްވާ ޕިރާޑް ޑި ލަވާލް ދިވެހިންގެ އެއްބައިވަންތަކަން ކުރުގޮތަކަށް ސިފަކޮށްދޭ ގޮތް ކަމަށް ބައެއް ތާރީޚީ ލިޔުން ތަކުގަ ފެންނަން އެބަހުއްޓެވެ. މިނޫނަސް މިފަދަ އެތަށް ކަމެއްގައި ދިވެހިންގެ މެދުގައި އޮތް އެއްބައިވަންތަކަންވަނީ ދައްކުވައިދީފައިވެއެވެ.\nޒަމާނުއްސުރެ ދިވެހިން އެކަކު އަނެކަކަށް، އެއްބަޔަކު އަނެއް ބަޔަކަށް ގަދަރު ކުރާމިންވަރު ވަނީ ފެނިފައެވެ. ކަޅާ ހުނދުގެ ޒަމާންނިމި ދިވެހިންގެ ތެރެޔަށް ތަޙުޒީބުގެ ކުލަވަރުތައް ވަންނަން ފެށިހިސާބުން ފެށިގެން، ދިވެހިންގެ ތެރޭގައި އޮތް އެކުވެރި ކަމާ، އަޚުވަންތަކަން ދިއައީ ފަޑުވަމުންނެވެ. އެކަކު އަނެކަކަށް އެއްބަޔަކު އަނެއްބަޔަކަށް ކުރާ ޤަދަރާ އިޙްތިރާމް ދިޔައީ ކުޑަވަމުންނެވެ. ޒަމާނުއްސުރެ އުޅެމުން އައި އާދަކާދަތައް ވަޅުޖެހި ދިވެހިންގެ ތެރޭގައި އޮތް އެއްބައިވަންތަކަމާ، އެކުވެރި އަޚްވަންތަކަން ރޫޅެން ފެށިއެވެ. ނަމަވެސް ޤަޢުމަށް ދިމާވާ ކުއްލިޙާލަތްތަކުގައި ނުވަތަ ކާރިސާތަކުގައި އަދިވެސް ދިވެހިންގެ ކިބައިން އެކުވެރިކަމާއި އެއްބައިވަންތަކަން ފެނެއެވެ.\nއެފަދަ މަންޒަރުތައް މިހާރު ފެންނަނީ ބައެއް ޙާލަތް ތަކުގައެވެ. ޢާއްމު ހާލަތް ތަކުގައި ކުރިން ދިވެހިންގެ ތެރޭގައި އޮތް އެއްބައިވަންތަކަން ފެނެޔޭ ދެންނެވުމަކީ ދަތި ކަމެކެވެ. ދިވެހިންގެ އެއްބައިވަންތަކަމާ އެކުވެރި ކަމުގެ މާޙަޢުލަށް ސިޔާސީ ހަލަބޮލިކަން އަންނަންފެށި ހިސާބުން ދިވެހިންގެ އެއްބައިވަންތަކަން ވަނީގެއްލެން ފަށާފައެވެ. ޚާއްސަކޮށް ދެހާސްތިންވަނަ އަހަރުގެ ފަހުކޮޅު ދިވެހިރާއްޖޭގެ ސިޔާސީ މަޝްރަޙުގައި ވަރުގަދަ ކޮޅިގަނޑެއް އުފެދި އަރައިގަނެގެންދިޔަ ލޮޅުންތަކެއްގެ ސަބަބުން ޒަމާނުންސުރެ ދިވެހިންގެ ތެރޭގައި އޮތް އެއްބައިވަންތަކަމުގެ ބިންގާ ރޫޅިގެންދިޔައެވެ.\nއެއަށްފަހު ދެހާސް ފަސްވަނަ އަހަރު އެކިކުލަ ކުލައިގެ ސިޔާސީ ޕާޓީތައް އުފެދި، ސިޔާސީ މައިދާނުގަ ހަރަކާތްތެރިވާން ފެށިހިސާބުން ދިވެހިންގެ އެއްބައިވަންތަކަމުގެ ބިންގާ ފުޑުފުޑުވެ ބައިބާވެގެން ގޮސް ދިވެހިންގެ ތެރޭގައި އޮތް އެއްބައިވަންތަކަންނެތި ވަޅުޖެހިގެންދިޔައެވެ. އެކަކު އަނެކަކަށް ބަލާމިންވަރު ކުޑަވެގެންދިޔައެވެ. ގެޔަކަށް ވަންނަންދާއިރު އެގެއެއްގެ ފާރުގައި ނުވަތަ ދޮރުގައި ލާފައި ހުންނަ ކުލަކުން އެގެޔަށް ނުވަދެ އެއްބަޔަކު އަނބުރާލާފަ ދާއިރު، ވަކި މީހެއްގެ ޕޯސްޓަރު އެގެޔެއްގެ ފާރުގަ ތައްކޮށްފަހުރުމުން ނުވަދެދާ މީހުންވެސް މިހާރު ދިވެހިންގެ ތެރޭގައި އެބަތިއްބެވެ.\nވަކި ކުލައެއްގެ ޕާޓީ އަކަށް ތާޢީދު ނުކުރާތީ ނުވަތަ ވަކި މީހަކާ އެއްކޮޅަށް ވާހަކަދެއްކުމުގެ ސަބަބުން ބައެއްފަހަރު ދެމަފިރިން ވަރިވެ ޢާއިލާތައް ރޫޅޭ ތަން މަދުންނަމަވެސް ފެންނަމުން ދިޔުމަކީ ހިތާމަކުރަން ޖެހޭކަމެކެވެ. ހަމަ އެފަދައިން ވަކި ކުލައެއްގެ ބަޔަކާއި ގުޅެން ސޮއި ނުކޮށްގެން ނުވަތަ ވަކި ބައެއްގެ ސިޔާސަތަށް ތާޢީދު ނުކުރާތީ ޒަމާނުއްސުރެ ކައިރީގައި ދިރިއުޅޭ އަވަށްޓެރިންނާއި ހަތަރު ކަޅިހަމަކޮށް ބަލާލަން އެއްބަޔަކު އުޒުރުވެރިވެއެވެ.\nކުލަކުލައިގެ ޖަލްސާތަކަށާއި މުޒާހަރާތަކަށްދާން އިންކާރު ކުރުމުގެ ސަބަބުން، މައިންބަފައިންނާ ދަރިންގެ ދެމެދުގެ ގުޅުން ހީނަރުވެ، ތިމާގެ އެއްބަނޑު އެއްބަފާ މީހުންނާ އަގައިން ބުނެލަން ބޭނުންނުވާ މީހުން މިއަދު ދިވެހިންގެ ތެރޭގައި އެބަތިއްބެއެވެ. ނަމަވެސް މިފަދަ ކަންތައްތައް މިގޮތައްވާން ނޭދޭނެ ބަޔަކުވެސް ދިވެހިންގެ ތެރޭގައި ތިބޭނެކަމާމެދު ޝައްކެއްނެތެވެ. އެންމެންނަކީވެސް އިންސާނުންނަށް ކަމަށްވީހިދު ހުރިހާ އެންމެންގެ ޚިޔާލާ ވިސްނުން އެއްގޮތްނުވާނެކަމާ، ތަފާތު ޚިޔާލުތަކާ ތަފާތު ވިސްނުންގެން ގުޅޭ މީހުން ތިބޭނެކަން ޤަބޫލް ކުރަންޖެހެއެވެ.\nމީގެ މާނަޔަކީ ޒަމާނުއްސުރެ ދިވެހިންގެ މެދުގައި އޮތް އެއްބައިވަންތަކަމާ އަޚްވަންތަކަން ގެއްލުވާލުމެއްނޫނެވެ. އެއާ ޚިލާފަށް އެމީހަކު ގެންގުޅޭ ފިކުރަކާ ޚިޔާލު، ވަކި ޚުދޫދެއްގެ ތެރޭގައި ބޭއްވުމަށްފަހު، ޒަމާނުއްސުރެ ދިވެހިންގެ ތެރޭގައި އޮތް އެއްބައިވަންތަކަމާ، އެކުވެރިކަން ދެމެހެއްޓުމަށް މަސައްކަތް ކުރުމަކީ، ކޮންމެ ދިވެހި ފަރުދެއްގެ ބޮލުގައި އެޅިފައިވާ ޒިންމާއަކަށް ވާންޖެހެއެވެ.


Vazeefaage maahaulah zuvaanun ahuluveri kurumah mashrooeh fashaifi\nމޯލްޑިވްސް އެންހޭންސިން އެމްޕްލޯޔަބިލިޓީ އެންޑް ރެޒިލިއެންސް އޮފެ ޔޫތް ޕްރޮޖެކްޓް (މީރީ) އިފްތިތާހުކުރުމަށް ބޭއްވި ރަސްމިއްޔާތުގެ ތެރެއިން--\nވަޒީފާގެ މާހައުލަށް ޒުވާނުން އަހުލުވެރިކުރުމަށް މަޝްރޫއެއް ފަށައިފި\nޒުވާނުން ވަޒީފާގެ މާހައުލަށް އަހުލުވެރި ކުރުމަށާއި، އާމްދަނީ ހޯދުމުގެ ފުރުސަތުތައް ތަނަވަސްކުރުމަށް ހަޔާ އެޑިއުކޭޝަން މިނިސްޓްރީ އާއި އިކޮނޮމިކް މިނިސްޓްރީ ގުޅިގެން މޯލްޑިވްސް އެންހޭންސިން އެމްޕްލޯޔަބިލިޓީ އެންޑް ރެޒިލިއެންސް އޮފް ޔޫތް ޕްރޮޖެކްޓް (މީރީ) އިފްތިތާހުކޮށްފި އެވެ.\nހޮޓެލް ޖެންގައި މިއަދު ހެނދުނު އިފްތިތާހު ކުރި އެ މަޝްރޫއަކީ ވޯލްޑް ބޭންކްގެ ގިނަ އެހީތަކަކާއެކު ކުރެވުނު މަސައްކަތެކެވެ.\nމީރީ މަޝްރޫއަކީ ވޯލްޑް ބޭންކް އިން ހެދި ދިރާސާ ރިޕޯޓް އެއް ކަމަށްވާ "ޔޫތް އިން ދަ މޯލްޑިވްސް ޝޭޕިން ނިއު ފިއުޗާ ފޯ ޔަންގް ވިމެން އެންޑް މެން ޓޫ އެންގޭޖްމެންޓް އެންޑް އެމްޕަވަމެންޓް" ގެ އަލީގައްޔާއި ގިނަ ސްޓޭކް ހޯލްޑަރުންގެ މަޝްވަރާއާއެކު ބައްޓަން ކުރެވިގެން ދިޔަ މަޝްރޫއެކެވެ.\n20 މިލިއަން ރުފިޔާގެ އެ މަޝްރޫއަށް ވޯލްޑް ބޭންކުން 10 މިލިއަން ޑޮލަރު ދީފައިވާއިރު ބާކީ 10 މިލިއަން ޑޮލަރު ދީފައި ވަނީ ލޯނުގެ ގޮތުގައެވެ.\nމީރީ އިފްތިތާހު ކުރުމަށް ބޭއްވި ޖަލްސާގައި ހަޔާ އެޑިއުކޭޝަން މިނިސްޓަރު ޑރ. އިބްރހިމް ހަސަން ވިދާޅުވީ އެ މަޝްރޫއަކީ ހުރިހާ ޖިންސަކަށް ހަމަހަމަ ފުރުސަތުތަކެއް ހޯދައިދީ އިގްތިސާދަށް އެދެވޭ އަސަރުތަކެއް ގެނެސްދޭނެ މަޝްރޫއެއް ކަމަށާއި އެ މަޝްރޫއުގެ ތެރެއިން ޒުވާނުންނަށް އާމްދަނީ ހޯދޭނެ އެކި ކަހަލަ ހުނަރުތައް ދަސްވެގެން ދިޔުމަށް މަގުފަހިވެގެންދާނެ ކަމަށެވެ.\nފަތުރުވެރިކަމުގެ ދާއިރާ އާއި އިމާރާތް ކުރުމުގެ ދާއިރާގެ އިތުރުން އިންފޯމޭޝަން އެންޑް ކޮމިއުނިކޭޝަން ޓެކްނޮލޮޖީ (އައިސީޓީ) ދާއިރާއިން ޒުވާނުން ބިނާ ކުރުމަށް އިސްކަން ދޭނެ ކަމަށް ވެސް މިނިސްޓަރު ވިދާޅުވި އެވެ.\n"މި ޕްރޮޖެކްޓްގެ ދަށުން ޓޫރިޒަމް އަދި ކޮންސްޓްރަކްޝަން ދާއިރާ އަދި އައިސީޓީ އާއި ގުޅުން ހުރި ދާއިރާތަކުން މީހުން ބިނާކުރުމަށް އަޅުގަނޑުމެން އިސްކަންދޭނަން،" ޑރ. އިބްރާހިމް ހަސަން ވިދާޅުވި އެވެ.\nމިނިސްޓަރު ވަނީ މީރީގެ ދަށުން ކުރިއަށް ދާނެ މުހިންމު މަސައްކަތްތަކަށް އަލިއަޅުއްވާލައްވާފަ އެވެ. އެގޮތުން އެ މަޝްރޫއުގެ ދަށުން ލޭބާ މާކެޓް އެސެސްމެންޓެއް ހަދައި އެ ހޯދުންތަކުގެ އަލީގައި ކަރިކިއުލަމްތަކާއި ހުނަރުތައް ބިނާ ކުރުމުގެ ޕްރޮގްރާމްތައް ބޭއްވިގެންދާނެ އެވެ.\nޔޫތު ހަބް ގާއިމްކުރުމުގެ އިތުރުން އިންކިއުބޭޝަން ސަޕޯޓް ފެސިލިޓީސް ގާއިމް ކުރުމާއި އަދި ވިޔަފާރި ފެށުމަށް ހިލޭ އެހީ ދިނުމަށް ވެސް އެ މަޝަރޫއުގެ ދަށުން ހިމެނިފައި ވެއެވެ. ހަމަ އެހެންމެ މިނިސްޓްރީ އޮފް އިކޮނޮމިކް ޑެވެލޮޕްމެންޓްގައި ގާއިމްކޮށްފައިވާ ގުރަހަ ޕްލެޓްފޯމް އިތުރަށް ފުޅާ ކުރުން ފަދަ އެތައް ކަންތައްތަކެއް ކުރިޔަށް ގެންދާނެ ކަމަށް މިނިސްޓަރު ވިދާޅުވި އެވެ.\nމީރީ ޕްރޮޖެކްޓަކީ ޒުވާނުން ވަޒީފާގެ މާހައުލަށް ބާރުވެރި ކުރުމަށާއި އާމްދަނީ ހޯދުމުގެ މަގުތައް ފަހިކޮށްދިނުމަށް ކުރެވިގެންދާ މުހިންމު މަސައްކަތެކެވެ.\nޒުވާނުން މަސައްކަތްތެރިން އިކޮނޮމިކް މިނިސްޓްރީ ވަޒީފާ ހަޔާ އެޑިއުކޭޝަން މިނިސްޓްރީ


BREAKING: Imran ge hukum high courtun dhamahattaifi | Mihaaru\nހައި ކޯޓުގައި ބޭއްވި ޝަރީއަތަށް ފަހު އިމްރާން ނުކުމެވަޑައިގަންނަވަނީ.---މިހާރު ފައިލް ފޮޓޯ\n23 އެޕްރީލް 2017 - 11:41 8 comments\nޓެރަރިޒަމްގެ ކުށުގައި އަދާލަތު ޕާޓީގެ ރައީސް އިމްރާން އަބްދުﷲ ޖަލަށް ލުމަށް ކްރިމިނަލް ކޯޓުން ކުރި 12 އަހަރުގެ ހުކުމް ހައި ކޯޓުން މިއަދު ދަމަހައްޓައިފި އެވެ.\nމޭ، 2015 ގައި އިދިކޮޅު ފަރާތްތަކުން ބޭއްވި "މޭޑޭ" މުޒާހަރާގައި ހަމަނުޖެހުމަށް ހިތްވަރު ލިބޭ ގޮތަށް ވާހަކަ ދެއްކެވި މައްސަލާގައި ޓެރަރިޒަމްގެ ކުށް ސާބިތުވެ، އިމްރާން ޖަލަށް ލާން ކްރިމިނަލް ކޯޓުން ހުކުމް ކުރީ މިދިޔަ އަހަރުގެ ފެބްރުއަރީ މަހު އެވެ. އެހެންކަމުން އިމްރާންގެ ފަރާތުން ހައި ކޯޓުގައި އިސްތިއުނާފް ކުރި މައްސަލަ ނިންމާފައި މިވަނީ އަހަރަކަށް ވުރެ ގިނަ ދުވަސް ފަހުންނެވެ.\nމިދިޔަ އަހަރުގެ މެދު ތެރެއިން ފެށިގެން އޭނާ ހުންނަވަނީ ގޭ ބަންދުގަ އެވެ. ގޭ ބަންދަށް ބަދަލުކުރީ ޖަލުގައި މަރާމާތެއް ކުރަމުންދާ ކަމަށް ބުނެ އެވެ. ހައި ކޯޓުގެ ތިން ފަނޑިޔާރުންގެ އިއްތިފާގުން އިއްވި ހުކުމުގައި ބުނެފައިވަނީ ދަށު ކޯޓުން ކުރި ހުކުމަކީ ގާނޫނީ އަދި ޝަރުއީ އުސޫލުތަކާ ހިލާފަށް ކުރި ހުކުމެއް ކަން ބެލެވެން ނެތް ކަމަށެވެ. އަދި އެއީ ބާތިލް ހުކުމެއްކަން ޝަރީއަތުގައި ދެއްކިފައި ނުވާ ކަމަށް ވެސް ހުކުމުގައިވެ އެވެ. އިމްރާންގެ މައްސަލަ ބައްލަވާ ބެންޗުގައި ރިޔާސަތު ބެލެހެއްޓެވީ އިސް ފަނޑިޔާރު އަބްދުﷲ ދީދީ އެވެ. އެ ބެންޗުގައި ދެން ތިއްބަވަނީ ފަނޑިޔާރު އަލީ ސަމީރާއި ފަނޑިޔާރު އަބްދުއްރައޫފް އިބްރާހިމެވެ.\nއިމްރާންގެ ވަކީލު ހުސްނުއްސުއޫދު ވަނީ އިމްރާންގެ މައްޗަށް އިއްވި ޖަލު ހުކުމަކީ ގާނޫނުއަސާސީގައި ހުރި މާއްދާތަކާ ހިލާފަށް ކުރި ހުކުމެއް ކަމަށް ވިދާޅުވެފަ އެވެ. އެ ގޮތުން ކްރިމިނަލް ކޯޓުން އިމްރާންގެ މައްޗަށް ކުރި ހުކުމް ބާތިލް ކުރަން ޖެހޭ 12 ނުކުތާއެއް އޭނާ ފާހަގަކުރެއްވި އެވެ. ހާއްސަކޮށް ކްރިމިނަލް ކޯޓުން ހުކުމް ކުރީ ހެކިން ހާޒިރު ކުރުމެއް ނެތި ކަމަށް އޭނާ ވިދާޅުވެފައިވެ އެވެ.\nއެކަމަކު ހައި ކޯޓުގެ ހުކުމުގައި ބުނީ ހެކި ހުށަހެޅުމުގެ ފުރުސަތު ދިނުމުން، އިމްރާންގެ ފަރާތުން ދިފާއުގައި އެއްވެސް ހެއްކެއް ކްރިމިނަލް ކޯޓަށް ހުށަހަޅާފައި ނުވާ ކަން ޝަރީއަތުގައި ފާހަގަވާ ކަމަށެވެ.\nއެ ދުވަހު އިމްރާން ދެއްކެވި ވާހަކައިގައި އެއްވެސް މީހަކު ފަސް ނުޖެހުމަށާއި ދައުލަތުގެ "އިސް ވެރިންގެ ކަންތައް ނިންމައި" ޝަރީއަތާ ހަމައަށް ގެންނަން ޖެހޭ ކަމަށް ވިދާޅުވިކަން، ހުކުމުގައި ބުނެފައިވެ އެވެ. އަދި މުޒާހަރާ ނިންމާލިކަން އިއުލާން ކުރައްވާފައި ނުވާ ކަމަށް ވެސް ހައި ކޯޓުގެ ހުކުމުގައި ފާހަގަކޮށްފައިވެ އެވެ. މުޒާހަރާގެ ބައިވެރިން މަގުތަކަށް އެއްވެ ހަމަނުޖެހުން ހިންގައި، 17 ފުލުހަކަށާއި މުދަލަށް ގެއްލުން ދީފައިވާކަމާއި އިމްރާން ބޭނުން ކުރެއްވި ލަފްޒުތަކުން އަނިޔާ އަށް ހިތްވަރު ލިބުނުކަން އެނގޭ ކަމަށް ވެސް ހުކުމުގައިވެ އެވެ. އެހެންކަމުން އެއީ ސަރުކާރުގެ ވެރިންނަށް ޖިނާއީ ތުހުމަތުތަކެއްކޮށް ސަރުކާރާ ދެކޮޅަށް ތެދުވަން އެންގެވުންކަން ހާމަވާ ކަމަށް އިސް ފަނޑިޔާރު ވިދާޅުވި އެވެ. ދުލުން ބޭރުކުރާ ލަފްޒަކުން ނުވަތަ ގެއްލުން ދިނުމުގެ ގޮތުން ވާހަކަ ދެއްކުމަކީ ޓެރަރިޒަމްގެ ކުށެއްކަން އެނގެން އޮންނަ ކަމަށް ހުކުމުގައިވެ އެވެ. އަދި މުޒާހަރާގެ އިސް ބައިވެރިއެއްގެ ހައިސިއްޔަތުން ހަމަނުޖެހުން ހުއްޓުވަން އިމްރާން މަސައްކަތްކޮށްފައިވާ ކަން އެނގެން ނެތުމާ އެކު އެ ދުވަހު ހިނގައިދިޔަ ހަމަނުޖެހުންތަކުގެ ޒިންމާ އިމްރާން ނަންގަވަން ޖެހޭނެ ކަމަށް ވެސް ހުކުމުގައި ބުނެފައިވެ އެވެ. މިއަދުގެ ޝަރީއަތުގައި އިމްރާނުގެ މޫނުމަތިން ހާސްކަމެއް ފެނިފައެއް ނުވެ އެވެ. އޭގެ ބަދަލުގައި ފެނުނީ އަރިހުގައި އިންނެވި ދެ ވަކީލުން ކަމަށްވާ ހުސްނުއްސޫއުދާއި އަދާލަތު ޕާޓީގެ ނައިބު ރައީސް އަލީ ޒާހިރުއާ، ހިނިތުންވުމާ އެކު، ވާހަކަ ދެއްކެވި ތަނެވެ.\nއިތުރު ލިޔުންތައް އިމްރާން އަބްދުﷲ، ހޯމް މިނިސްޓަރު ހައި ކޯޓް ކްރިމިނަލް ކޯޓް އަދާލަތު ޕާޓީ\nދެ ފަނޑިޔާރުންގެ ހުކުމް: ދިރިތިބީންނަށް އިބްރަތެއް


Adhaalathu party ge inguraidhoo dhaairaage primary hukuru dhuvahu\nއަދާލަތު ޕާޓީގެ އިނގުރައިދޫ ދާއިރާގެ ޕްރައިމަރީ ހުކުރު ދުވަހު\nމިއަހަރު ބާއްވާ ރައްޔިތުން މަޖިލީހުގެ އިންތިހާބުގައި އަދާލަތު ޕާޓީ އިން ވާދަ ކުރާނެ ރ. އިނގުރައިދޫ ދާއިރާ ކަނޑައެޅުމަށް ބާއްވާ ޕްރައިމަރީ އަންނަ ހުކުރު ދުވަހު ބާއްވަން ނިންމައިފި އެވެ.\nއަދާލަތު ޕާޓީ އިން ބުނީ، މިއަހަރު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިހާބުގައި އަދާލަތު ޕާޓީގެ ޓިކެޓު ދިނުމަށް އިނގުރައިދޫ ދާއިރާގައި ޕްރައިމެރީ ބާއްވާނެ ތާރީހަކީ އަންނަ ހުކުރު ދުވަސް ކަމުގައި އެޕާޓީގެ އިންތިހާބާއި ބެހޭ ކޮމިޓީއިން ކަނޑައަޅާފައިވާ ކަމަށެވެ.\nއިނގުރައިދޫ ދާއިރާގެ ޕްރައިމަރީގައި ވާދަ ކުރަން ނިންމާފައިވަނީ ދެ ކެނޑިޑޭޓުންނެވެ. އެއީ އެއަތޮޅު ކިނޮޅަހު ކައުންސިލްގެ ރައީސް އަހުމަދު ހުސެއިން އާއި އަލީ ޝަރީފެވެ. އަދާލަތު ޕާޓީ އިން ހަމައެކަނި ޕްރައިމަރީ ބާއްވާ ދާއިރާ އަކީ އިނގުރައިދޫ ދާއިރާ އެވެ.\nއަދާލަތު ޕާޓީ އިން މަޖިލިސް އިންތިހާބުގައި 13 ދާއިރާއަކަށް ކުރިމަތިލާން ވަނީ ނިންމާފަ އެވެ. އެދާއިރާތަކަކީ:\nރިޔާސީ އިންތިހާބުގެ ކުރިން ޕާޓީތަކާއި ކެންޑިޑޭޓެއްގެ ހައިސިއްޔަތުން ރައީސް އިބްރާހިމް މުހައްމަދު ސޯލިހު ދެމެދުވެފައިވާ އެއްބަސްވުމުގައިވާ ގޮތުން މަޖިލިސް އިންތިހާބުގައި އެމްޑީޕީ ވާދަ ކުރާނީ 35 ދާއިރާއަށެވެ. އަދި ޖުމްހޫރީ ޕާޓީ ވާދަ ކުރާނީ 22 ދާއިރާއަށެވެ. އަދާލަތު ޕާޓީއަށް 13 ދާއިރާ ލިބޭއިރު މައުމޫންއަށް ލިބޭނީ 17 ދާއިރާ އެވެ.\nނަމަވެސް އެމްޑީޕީ އިން ވަނީ ހުރިހާ ދާއިރާއަކަށް ވާދަކުރަން ނިންމައި އެދާއިރާތަކުގެ ޕްރައިމަރީވެސް ބާއްވާފަ އެވެ. އަދި ޖުމްހޫރީ ޕާޓީން ވަނީ އެމްޑީޕީއާއެކު މަޖިލިސް އިންތިހާބަށް ހަދާފައިވާ ކޯލިޝަން ރޫޅާލައި އަންނަ މަޖިލިސް އިންތިހާބުގައި އެޕާޓީއާއެކު ކުރިއަށްދާންތިބި އެހެން ޕާޓީތަކާއެކު ކޯލިޝަން ހަދަން ތައްޔާރަށް ތިބި ކަމަށް ބުނެފަަ އެވެ.\nއަދާލަތު ޕާޓީ މަޖިލިސް އިންތިހާބު 2019\nއަނާރާއަށް ގޮނޑި ދިފާއު ނުކުރެވުނު\nއާ މަޖިލީހަށް ކުރިމަތިވާ ގޮންޖެހުންތައް ބޮޑުވާނެ: އިމްރާން


Indonesia ah anekkaaves baarugadha binhelumeh athuvejje | Mihaaru\nލޮމްބޮކް އަށް މިއަދު އައި ބިންހެލުމުގައި މީހުން އެކި ކޮޅުކޮޅަށް ހަރަކާތްތެރި ވަނީ. --ފޮޓޯ:އޭއެފްޕީ\n09 އޯގަސްޓް 2018 - 12:52 1 comment\nރިކްޓާ މިންގަނޑުން 6.2 ގެ ބާރު މިނުގައި މިއަދު އައި ބިންހެލުމުގެ އަސްލު ހުރީ 12 ކިލޯ މީޓަރު ބިމު އަޑީގައި ކަމަށް އެ ގައުމުގެ ޖިއޮލޮޖިކަލް އެޖެންސީން ބުންޏެވެ. ބިންހެލުން އައި ނަމަވެސް ސުނާމީއެއް އުފެދިދާނެ ކަމުގެ ނުރައްކަލެއް ނެތް ކަމަށް ޔޫއެސް ޖިއޮލޮޖިކަލް ސާވޭ އިން ބުންޏެވެ.\nލޮމްބޮކަށް މިދިޔަ އާދިއްތަ ދުވަހު އައި ބިންހެލުމުގައި ވަނީ އެތައް އިމާރާތެއް ވެއްޓިފައި. --ފޮޓޯ:އީޕީއޭ\nމިއީ ގާތްގަނޑަކަށް ހަފުތާއެއްގެ ތެރޭގައި ލޮމްކޮބް އައިލެންޑަށް އައި ތިން ވަނަ ބިންހެލުމެވެ. މިދިޔަ ހަފުތާގައި 6.9 ގެ ބާރު މިނުގައި ލޮމްބޮކަށް އައި ބިންހެލުމުގައި ވަނީ 160 މީހުން މަރުވެ އެތައް ހާސް އިމާރާތެއް ވެއްޓިފަ އެވެ.\nމިއަދުގެ ބިންހެލުމުގައި ވަނީ ލޮމްބޮކްގައި ޕާކްކޮށްފައި ހުރި މޮޓޯސައިކަލްތައް ވެއްޓި ބައެއް އިމާރާތްތަކަށް ވެސް ގެއްލުން ލިބިފަ އެވެ. ބިންހެލުން އައުމާ އެކު ކާރުތަކުގައި ދުއްވަމުން ދިޔަ މީހުން ވެސް ވަނީ ވެހިކަލް މަޑުކޮށް ބޭރަށް ނުކުމެފައި ކަމަށް މަންޒަރު ދުށް މީހުން އޭއެފްޕީ އަށް ބުންޏެވެ.\nއިތުރު ލިޔުންތައް ބިންހެލުން އިންޑޮނީޝިއާ


Indonesia Ah Ai Binhelun: Ekaku Maruve Imaaraithah Bimaa Hamavejje - Vaguthu\nއިންޑޮނޭޝިއާ ބިންހެލުން: އެކަކު މަރުވެ އިމާރަތްތައް ބިމާ ހަމަވެއްޖެ\nއިންޑޮނީޝިއާގެ ސުމަޓްރާއަށް އިއްޔެ ހަވީރު އައި ބާރުގަދަ ބިންހެލުމުގައި އެކަކު މަރުވެ ގިނަ އަދަދެއްގެ އިމާރަތްތަށް ބިމާ ހަމަވެއްޖެއެވެ.\nމި ބިންހެލުމުގެ ބާރުމިން ރެކްޓަރ މިންގަނޑުން 7.4 އަށް އަރާނެ ކަމަށް އިންޑޮނޭޝިއާގެ އިދާރާތަކުން ބުނާއިރު މި ބިންހެލުމާއި ގުޅިގެން ސުނާމީގެ އިންޒާރުވެސް ދިނެވެ. ނަމަވެސް ފަހުން ވަނީ އުވާލާފައެވެ.\nބިންހެލުމަށް ފަހު 24 ގަޑިއިރު ފަހުން ލިބެމުންދާ ރިޕޯޓްތަށް ބުނާ ގޮތުގައި އިންޑޮނޭޝިއާގެ ސުމަޓްރާ އަވަށުގެ އެކި ހިސާބުތަކުގައި ހުރި ގިނަ އަދަދެއްގެ އިމާރަތްތައް ވަނީ ބިމާ ހަމަވެފައެވެ. ބިންހެލުމުގައި އިމާރަތްތައް ހެލުނު ބާރު ކަމުން އެކަކު ހާޓް އެޓޭކެއް ޖެހި މަރުވި ކަމަށް ރިޕޯޓްތައް ބުނެއެވެ.\nއިންޑޮނީޝިއާއަކީ ނިސްބަތުން ދުނިޔޭއަށް އަންނަ އެންމެ ގިނަ ބިންހެލުން އަންނަ އެއް ސަރަޙައްދެވެ. އެޤައުމު އޮންނަ ސަރަޙައްދަކީ ކަނޑުއަޑީގެ ފަރުބަދަތަކާއި އަލިފާން ފަރުބަދަތައް ގިނަ ސަރަޙައްދެއް ކަމުން، އެ ސަރަޙައްދަށް ސައިންސްވެރިން ވަނީ "ރިންގް އޮފް ފަޔާ"ގެ ނަމުން ނަންދީފައެވެ.\nއިއްޔެ އިންޑޮނީޝިއާއަށް ބިންހެލުން އައި ސުމަޓްރާއަކީ މިހާތަނަށް ދުނިޔެ ދެކެފައިވާ އެންމެ ބާރުގަދަ އެއް ބިންހެލުންވެސް އައި ސަރަޙައްދެވެ. 2004 ވަނަ އަހަރުގެ ޑިސެމްބަރު މަހުގެ 26 ގައި އެ ސަރަޙައްދަށް ރެކްޓަރ މިންގަނޑުން 9.1 އާއި 9.3 އާއި ދެމެދުގެ ބާރުމިނެއްގައި އައި އެ ބިންހެލުމާއި އެކު އުފެދުނު ސުނާމީގައި، ރާއްޖެ އާއި ސަރަޙައްދީ އެހެން ޤައުމުތަކުގެ މީހުން ހިމެނޭހެން 227000 އަށްވުރެ ގިނަ މީހުން މަރުވިއެވެ.


Report: income tax raahjygai vashaa jehyne tha?\nއިންކަމް ޓެކްސް ރާއްޖޭގައި ވަށާޖެއްސޭނެތަ؟\nދެހާސް ނުވަ ވަނަ އަހަރު ޓެކްސް ނިޒާމު ރާއްޖޭގެ ހަފޮޅުން ވަދެގެން އައީ އުންމީދާ އެކުގަ އެވެ. އޭރު އުންމީދަކަށްވީ ދައުލަތަށް ލިބޭ އާމްދަނީ އިތުރުވެ، ރައްޔިތުންގެ ފުދުންތެރިކަން މަތިވެ، މުއްސަނދިންނާއި ފަގީރުންގެ ފަރަގު ކުޑަވުމެވެ. އެކަމަކު ޓެކްސް ނިޒާމު ދިހަ އަހަރަށް ވުރެ ދޮށީ ވެގެންދާއިރު ވެސް އެ މަގުސަދު ހާސިލެއް ނުވެ އެވެ. ޓެކުހުން ގިނަ ހިދުމަތް ތަކެއް "ހިލޭ" ކުރެވުނެއް ކަމަކު މި ފަރަގުވީ ބޮޑެވެ. މިއާއެކު ސަރުކާރުގެ މިހާރުގެ އަމާޒަކީ ޓެކްސް ލިސްޓުން އަތް ނުލެވި އޮތް "އިންކަމް ޓެކްސް" ނަގަން ފަށާށެވެ. މިއީ ވަކި ފަރުދުންގެ އާމްދަނީ އިން ނެގޭ ޓެކުހެކެވެ. ޓެކްސް ލިސްޓުގެ އެންމެ ފުލުގައި އޮތް މި ޓެކުސް ދުނިޔޭގެ ގިނަ މީހުން ދަންނަނީ ވަށާޖެހޭ ޓެކުހުގެ ގޮތުގައި އެވެ. ސަބަބަކީ މި ޓެކުހުގެ ސަބަބުން މުއްސނދިންނާއި ފަގީރުންގެ ފަރަދު ކުޑަވާތަން ބައެއް ގައުމު ތަކުން ފެނުމެވެ. ރާއްޖޭގައި މިކަންވާނެ ހެއްޔެވެ؟ މި ޓެކްސް ރާއްޖޭގައި ވަށާޖެހޭނެ ހެއްޔެވެ؟\n"އިންކަމް ޓެކުހުގެ ވާހަކަ އަޅުގަނޑުމެން މާ ކުރިން އެކި ބޭފުޅުންގެ ކައިރީ ދައްކަމުން ގެންދިޔައީ. މި ޓެކްސް ނަގަން އަޅުގަނޑު ވަރަށް ތާއީދު ކުރަން. އާސަންދަ އާއި ސްކޫލް ނާސްތާ ފަދަ ގިނަ ކަންކަން އެބަ ކުރޭ. މިކަންކަން ކިހިނެއް ކުރާނީ ފައިސާ ނެތިއްޔާ؟ އެހެންވީމަ މިއީ ވަރަށް ރަނގަޅު ކަމެއް،" އިންކަމް ޓެކްސް ނެގުމާބެހޭ ގޮތުން، ރާއްޖޭގެ އެންމެ ބޮޑު އެއް މަހުޖަނު ކަމަށްވާ ޗަމްޕާ ހުސެއިން އަފީފު އަވަސްއަށް ވިދާޅުވި އެވެ.\nސަރުކާރުން އަންނަ އަހަރު މި ޓެކްސް ނަގާނެ ކަމަށް ވަނީ ބެލެވުފަ އެވެ. އެމްޑީޕީ ސަރުކާރުގެ "އެޖެންޑާ 19" ގައި ވެސް ހިމަނާފައިވާ މުޅިން އާ މި ޓެކްސް ނަގާ ސަބަބެއް ކަމަށް ސަރުކާރުން ބުނަނީ މުއްސަނދިން ނުވަތަ ތަނަވަސް މީހުންގެ ހިއްސާ އާމްދަނީ މަދު މީހުންނަށް ބެހުމެވެ. ނުވަތަ ހިއްސާ ދިނުމެވެ.\nރާއްޖޭގައި އިންކަމް ޓެކްސް ނަގަން ސީލިންގެއްގެ ގޮތުގައި އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ލަފާ ދީފަދިނީ 10،833ރ. އެވެ. ނަމަވެސް ސަރުކާރުން އައިއެމްއެފްގެ ބުނި ގޮތް ގަބޫލު ނުކޮށް ނިންމާފައިވަނީ މަހެއްގެ މައްޗަށް 40،000ރ. ގެ މަތިން އާމްދަނީ ލިބޭ މީހުންގެ އަތުން ޓެކްސް ކުރުމަށެވެ. އަދި މި ޓެކްސް ނަގާ އެންމެ މަތީ ރޭޓްއަކީ 15 ޕަސެންޓުގެ ގޮތުގައި ހަދަން ވެސް ވަނީ ނިންމާފަ އެވެ.\nޗަމްޕާ ހުސެން އަފީފް ކުރިން އަވަސް އަށް އިންޓަވިއުދެއްވަނީ. -- އަވަސް ފޮޓޯ\nއިންކަމް ޓެކްސްގެ ސީލިން 40،000 ރުފިޔާގައި މުގުރު ޖަހައި ޓެކްސް ޕަސެންޓޭޖް 15 ޕަސެންޓުގައި ބެހެއްޓުމުން ސަރުކާރުން ބޭނުންވާ ލަނޑު ދަނޑި ހާސިލްވާނެ ހެއްޔެވެ؟ މިއިން ކުރާނެ ފައިދާ އާއި ގެއްލުމަކީ ކޮބައި ހެއްޔެވެ؟ ދުނިޔޭގެ އެހެން ގައުމުތަކުގައި މި ޓެކްސް ނަގަނީ ކޮން ރޭޓް ތަކެއްގައި ހެއްޔެވެ ؟\nސިންގަޕޫރެއް ނޫން، މިސާލަކީ މޮރިޝަސް\nއިންކަމް ޓެކްސް އަށް ރާއްޖެ ދާއިރު ދުނިޔޭގެ ގިނަ ގައުމުތަކުގައި ޓެކްސް ނަގަނީ ކުޑަ ރޭޓުތަކެއްގަ އެވެ. ނަމަވެސް އެ ގައުމުތަށް މި ހިސާބަށް އައިސްފައި ވަނީ ލައްކަ ދުވަހުންނެވެ. މި ބަދަލު ގެނެސްފައިވަނީ ބަދަލު ކުރުން ތަކަށްފަހު އެވެ. ފިނޭންސް މިނިސްޓްރީން އާއްމުކުރި މައުލޫމާތު ތަކެއްގައިވާ ގޮތުން ސްރީލަންކާގައި އިންކަމް ޓެކްސް ނަގަނީ 9،203ރ. ގެ އާމްދަނީ ލިބޭ މީހުންގެ އަތުންނެވެ. އަދި އިންޑިއާގައި 4،536ރ. ގެ އާމްދަނީ ލިބޭ މީހުންގެ އަތުން ނަގާއިރު އެންމެ ބޮޑުކޮށް މި ޓެކްސް ނަގަނީ ދިވެހިން މިސާލެއްގެ ގޮތުގައި ބަލާ ސިންގަޕޫރުގަ އެވެ. އެ ގައުމުގައި އިންކަމް ޓެކްސް ނަގަނީ 27،955ރ. ލިބޭ މީހުންގެ އަތުންނެވެ. ޓެކްސް ބްރެކެޓް ރޭޓް ތަކަށް ބަލާއިރު ގިނަ ގައުމުތަކުގައި ފަރުދުންނާއި ކޯޕަރޭޓް ޓެކްސް ރޭޓުގައި ބޮޑު ތަފާތެއް އެބަހުއްޓެވެ.\nސްރީލަންކާގައި ފަރުދުންގެ އަތުން އާމްދަނީގެ ޓެކްސް ނަގަނީ 24 ޕަސެންޓެވެ. ކޯޕަރޭޓް ޓެކްސް ނަގަނީ 28 ޕަސެންޓެވެ. އަދި އިންޑިއާގައި ވަކި ފަރުދުންގެ އަތުން 30 ޕަސެންޓް ނަގަ އެވެ. އަދި ކޯޕަރޭޓް ޓެކްސްގެ ގޮތުގައި ދަައްކަން ޖެހެނީ 35 ޕަސެންޓެވެ. ސިންގަޕޫރުގައި 22 ޕަސެންޓް ވަކިވަކި ފަރުދުންގެ އަތުން ނަގާއިރު، ކުންފުނި ތަކުން ނަގަނީ 17 ޕަސެންޓެވެ. މާނައަކީ ރާއްޖޭން ވިޔަފާރިތަކާއި ވަކިވަކި ފަރުދުންނަށް ވެސް ދައްކަން ޖެހޭނީ 15 ޕަސެންޓުގެ ޓެކްސް އެކެވެ.\nފިނޭންސް މިނިސްޓްރީގެ ޓެކްސް ޕޮލިސީ ކޮންސެލްޓެންޓް އަރުޝަދު ޖަމީލް ވިދާޅުވި ގޮތުގައި އިންކަމް ޓެކްސް ނެގުމުގައި ރާއްޖެ އެންމެ ބޮޑަށް މިސާލެއްގެ ގޮތުގައި ބެލީ މޮރިޝަސް ކަމަށެވެ. ސަރުކާރުން "ޕްރޮގްރެސިވް ޓެކްސް" އުސޫލަށް އަމަލު ކުރަން ނިންމީ ވީހާ ވެސް ފަސޭހަ އުސޫލަކުން ޓެކްސް ނަގަން ކަމަށެވެ. އަދި ޕްރޮގްރެސިވް ޓެކްސް އަކީ ދުނިޔޭގެ އެންމެ ގިނަ ގައުމު ތަކުން އިންކަމް ޓެކްސް ނަގާ އުސޫލުކަން އޭނާ ފާހަގަ ކުރެއްވި އެވެ.\n6،000 މީހުން: ސުވާލެއް؟\nސަރުކާރު އެއް ކުންފުނި ކަމަށްވާ އެމްއޭސީއެލްގެ މުވައްޒަފުންތަކެއް: ސަރުކާރު މުވައްޒަފުން އިންކަމް ޓެކްސް ދައްކަން ޖެހޭނީ ސްޓޭޓް މިނިސްޓަރުން ފެށިގެން މަތީގެ މީހުން-\nރާއްޖޭން އިންކަމް ޓެކްސް ކިތައް މީހުން ދައްކަން ޖެހޭނެ ހެއްޔެވެ؟ ރާއްޖޭގައި މި ޓެކްސް ދައްކަން ޖެހޭ ކިތައް މަހުޖަނުން އެބަތިބި ހެއްޔެވެ؟ އިންކަމް ޓެކުހަށް ރާއްޖެ ދާއިރު މިކަމަށް ބޭނުންވާ ވަރަށް ތަފާސް ހިސާބު އެބަހުރި ހެއްޔެވެ؟\nއިންކަމް ޓެކްސް ނަގަން، ސަރުކާރުން ޑާޓާއެއްގެ ގޮތުގައި ބަލަނީ ނޭޝަނަލް ސްޓެޓިސްޓިކް ބިއުރޯ އިން ކޮށްފައިވާ ގޭބިސީ އާމްދަނީ އާއި ހަރަދުގެ ދިރާސާ އެވެ. މި ދިރާސާ އިން މި ފަދަ ބޮޑު ޓެކުހެއް ނަގަން އެންމެ އެކަށީގެންވާ ޑާޓާ ލިބޭނެ ހެއްޔެވެ؟\nފިނޭންސް މިނިސްޓްރީން ވާހަކަ ދެއްކެވި، އަރުޝަދު ވިދާޅުވި ގޮތުގައި އިންކަމް ޓެކުހަށް ދާއިރު ފަރުދުންގެ އާމްދަނީއާ ބެހޭ ގޮތުން އެކަށީގެންވާ ޑާޓާ ނެތުމުން ދަތިވި ކަމަށެވެ.\n"ހިސާބު ކުރުމުގައި އާމްދަނީގެ ޑާޓާ ހޯދަން ވަރަށް، ވަރަށް ދަތި. އެންމެ ބޮޑަށް ބަލަނީ ހައުސް ހޯލްޑް އިންކަމް އެންޑް އެކްސްޕެންޑިޗާ ސާވޭ. ގިނަ މީހުން އާމްދަނީ ސީދާ ސީދަލަށް ކިޔައެއް ނުދޭނެ. ހާއްސަކޮށް އެންމެ މުއްސަނދިން ސުވާލު ކުރަން ވެސް މި ސާވޭގައި ނުދެވޭ،" އަރުޝަދު ވިދާޅުވި އެވެ.\nއޭނާ އިތުރަށް ވިދާޅުވި ގޮތުގައި ޓެކުހުގެ އަދަދު ކަނޑައެޅުމުގައި ދެން ބަލާފައިވާނީ، ސަރުކާރުގެ ތެރޭގައި ހުރި އެހެން މައުލޫމާތު ތަކެވެ.\n"ސަރުކާރު ކުންފުނިތަކާއި ޖޮއިންޓް ވެންޗާތަކުގެ މައުލޫމާތު ހުރި. ދެން ބެލީ ރިސޯޓުތަކުގެ މުސާރަތައް ހުރި ގޮތް. ޓޫރިޒަމް މިނިސްޓްރީ އާއި ރިސޯޓުތަކުގައި އަހައިގެން. ބައެއް ރިސޯޓު ތަކުން މައުލޫމާތު ހޯދައިގެން އެހެންވެ ވަރަށް ދަތިވި،" އަރުޝަދު ވިދާޅުވި އެވެ.\nޓެކްސް ދައްކާނެ މީހުންނާއި މުސާރަ\n40،000ރ. އާއި 60،000ރ. އާ ދެމެދުގެ އާމްދަނީ ( 2،621 މީހުން)\n60،000ރ. އާއި 100،000ރ. އާ ދެމެދުގެ އާމްދަނީ ( 2،285 މީހުން)\n100،000ރ. އަށް ވުރެ ބޮޑު އާމްދަނީ (960 މީހުން)\nއިންކަމް ޓެކްސް ދައްކަން ޖެހޭ އަަދަދު ޕަސެންޓޭޖު މަތިވެގެން ދާނީ އާމްދަނީގެ ނިސްބަތުންނެވެ. ކުޑަ މުސާރަ ލިބޭ މީހާ ދައްކަން ޖެހޭ ޕަސެންޓޭޖު ކުޑަވެ އެވެ. ސަރުކާރު މުވައްޒަފުން މި ޓެކްސް ދައްކަން ޖެހޭ ބުރެކެޓުގެ ތެރެ އަށް ފައިބާނީ ސްޓޭޓް މިނިސްޓަރުން ފެށިގެން މަތީގެ މަގާމު ތަކަށް ދިއުމުންނެވެ. އެހެންވެ ސިވިލް ސާވިސްގެ އާއްމު މުވައްޒަފުންނަކަށް މި ބުރައެއް ނެތެވެ.\nއެހެން މިސާލު ތަކެކެވެ.. ފައިނޭންޝަލް ކޮންޓްރޯލާ އަކަށް 55،000ރ. ލިބޭނަމަ އެމީހަކު ޓެކްސްގެ ގޮތުގައި ދައްކަން ޖެހޭނީ އެންމެ 1،200ރ. އެވެ. އަދި 82،000ރ. ލިބޭ މަޖިލީހުގެ މެންބަރުގެ 2،200ރ. ދައްކަން ޖެހެ އެވެ. އަދި ބޮޑެތި މަތިންދާ ބޯޓު ފަހަރު ދުއްވާ 180،000ރ. ގެ އާމްދަނީއެއް ލިބޭ ޕައިލޮޓެއްނަމަ ޓެކްސްގެ ގޮތުގައި 17،600ރ. ދައްކަން ޖެހެ އެވެ. މީގެ އިތުރުން ޓޫރިޒަމް ދާއިރާގައި މަސައްކަތް ކުރާ އެގްޒެކެޓިވް ޝެފަކަށް ބަލާނަމަ އެ މީހެއްގެ މުސާރައަކީ 88،000ރ. ވަރުނަމަ 3،850ރ. ޓެކްސްގެ ގޮތުގައި ދައްކަން ޖެހޭނެ އެވެ. ޓެކްސް ދައްކަން ޖެހޭ އަދަދު ދާނީ 15 ޕަސެންޓުން ފެށިގެން ދަށަށެވެ.\nބިދޭސީންގެ ބައިވެރިވުން އިތުރުވާނެ\nމާލެ އަތޮޅު ރިސޯޓެއްގެ މުވައްޒަފުން ތަކެއް: އިންކަމް ޓެކްސް ދައްކަން ޖެހޭނީ 40،000 އިން މަތީގެ އާމްދަނީ ލިބޭ މީހުން\nމި ޓެކްސް ނެގުމުގައި ބޭރު މީހުންނާއި ދިވެހިން ތަފާތެއް ނެތެވެ. ނަމަވެސް މީގައި ބޭރު މީހުންނަށް އިންކަމް ޓެކްސް ނަގާނީ ޓެކްސް އަހަރުގެ 183 ދުވަހު ރާއްޖޭގައި ހުންނަ ނަމަށެވެ. ވަޒަންވެރިވުން ކަމުގައި ބަލަނީ ދާއިމީކޮށް ރާއްޖޭގައި ދިރިއުޅޭ ނުވަތަ މި މުއްދަތުގައި ރާއްޖޭގައި ހުރުމުންނެވެ. މިއީ ރާއްޖޭގައި މަސައްކަތް ކުރާ ބިދޭސީންގެ ބައިވެރިވުން އިގްތިސާދުގައި ބޮޑު ވެގެންދާނެ ކަމެކެވެ. މި ބަދަލު ވެގެންދާނީ ރާއްޖޭގެ ޓޫރިޒަމް ސިނާއަތުގައި މަސައްކަތް ކުރާ ބޮޑެތި މުސާރަ ލިބޭ ރިސޯޓުތަކުގެ ވެރިން އާއި ސީނިއަ ލެވަލްގައި މިހާރު ތިބި މީހުންގެ ހިއްސާ ރާއްޖޭގައި އިތުރު ކުރަން ލިބޭނެ ފުރުސަތަކަށެވެ. ޓޫރިޒަމް ސިނާއަތުގެ ބޮޑެތި ވަޒީފާތަކުގައި ގިނަ އަދަދެއްގެ ބިދޭސީން ތިބިއިރު، މިހާރު ހަމައެކަނި އެމީހުން މުސާރަކޮޅު ބޭރު ކުރުންނޫން ކަމެއް ނުކުރެ އެވެ.\nހޮޓެލް އެންޑް ރިސޯޓްސްގެ ޗެއާމަން މުހައްމަދު އަލީ ޖަނާހު ވިދާޅުވި ގޮތުގައި ރިސޯޓުތަކުގެ ބިދޭސީން އިންކަމް ޓެކްސް ދައްކަން ޖެހޭ ބްރެކެޓުގެ ތެރެއަށް ގެނެސްފައިވާތީ އެކަމަށް ތާއީދު ކުރާ ކަމަށާ، އެ މީހުންގެ ބައިވެރިވުން އިތުރު ކުރަން ޖެހޭ ކަމަށެވެ.\n"ރިސޯޓުތަކުގެ މަތީ މަގާމުތަކުގައި ތިބޭ ބޮޑެތި އާމްދަނީ ލިބޭ ބިދޭސީންގެ ބައިވެރިވުން މިހާރު އިކޮނޮމީގައި ކުޑަ.މިހާރު އެމީހުންނަށް ފާޑު ކިޔަނީ ބޮޑެތި ވަޒީފާތަކުގައި މުސާރަ ނަގައިގެން ތިބޭ ވާހަކަ. އެކަމަކު އިންކަމް ޓެކްސް ނަގަން ފެށުމުން އެ މީހުންގެ ބައިވެރިވުން ވެސް އިތުރު ވެގެންދާނެ. މިއީ ވަރަށް ރަނގަޅު ބަދަލެއް،" ޖަނާހު ވިދާޅުވި އެވެ.\nއިންޓަނޭޝަނަލް ފެޑަރޭޝަން އޮފް އޭޝިއަން އެންޑް ވެސްޓާން ޕެސިފިކް ކޮންޓްރެކްޓާސް އެސޯސިއޭޝަން (އިފޮޕްކާ) ގެ ރައީސް ކަމުގެ ހުވާ ކުރެއްވުމަށްފަހު މުހައްމަދު އަލީ ޖަނާހު ވާހަކަ ދައްކަވަނީ- ފޮޓޯ: މަސީ\nތާއީދާއެކު ކަންބޮޑުވުން ކުޑައެއް ނޫން\nއިންކަމް ޓެކްސް ނެގުމާ މެދު ރާއްޖޭގެ ގިނަ ވިޔަފާރިވެރިން ތާއީދު ކުރެ އެވެ. ނަމަވެސް ބައެއް ވިޔަފާރިވެރިން ބުނެފައިވާ ގޮތުގައި އިންކަމް ޓެކްސް ނަގަން ފެށުމުގެ ކުރިން މުހިންމު ގިނަ ބަދަލު ތަކެއް ގެންނަން ޖެހެ އެވެ. އެއް ބަދަލަކީ ރާއްޖޭގެ ޓެކްސް ނިޒާމުގައި އަދުލުވެރިކަން ގާއިމް ކުރުމެވެ. ކުދި/ މެދުފަންތީގެ ވިޔަފާރި ތަކަށް އެކަށީގެންވާނެ މާހައުލެއް ގާއިމް ވާނެ ގޮތަށް ޓެކްސް ނިޒާމު އިސްލާހު ކުރުމެވެ. އެހެންނޫނީ މި ޓެކުސް ވެގެންދާނީ ގިނަ ބަޔަކު "މަޅި" ބެދޭ ދަންތުރައަކަށެވެ.\nރާއްޖޭގެ ޓޫރިޒަމްގެ އެއް ބާނީ ކަމަށްވާ ޔުނިވާސަލްގެ ވެރިޔާ މުހައްމަދު އުމަރު މަނިކު ވަނީ އިންކަމް ޓެކްސް ނެގުމަށް ތާއީދު ކުރައްވާފަ އެވެ\n"މީހުންނަށް ހީވެފައި އޮންނަނީ އަޅުގަނޑުމެން އިންކަމް ޓެކްސް ނެގުމަށް އިދިކޮޅުވާނެއޭ. އަޅުގަނޑު ގައިމު އިދިކޮޅެއް ނޫން. އަޅުގަނޑަކަށް ހިއެއް ނުވޭ އަޅުގަނޑުމެންގެ ތެރެއިން ގިނަ މީހުން އެއާ އިދިކޮޅު ހެނެއް،" އަވަސް އަށް ކުރިން ދެއްވި އިންޓަވިއުއެއްގައި އެމްޔޫ މަނިކު ވިދާޅުވި އެވެ.\nރާއްޖޭގެ ކުދި އަދި މެދުފަންތީގެ ވިޔަފާރިތައް ތަމްސީލް ކުރައްވާ ޖަމިއްޔާ އެސްއެމްއީ ފެޑަރޭޝަންގެ ރައީސް އަބްދުލް ލަތީފު ވިދާޅުވި ގޮތުގައި އިންކަމް ޓެކްސްގެ ބިލް މިހާރު އޮތް ގޮތް ގޯސްނޫން ކަމަށާ، އިންކަމް ޓެކުހަށް ތާއީދު ކުރާ ކަމަށެވެ. ނަމަވެސް އެސްއެމްއީ ތަކަށް މިހާރަށް ވުރެ ފުރުސަތު ބޮޑުކޮށްދީ، ބޮޑެތި ވިޔަފާރިތަކާއި ދެމެދު އޮތް ފަރަގު ކުޑަ ކުރަން މަސައްކަތް ކުރަން ޖެހޭ ކަމަށް އޭނާ ވިދާޅުވި އެވެ.\nރާއްޖޭގައި އެންމެ ގިނަ ބޮޑެތި ފިހާރަތައް ހިންގާ ރެޑްވޭވް ކުންފުނީގެ ވެރިޔާ އަހުމަދު ސަލީމް (ރެޑްވޭވް ސަލީމް) ވިދާޅުވެފައިވާ ގޮތުގައި އިންކަމް ޓެކްސް ނެގުމުގެ ކުރިން ބައެއް މުދަލުގެ ޑިއުޓީ ކުޑަ ކުރަން ޖެހެ އެވެ.\n"ކުރިން ޖީއެސްޓީ ނެގިއިރު ޑިއުޓީ ކަނޑާލި ބާވަތްތަކުން ނިމިދިޔަ ސަރުކާރުން ވަނީ ޑިއުޓީ ނަގަން ފަށާފަ. އެހެންވެ މިއީ މައްސަލައަކީ. ރައްޔިތުން އެންމެ ގިނައިން ބޭނުންކުރާ ދޮންނަ މެޝިނާއި ޓީވީ ފަދަ ތަކެތިން އެބަ ނަގާ 25 ޕަސެންޑް ޑިއުޓީ. އެހެންވެ މި ފަދަ ތަކެތިން އެބަޖެހޭ ޑިއުޓީ ކަނޑާލަން،" ސަލީމް ވިދާޅުވި އެވެ\nއެހެން ވިޔަފާރިވެރިއަކު ވިދާޅުވި ގޮތުގައި ޓެކްސް ނެގުމަށްވުރެ އޭނާއަށް ކަންބޮޑުވުމަކީ މިގޮތަށް ލިބޭ ފައިސާ ރަނގަޅު ގޮތުގައި ހޭދަ ނުކޮށް "ވޭސްޓް ބޮޑުވުން" ކަމަށެވެ.\n"ޓެކްސް ނެގުން މައްސަލައެއް ނޫން. އެކަމަކު ލިބޭ ޓެކްސްގެ ފައިސާ ޖެހޭނެ އެންމެ ރަނގަޅު ގޮތަށް ހޭދަކުރަން. ޓެކްސްގެ ފައިސާ ބަދަލު ދިނުމާއި މިފަދަ ކަންކަމުގައި ހޭދަ ކުރުމަކީ މައްސަލައަކީ. ޓެކްސްގެ ފައިސާ އިޝްރާފު ކުރާތީ މިހާރުވެސް ދެކޮޅު ނުޖެހެނީ. ޓެކްސް ނަގަން ފެށުމުގެ ކުރިން އާމްދަނީއަކީ އެއް ބިލިއަން ރުފިޔާ. މިހާރު އެބަލިބޭ 10 ބިލިއަން ރުފިޔާ. އެކަމަކު ވެސް ހަމަ ދެކޮޅު ނުޖެހޭ. މިކަން ރަނގަޅު ކޮށްގެން ނޫނީ ކުރިއަކަށް ނުދެވޭނެ،" ނަން ނުޖެހުމަށް ޝަތުރުކޮށް ވިދާޅުވި އެވެ.\nޓެކްސް ބޮޅުގައި އޮތް އެންމެ ފަހު ޓެކްސް ރާއްޖޭގެ ޓެކްސް ނިޒާމާ ގުޅާލަން ތައްޔާރުވާއިރު މިކަން ވެގެންދާނީ ތާރީހީ ބަދަލަކަށެވެ. ސަރުކާރުން ބުނެފައިވާ ގޮތުގައި މި ޓެކުހުން އަހަރަކު ގާތްގަނޑަކަށް 600 މިލިއަން ރުފިޔާގެ އާމްދަނީގެ ގޮތުގައި ލިބޭނެ އެވެ. އާމްދަނީއާއެކު ސަރުކާރުގެ އުންމީދަކީ މަހުޖަނުންގެ ބައިވެރިވުން މިހާރަށްވުރެ ބޮޑަށް އިގްތިސާދުގައި އިތުރު ވެގެން ދިއުމެވެ. ފަގީރުންނާއި މުއްސަނދިންގެ ފަރަގު ކުޑަ ކުރުމެވެ. ޓެކްސް މިއާއެކު ނިޒާމަކީ ވަށައި ޖެހޭ އެއްޗަކަށް ވުމެވެ. މިކަން ވާނެ ހެއްޔެވެ ؟ ރާއްޖޭގައި މި ޓެކްސް ވަށައި ޖެހޭނެ ބާ އެވެ؟ ހަގީގީ ސުވާލަކީމިއީ އެވެ.\nޓެކްސް ނެޝަނަލް ޕޭ ކޮމިޝަން\nއޮކްޓޫބަރަށް ބަލަން ތިބުން ނޫން ގޮތެއް ނެތް!


Baarah lavajehumun kukulhuthakehge hiy huttijje\nކެރެލާގެ ކުކުޅު ގެންގުޅޭ ފާމެއް\nއިންޑިއާގެ ކައިވެނީގެ މޫސުން ފެށިގެން ކުރިޔަށް ދާއިރު ކޮންމެ ކައިވެނީގެ ހަފުލާއެއްގައި ވެސް ވަރަށް އަޑުގަދަކޮށް ލަވަޖަހާ ހަދަ އެވެ. ކައިވެނި ޕާޓީއެއް އޮވެއްޖިއްޔާ މުޅި ޝަހަރަށް ވެސް އޭގެ އަޑުފައްގަނޑު އިވޭވަރު ކޮށްލުމަށް ހަމަ ކޮންމެ މީހަކުވެސް ބޭނުންވެ އެވެ. ބާރަށް ލަވަ ޖެހުމާއި ނެށުންތަކާ ނުލައި އިންޑިޔާގެ ކައިވެންޏެއް ފުރިހަމައެއް ނުވާނެ އެވެ.\nމިގޮތަށް ބާރަށް ލަވަޖެހުމަކީ ޕާޓީއަށް އަންނަ މެހެމާނުން އުފާވާ އަދި އެމީހުންގެ މުނިފޫހިފިލާ ކަމަކަށް ވިޔަސް އެންމެންނަކަށް މިކަމަކުން އުފަލެއް ނުލިބެ އެވެ. ބާރަށް ލަވަ ޖެހީމަ އުނދަގޫވާ މީހުން ވެސް ވަރަށް ގިނަ އެވެ.\nއިންޑިޔާގައި ކުކުޅު ގެންގުޅޭ ދަނޑުވެރިއަކަށް ދިމާވީ މި ކަހަލަ ގޮތެކެވެ. އޭނާ ބުނާ ގޮތުގައި ކައިވެނި ޕާޓީއެއްގައި މާ އަޑުބާރުކޮށް ލަވަ ޖެހުމުގެ ސަބަބުން އޭނާގެ ކުކުޅުތަކުގެ ތެރެއިން 63 ކުކުޅެއް ހާޓް އެޓޭކް ޖެހި މަރުވެއްޖެ ކަމަށެވެ.\nމިކަމެއް ހިނގީ އޮޑީޝާގެ ބާލާސޯ ޑިސްޓްރިކްޓްގަ އެވެ. ކުކުޅު ގެންގުޅޭ މީހާ ބުނާ ގޮތުގައި އޭނާގެ އަވަށުގައި އޮތް ކައިވެނި ޕާޓީއެއްގައި މާ ބާރަށް ލަވަ ޖެހުމުން 60 އަށް ވުރެ ގިނަ ކުކުޅަށް ހާޓް އެޓޭކް ޖެހި މަރުވީ ކަމަށެވެ.\nކުކުޅު ގެންގުޅޭ މީހާ، ރަންޖިތު ޕަރީދާ، ބުނި ކަމަށް ހިންދުސްތާން ޓައިމްސްގައިވާ ރިޕޯޓެއް ބުނާ ގޮތުގައި ކައިވެނި ޕާޓީ ބާއްވަން މީހުންތައް އެ އަވަށަށް އައީ ރޭގަނޑު 11.00 ހާއިރު އެވެ. އެމީހުން އައިގޮތަށް އައިސް ބާރަށް ލަވަ ޖަހަން ފެށި އެވެ. އަދި ފަޓާސް ވެސް ގޮއްވަން ފެށި އެވެ. އޭނާ ބުނީ އެ ޕާޓީން ޖެހި ބާރު މިއުޒިކްގެ ސަބަބުން ބިރުން ގޮސް އޭނާގެ 63 ކުކުޅަށް ހާޓް އެޓޭކް ޖެހި މަރުވީ ކަމަށެވެ.\n"ބާރަށް ލަވަ ޖަހަން ފެށުމުން އަހަރެން ގެންގުޅޭ 2000 ވަރަކަށް ކުކުޅު ކޮޅުކޮޅަށް ދުވާތީ ފެނުނު. އަހަރެން އެ މީހުން ކައިރީ ބުނިން މިއުޒިކްގެ އަޑު ތަންކޮޅެއް މަޑުކޮށްދޭށޭ. ނަމަވެސ އެމީހުންގެ ތެރެއިން ގިނަ މީހުން ތިބީ މަސްތުވެފައި ކަމުން އެމީހުން މަށާ ދިމާލަށް އެއްޗެތި ގޮވާފަ ފޮނުވާލީ. ފަހުން ބަލާލިއިރު 60 އަށް ވުރެ ގިނަ ކުކުޅު އޮތީ މަރުވެފައި،" ކުކުޅު ގެންގުޅޭ މީހާ ބުންޏެވެ.\nއެމީހާ ބުނި ގޮތުގައި ޖަނަވާރުންގެ ޑޮކްޓަރަކަށް މި ކުކުޅުތައް ދެއްކުމުން އެ ސޮރުމެން މަރުވީ ބާރު މިއުޒިކްގެ ސަބަބުން ޝޮކް ޖެހިގެން ކަމަށް ބުނެފައިވާ ކަމަށެވެ.\nޕާޓީ ބާއްވައިގެން އުޅުނު މީހުންގެ ތެރެއިން ބޮޑަކަށް ހުރި މީހާ ކައިރިގައި ކުކުޅުގެންގުޅޭ މީހާ މި ވާޙަކަ ބުނުމުން އެ ވާހަކަ އޭނާ ގަބޫލެއް ނުކުރި އެވެ. ކުކުޅުތައް އެއް ތަނުން އަނެއް ތަނަށް ގެންދާއިރު މަގުމަތިން ދުއްވާ ވެހިކަލްތަކުގެ ބަރުގޮނުގެ އަޑު އިވުނަސް ކުކުޅުތަކަށް ކަމެއް ނުވާއިރު ބާރަށް ލަވަ ޖެހުމުން ކަމެއް ވާނެކަމަށް ގަބޫލު ނުކުރެވޭ ކަމަށް ޕާޓީ ބޭއްވި މީހާ ބުނި ކަމަށް ވެއެވެ.\nމިހާރު ކުކުޅުގެންގުޅޭ މީހާ ވަނީ މިކަމުގެ ޝަކުވާ ފުލުހުންނަށް ވެސް ހުށަހަޅާފަ އެވެ.


Turkey Ah Chutty Ah Dhiumun America In Eyna Terrorist Akah Hadhaifi - Vaguthu\nތުރުކީއަށް ޗުއްޓީއަށް ދިއުމުން އެމެރިކާ އިން އޭނާ ޓެރަރިސްޓަކަށް ހަދައިފި!\nއެމެރިކާގެ ސްޓޭޓެއްގެ މޭޔަރުކަން ކުރިން ކުރި މުސްލިމަކު ތުރުކީ ވިލާތުގައި ޗުއްޓީ ހޭދަކުރުމަށް ފަހު އެނބުރި ގައުމަށް އައީމަ ބޯޑަރު ސިފައިން އޭނާ ހައްޔަރު ކޮށްފި އެވެ.\nއެމެރިކާގެ ނިއު ޖާޒީގެ ޕްރޮސްޕެކްޓް ޕާކުގެ މޭޔަރު ކަން 2005 ވަނަ އަހަރުން ކުރަމުން އަންނަ މުހައްމަދު ޙައިރުﷲ އެމެރިކާގެ ޖޭ އެފްކޭ އެއާޕޯޓުގެ ކަސްޓަމްސް އިން ހިފެހެއްޓުމަށް ފަހު3ގަޑިއިރު ވަންދެން ވަނީ ބަންދުކޮށްފައި ބަހައްޓާފައެވެ. ޙައިރުﷲ ބުނި ގޮތުގައި ފުރަތަމަ ބޯޑަރު ކޮންޓްރޯލް ގެ އޭޖެންޓުން އޭނާއާއި ކުރީ އާދައިގެ ސުވާލު ތަކެކެވެ. އެގޮތުން އޭނާ ޒިޔާރަތް ކުރީ ކޮން ތަނަކަށްތޯ އާއި ބައްދަލު ކުރީ ކޮން ކޮން ބަޔަކާތޯ ސުވާލު ކުރިއެވެ. ދެން އޭޖެންޓުން އޭނާއާއި ކުރީ މި ސުވާލެވެ. "ކަލޭ އެއްވެސް ޓެރަރިސްޓަކާއި ބައްދަލު ކުރިންތަ؟" ޙައިރުﷲ ވަރަށް މަޑުމައިތިރި ކަމާއެކު ނޫނެކޭ ބުންޔެވެ.\nޙައިރުﷲ އޭނާ އަށް ފުރައްސާރަ ކުރުމުގެ ގޮތުން ކުރަމުން ދިޔަ ސުވާލުތަކަށް އިތުރަށް ޖަވާބު ދޭން ދެކޮޅު ހަދައި ވަކީލަކު ބޭނުންވާ ކަމަށް ބުންޏެވެ. އެހިސާބުން އޭޖެންޓުން އޭނާގެ ފޯނު ފާސް ކުރަން ބޭނުންވާ ކަމަށްބުނެ ފޯނު އަތުލިއެވެ. އޭރު ޙައިރުﷲ ގެ އަންހެނުން އާއި5ކުދިން އޭނާއާއި ސުވާލު ކުރަމުންދާ ތަނުގެ ބޭރުގައި ވަރުބަލި ކަމާއެކު މަޑުކޮށްގެން ތިއްބެވެ.\nޙައިރުﷲ މީޑިއާތަކަށް ކިޔާދިން ގޮތުގައި އެމެރިކާގެ ބޯޑަރު ޕެޓްރޯލް އޭޖެންޓުން އޭނާއާ ސުވާލުކުރީީ 'ރެންޑަމް' ކޮށް ކަމަށް އެމީހުން ބުނެފައި ވިއަސް އޭނާ އެކަން ގަބޫލު ނުކުރާނެ ކަމަށެވެ. "އެމީހުން އަހަރެން އިންޓަވިއު ކުރާ ތަނަށް ގެންގޮސްފައި ބުނި މިއީ ތިމަންނަމެނަށް އަމުރު އައި ގޮތޭ، އެކަމަކު ކީއްވެކަމެއް ބުނެ ނުދެވުނު. އަހަރެން ބޭނުންވޭ އެއީ ކީއްވެކަން އެނގެން."\nނިއު ޔޯކުގެ އެމެރިކާ-މުސްލިމް ގުޅުމުގެ ޑިރެކްޓަރު އަހުމަދު މުހައްމަދު ބުނި ގޮތުގައި އޭނާ ދަނީ ފުރައްސާރައިގެ އެ މައްސަލައިގައި ޙައިރު ﷲ ތަމްސީލް ކުރަމުންނެވެ. "ޙައިރު ﷲ އާ ދޭތެރޭގައި އަމަލް ކުރީ ޓެރެރިސްޓަކާ ދޭތެރޭ ޢަމަލު ކުރާ ގޮތަށް. މިއީ އެއްވެސް އެމެރިކާ ރައްޔިތަކާ ދޭތެރޭ ކަންތައް ހިނގަން ޖެހޭނެ ގޮތެެއް ނޫން. އަހަރެމެން އެބަ ވިސްނަން މިކަމާ ގުޅިގެން ޝަރީއަތަށް މައްސަލަ ގެންދަން ވެސް." އަހުމަދު ބުންޔެވެ.\nއެމެރިކާގެ ކަސްޓަމްސް އާއި ބޯޑަރު ޕެޓްރޯލް ގެ ފަރާތުން މި މައްސަލައިގެ ބާވަތުން ކަމަށް ބުނެ އެއްވެސް މަޢުލޫމާތެއް ލިބިފައެއް ނުވެއެވެ. އެމެރިކާގައި ދާދި ފަހުން ހެދި ސާވޭ އަކުން ދައްކާފައިވާ ގޮތުން އެ ގައުމުގައި މިދިޔަ އަހަރު ވަނީ 33،295 މީހުން އެއާޕޯޓުގައި ސުވާލު ކުރެވިފައެވެ.


BREAKING: Lhaimagun gellunu bidheyseemeehaa vanee "maraalaafai", Shakku kurevey, insaaneh ge baithakeh hoadhaifi | Mihaaru\nޅައިމަގު: އެ ރަށު "ކުރިމަގު 1" ބޯޓުގައި އުޅުނު ލުތުފަރުގެ ހަށިގަނޑުގެ ބައިތަކެއް ކަމަށް ބެލެވޭ އެއްޗެހިތަކެއް ފުލުހުން މިއަދު ވަނީ ހޯދާފައި.\nޅައިމަގުން ގެއްލުނު ބިދޭސީމީހާ ވަނީ "މަރާލާފައި"، ޝައްކު ކުރެވޭ އިންސާނެއްގެ ބައިތަކެއް ހޯދައިފި!\n06 މެއި 2019 - 14:40 16 comments\nފުލުހުން ބުނީ، ލުތުފަރުގެ ހަށިގަނޑުގެ ބައިތަކެއް ކަމަށް ބެލެވޭ އެއްޗެހިތަކެއް ފެނުނީ އޭނާ އޮތް ކަމަށް ބެލެވޭ ކަނޑުގެ ސަރަހައްދަށް ފުލުހުން ކުރި ޑައިވްގެ ތެރޭގައި ކަމަށެވެ. އެކަމަކު، އޭގެ އިތުރު އެއްވެސް މައުލޫމާތެއް ފުލުހުން އަދި ހާމައެެއް ނުކުރެ އެވެ.\nޅައިމަގު ކައުންސިލްގެ ރައީސް އަބްދުލް ޣަނީ އިބްރާހީމް މިއަދު ވިދާޅުވީ ލުތުފަރުގެ ހަށިގނޑު ކަމަށް ބެލެވޭ އިންސާނެއްގެ ބައިތައް ނެގުމުގެ މަސައްކަތް ފުލުހުން މިހާރު ވެސް ކުރަމުން އަންނަ ކަމަށެވެ. އޭނާ ވިދާޅުވި ގޮތުގައި ހަށިގަނޑުގެ ބައިތައް ފެނިފައި ވަނީ ޅައިމަގު ބަނދަރުގެ ބޭރު ތޮށި ކައިރިން އުރަފަށުންނެވެ.\nޅައިމަގުގައި ދުއްވާ މާލެ ދަތުރުކުރާ "ކުރިމަގު 1" ބޯޓުގައި މަސައްކަތްކުރާ ލުތުފަރު ގެއްލުނީ އެ ބޯޓުގެ ކައްޕި އަލީ ޝަރީފު ބުނެފައިވާ ގޮތުގައި މިދިޔަ މަހުގެ 22 ވަނަ ދުވަހު އެވެ. ލުތުފަރު ގެއްލުނުކަން އެނގުނީ ބޯޓު މާލެ ފުރަން ބެލި އިރު އޭނާ އެ ބޯޓުގައި ނެތުމުން ކަމަށް ކައްޕި ބުނެފައި ވެ އެވެ.\nLhaimagun bidheysee aku gellunu massalaigai Bangaldesh ge2meehaku hayyaru koffi\nލުތުފަރު ގެއްލުނު މައްސަލައިގައި ބަންގްލަދޭޝްގެ ދެ ފިރިހެނަކު ހައްޔަރުކޮށްފައިވާ ކަމަށް ފުލުހުން ކުރިން ބުނެފައިވެ އެވެ. އެކަމަކު، "މިހާރު" އަށް އެނގިފައިވާ ގޮތުގައި ބޯޓުގައި މަސައްކަތްކުރާ ބަންގްލަދޭޝްގެ އެންމެން ވެސް ފަހުން ވަނީ ހައްޔަރުކޮށްފަ އެވެ. ލުތުފަރުގެ އިތުރުން ބޯޓުގައި ބަންގްލަދޭޝްގެ ހަތަރު މީހަކު މަސައްކަތްކުރާ ކަމަށް ވެ އެވެ.\nއެނގިފައިވާ ގޮތުގައި އެ މީހުން ބަންދުކޮށްފައި ތިބީ ށ. ފުނަދޫ ޕޮލިސް ސްޓޭޝަންގަ އެވެ.\nމީގެ މަހެއްހާ ދުވަސް ކުރިން މާލެއިން ކުރިމަގު ބޯޓަށް އެރި ލުތުފަރު ކައިބޮއި އަދި ނިދައި ހަދަނީ ވެސް އެ ބޯޓުގަ އެވެ.\nއިތުރު ލިޔުންތައް ޕޮލިސް މަރު މީހުން މެރުން ބިދޭސީން ބަންގްލަދޭޝް


United ge Squad Varugadha Kuran Beynunvaa Maalee Eheetherikan...\n4 މަސް,2ދުވަސް, 12 ގަޑި, 8 މިނެޓް, 34 ސިކުންތު ކުރިން 1430އަހްމަދު މިޒްޔާލް\nއަންނަ ސީޒަނަށް މެންޗެސްޓަރ ޔުނައިޓެޑްގެ ސްކޮޑް ވަރުގަދަ ކުރުމަށްޓަކައި ބޭނުންވާ މާލީ އެހީތެރިކަން އެ ޓީމުގެ މެނޭޖަރ އޮލީ ގުނާ ސޮލްޝަޔަރއަށް ފޯރުކޮށްދޭނެ ކަމަށް އެ ޓީމުގެ ވައިސް ޗެއާމަން އެޑް ވުޑްވާޑް ބުނެފިއެވެ.\nވުޑްވާޑް ބުނީ ޔުނައިޓެޑްގެ މެނޭޖަރަށް މާލީ އެހީތެރިކަން ފޯރުކޮށްދިނުމުގެ ޤާބިލުކަން އެ ކްލަބުގައި އެބަހުރި ކަމަށެވެ. މިދިޔަ ޑިސެމްބަރު މަހު ޔުނައިޓެޑްގެ ވަގުތީ މެނޭޖަރުގެ މަޤާމާ އޮލީ ހަވާލުވެގެން ކުޅުނު ފުރަތަމަ 11 މެޗުގެ ތެރެއިން 10 މެޗުން އެ ޓީމު ވަނީ މޮޅުވެފައެވެ. ނަމަވެސް އޭނާގެ މަޤާމު ދާއިމީ ކުރި ފަހުން މިއަހަރުގެ މާޗް މަހުން ފެށިގެން އެ ޓީމަށް އެދެވޭ ނަތީޖާއެއް ނެރެވިފައިނުވާއިރު، ޔުނައިޓެޑުން މި ސީޒަން ނިންމާލީ ތާވަލުގެ ހަވަނައިގައެވެ.\nމި ސީޒަންގެ ޗެމްޕިއަންކަން ހޯދި މެންޗެސްޓަރ ސިޓީއަށްވުރެ ތިރީސް ދެ ޕޮއިންޓް މަދުން ޔުނައިޓެޑަށް ޕޮއިންޓް ލިބިފައިވާއިރު، އޮލީ ބުނީ ޔުނައިޓެޑަށް ލީގު ކާމިޔާބުކުރަން ގިނަ ދުވަސްތަކެއް ނަގާނެ ކަމަށެވެ.\nޔުނައިޓެޑް އެންމެ ފަހުން ލީގު ކާމިޔާބު ކޮށްފައިވަނީ ކުރީގެ މެނޭޖަރު ސަރ އެލެކްސް ފަރގަސަންއާއެކު 2012 - 2013 ވަނަ އަހަރުގެ ސީޒަންގައެވެ. އޮލީ ހަވާލުވުމުގެ ކުރިން އެ ޓީމުގެ މެނޭޖަރު މަޤާމުގައި ހޯސޭ މޮރީނިއޯ ހުރިއިރު، ޔުނައިޓެޑް ވަރުގަދަ ކުރުމަށްޓަކައި އާ ކުޅުންތެރިން ގަނެ، ފައިސާ ޚަރަދުކުރަން ޖެހޭނެ ކަމަށް އޭނާ ވެސް ވަނީ ބުނެފައެވެ. ނަމަވެސް ޔުނައިޓެޑަށް އޭނާ ގަންނަން ބޭނުންވި ކުޅުންތެރިން ގަތުމުގައި ވުޑްވަޑް އޭރު ވަނީ ހުރަސްއަޅާފައެވެ.


Iniesta Neiythan Foonubehdheyne - Valverde - Vaguthu\nއިނިއެސްޓާ ނެތްތަން ފޫނުބެއްދޭނެ - ވަލްވާޑޭ\n10 މަސް ކުރިން ( އޭޕްރީލް 29, 2018 )\nމި ސީޒަނަށްފަހު ބާސެލޯނާ ދޫކޮށްލަން ނިންމާފައިވާ އިތުބާރު މިޑްފީލްޑަރު އަންދްރޭސް އިނިއެސްޓާ ނެތްތަން ފޫނުބެއްދޭނެ ކަމަށް އެ ކްލަބުގެ ކޯޗު އާނަސްޓޯ ވަލްވާޑޭ ބުނެފިއެވެ.\nބާސާގައި 22 އަހަރު ހޭދަކުރުމަށްފަހު އެ ކްލަބު ދޫކޮށްލަން އިނިއެސްޓާ ނިންމާފައިވާއިރު އޭނާ އަކީ އަދިވެސް އެ ކްލަބުގެ މެދުތެރޭގައި ވަރަށް މުހިއްމު ދައުރެއް އަދާކުރަމުންދާ ކުޅުންތެރިއެކެވެ. އަދި އިނިއެސްޓާ ދިޔުމަކީ ބާސާ އަށް ލިބޭނެ ވަރަށް ބޮޑު ގެއްލުމެއް ކަމަށްވެސް ބައެއް ފަރާތްތަކުން ގަބޫލުކުރެއެވެ.\nމިކަމާ ގުޅޭގޮތުން ވާހަކަދައްކަމުން ބާސާގެ ކޯޗު ވަލްވާޑޭ ބުނީ އިނިއެސްޓާ ނެތްތަން ފޫނުބެއްދޭނެ ކަމަށާއި އެހެން ކުޅުންތެރިންނާއި ހިލާފަށް އިނިއެސްޓާގެ ފަރާތުން ޓީމަށް ހާއްސަ ކަންތައްތަކެއް ލިބިގެންދާ ކަމަށެވެ.\n"އިނިއެސްޓާ އެ ކުޅޭ މަގާމަށް އެހެން ކުޅުންތެރިއަކު އެރުވިދާނެ. އެކަމަކު ދަނޑު މަތީގަ އިނިއެސްޓާ އެކުރާ ކަންތައްތަށް އެހެން ކުޅުންތެރިއަކަށް ނުކުރެވޭނެ. އެއީ ހަގީގަތަކީ. އިނިއެސްޓާ ފެންވަރުގެ ކުޅުންތެރިއަކު ދިޔުމުން ތަފާތު ގޮތަކަށް ޓީމަށް ބެލެންސް ގެނައުމަށް މަސައްކަތް ވެސް ކުރަންޖެހޭނީ. ތަފާތު ގޮތެއް ހޯދަން މަސައްކަތް ވެސް ކުރަންޖެހޭ" ވަލްވާޑޭ ބުންޏެވެ.\nމި ސީޒަނަށްފަހު އިނިއެސްޓާ ބާސާ ދޫކޮށްލަން ނިންމާފައިވާއިރު އޭނާ ދެން ކުޅޭނެ ކްލަބެއް އަދި ހާމަކޮށްފައެއް ނުވެއެވެ. ރިޕޯޓުތަށް ބުނާ ގޮތުން އިނިއެސްޓާ ދެން ފެނިގެންދާނީ ޗައިނާގެ ކްލަބަކުންނެވެ.\nއުމުރުން 33 އަހަރުގެ އިނިއެސްޓާ ވަނީ ބާސާ އަށް މިހާތަނަށް ޖުމްލަ 670 މެޗު ކުޅެދީ 57 ގޯލު ކާމިޔާބުކޮށް 141 އެސިސްޓު ހަދާފައެވެ.\nއިނިއެސްޓާގެ ކެޕްޓަންކަމުގެ ދަށުގައި ބާސާ އަށް މިރޭ ސްޕެނިޝް ލީގު ކާމިޔާބުކުރުމުގެ ފުރުސަތު އޮތްކަން ފާހަގަކޮށްލެވެއެވެ. އެގޮތުން މިރޭ ޑިޕޯޓިވޯއާ ދެކޮޅަށް ކުޅޭ މެޗު އެއްވަރުކޮށްލައިގެން ވެސް ބާސާ އަށް ލީގު ޗެމްޕިއަންކަން ލިބޭނެއެވެ.\nޑިޕޯޓިވޯގެ ދަނޑުގައި ކުޅޭ މި މެޗު ފަށާނީ މިރޭ ރާއްޖެގަޑިން 11:45 ގައެވެ.\nވޯލްޑް ކަޕްގެ މިފަހަރުގެ ތަރިން: އިނިއެސްޓާ\nއޭޕްރީލް 29, 2018 17:12\nމިހާރުވެސް ޒަވީ ނެތްތަން ދައްކާ! ބާސާ ބާސާއަކަށް ހެދި ދެމީހުން ތި ދިޔައީ! އިނިއެސްޓާ އާއި ޒަވީ އެއީ ދެ ލެޖެންޓުން.


ކްރިކެޓް ބޯޑް އޮފް މޯލްޑިވްސް އޮޑިޓް ކުރާނެ ފަރާތެއް ހޯދުމަށް\n13 ޖެނުއަރީ 2020 ގައި ކުރި އިއުލާން ނަންބަރު: 003/2019 ގެ ދަށުން ކްރިކެޓް ބޯޑް އޮފް މޯލްޑިވްސް އޮޑިޓްކުރާނެ ފަރާތެއް އައްޔަންކުރުމަށް ވާނީ އިއުލާންކުރެވިފައެވެ. ނަމަވެސް މިކަމަށް އެއްވެސް ތަރުހީބެއް ލިބިފައި ނުވާތީ އަލުން ކްރިކްޓް ބޯޑަށް އޯޑިޓަރއެއް އައްޔަންކުރުމަށް ފުރުސަތު ހުޅުވާލަމެވެ.\nމިމަސައްކަތް ކުރުމަށް ޕްރޮޕޯޒަލް ހުށައަޅާ ފަރާތްތަކަކީ އޮޑިޓަރ ޖެނަރަލްގެ އޮފީހުން ހުއްދަ ދީފައިވާ އޮޑިޓް ފާމަކަށް ވާންޖެހޭނެއެވެ.\nވީމާ މިކަމަށް ޝައުޤުވެރިވެލައްވާ ފަރާތްތަކުން 29 ޖެނުއަރީ 2020 ވަނަ ދުވަހުގެ 15:00 ގެ ކުރިން ސިޓީއުރައިގައި ބަންދުކުރެއްވުމަށްފަހު ކްރިކެޓް ބޯޑް އޮފް މޯލްޑިވްސް އަށް އޯޑިޓް ޕްރޮޕޯސަލް ހުށައެޅުއްވުމަށް އެދެމެވެ. އިތުރު މައުލޫމާތު ސާފުކުރެއްވުމަށް ބޭނުންފުޅުވެލައްވާނަމަ 7970898 ނަންބަރާއި ގުޅުއްވުން އެދެމެވެ.\nސުންގަޑި: 29 ޖަނަވަރީ 2020 1500


style (މޮނިޓަރިންގ ރިޕޯޓް) ކ. ގުޅީފަޅު (29 މޭ 2020)\nstyle (މޮނިޓަރިންގ ރިޕޯޓް) ކ. ގުޅީފަޅު (28 މޭ 2020)\nstyle (މޮނިޓަރިންގ ރިޕޯޓް) ކ. ގުޅީފަޅު (27 މޭ 2020)\nstyle (ޑީ. އެސް) ގަ. ހުޅިމެންދޫގައި ރިޒޯޓެއް ތަރައްޤީކުރުމުގެ މަޝްރޫޢު\nstyle (ޑީ. އެސް) ފ. ދަރަނބޫދޫގެ ބަނދަރު ބޮޑުކުރުމުގެ މަޝްރޫޢު


Aifoan esee preeoadar kurumuge furusathu dhiraagun hulhuvaalaifi\nއައިފޯން އެސްއީ ޕްރީއޯޑަރ ކުރުމުގެ ފުރުސަތު ދިރާގުން ހުޅުވާލައިފި\nދުނިޔޭގެ ބާޒާރުގައި ސްމާޓްފޯން ލިބެން ހުރި އަގުތަކަށް ވުރެ މާ ހެޔޮ އަގުތަކަކާއިއެކު އެންމެ ފަހުން އެޕަލް އައިފޯން އެސްއީގެ ޕްރީއޯޑަރަށް ދިރާގުން ހުޅުވާލައިފިއެވެ.\nއެގޮތުން އައިފޯން އެސްއީ އެންމެ 7799/- އަށް ދިރާގުން ލިބޭއިރު 12 މަސްދުވަހުގެ ކޮންޓްރެކްޓް ޕްލޭނަކާއިއެކު މި ފޯން ނަންގަވާ ފަރާތްތަކަށް އެންމެ -/3999 ދައްކަވައިގެން މިފޯން ލިބެންހުންނާނެ ކަމަށް އެކުންފުނިން ބުނެއެވެ.\nކޮންޓްރެކް ޕްލޭންގެ ދަށުން ނަގާ ފަރާތްތަކަށް ހާއްސަ ޕޯސްޓްޕެއިޑް ޕެކޭޖަކާއިއެކު އެސްއެމްއެސް އާއި، 1 ޖީބީގެ ޑާޓާ އާއި 1500 މިނެޓުގެ ޓޯކްޓައިމް އެލަވަންސެއްގެ އިތުރުން ހިލޭ ގުޅޭ އެއް ނަންބަރުވެސް މި ޕެކޭޖުގެ ތެރެއިން ލިބޭނެ ކަމަށް ދިރާގުން ބުނެއެވެ.\nޕްރީ އޯޑަރ ކުރުމުގެ ފުރުސަތު އެޕްރީލް މަހުގެ4ވަނަ ދުވަހުގެ ނިޔަލަށްހުޅުވާލެވިފައި ވާއިރު6ވަނަ ދުވަހުން ފެށިގެން ޝަރުތު ހަމަވެ ފައިސާ ދައްކާ ފަރާތްތަކަށް ފޯން ހަވާލުކުރަން ފެށޭނެ ކަމަށް ދިރާގުން މައުލޫމާތު ދެއެވެ.\nމީގެއިތުރުން އެހެނިހެން ނެޓްވޯކްތަކުގެ ކަސްޓަމަރުންނަށްވެސް އެއް އަގުތަކެއްގައި ތަފާތު ކުރުމެއްނެތި އައިފޯން އެސްއީ ޕްރީ އޯޑަރު ކުރެވޭނެ ކަމަށް ދިރާގުން ބުނެ އެވެ.\nއެޕަލް އައިފޯން އެސްއީ އަކީ އަތަށް ހެޔޮވަރު ސައިޒެއްގެ ކުޑަފޯނެއް ގެންގުޅުއްވަން ބޭނުންފުޅުވާ ފަރާތްތަކަށް އެންމެފަހުގެ ފީޗާސް ތަކާއިއެކު އެޕަލްއިން ތައާރަފް ކޮށްފައިވާ ފޯނެކެވެ.


Minivan championship, Jazeeraa football championship ge namah badhalukohfi | Mihaaru\nއަތޮޅު ފުޓްބޯޅަ މުބާރާތް ކަމަށްވާ މިނިވަން ޗެމްޕިއަންޝިޕް، 2016 ވަނަ އަހަރު ބޭއްވި ގޮތަށް ހޯމް އެންޑް އަވޭ އުސޫލުން ކުޅޭ ގޮތަށް ބަދަލުކޮށް މުބާރާތުގެ ނަން "ޖަޒީރާ ފުޓްބޯލް ޗެމްޕިއަންޝިޕް" އަށް ރިބްރޭންޑްކޮށްފި އެވެ.\nއެހެންވެ މި އަހަރު މިނިވަން ޗެމްޕިއަންޝިޕް ނޯންނާނެ އެވެ. އާ ނަމުގައި މުބާރަތް އަލުން ފަށާނީ އަންނަ އަހަރު އެވެ. މި ބަދަލު ގެނައީ ދިވެހި ޕްރިމިއާ ލީގުގެ ފޯރިކުޑަވެ އެ މުބާރާތް ހޯމް އެންޑް އަވޭ އުސޫލަށް ލީގު ބަދަލުކުރަން ގޮވާލާ އަޑުތައް ގަދަވަމުން އަންނަނިކޮށެވެ. އެކަމަކު މި ގެނައި ބަދަލާ އެކު ވެސް ޕްރިމިއާ ލީގު ކުރިއަށްދާނީ މިހާރު ކުޅޭ އުސޫލުން މާލޭގަ އެވެ. އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ޕްރިމިއާ ލީގު ހޯމް އެންޑް އަވޭ އުސޫލަށް ބަދަލުކުރަން މިވަގުތު ހުރަސްތަކެއް އެބަހުރި ކަމަށެވެ. އޭގެ ތެރޭގައި ރަށްރަށުގައި ވަސީލަތްތައް ނެތުން ހިމެނެ އެވެ.\nމުބާރާތުގެ ނަމުގެ ކުރިއަށް އިތުރުކުރި "ޖަޒީރާ" އަކީ މި ސަރުކާރުގެ ކެމްޕެއިން ސްލޯގަން އެކެވެ. ރިޔާސީ އިންތިހާބާއި މަޖިލިސް އިންތިހާބުގައި ބޭނުންކުރީ "ޖަޒީރާ ރާއްޖެ" ސްލޯގަން އެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި ސްޕޯޓްސް މިނިސްޓަރު އަހުމަދު މަހުލޫފް ވިދާޅުވީ "ޖަޒީރާ ފުޓްބޯލް ޗެމްޕިއަންޝިޕް" ކުރިއަށްދާނީ ކޮންމެ ރަށެއްގައި ކައުންސިލުން ފުރަތަމަ ރަށު ފެންވަރުގެ މުބާރާތެއް ބާއްވާ ގޮތަށް ކަމަށެވެ. އެ މުބާރާތުގައި ރަޖިސްޓްރީ ވިޔަސް ނުވިޔަސް ކޮންމެ ޓީމަކަށް ވެސް ބައިވެރިވެވޭނެ އެވެ. އަދި މައި މުބާރާތުގެ އަތޮޅު ބައިގައި ރަށް ތަމްސީލްކުރާނީ ރަށު މުބާރާތުގެ ޗެމްޕިއަން ޓީމުން އެ ރަށެއްގެ ނަމުގަ އެވެ. އެއަށް ފަހު އަތޮޅު ޗެމްޕިއަން ޓީމު ޒޯން ބައިގައި ވާދަކުރާނެ އެވެ.\nއެފްއޭއެމުން 2015 ވަނަ އަހަރު ތައާރަފްކުރި މިނިވަން ޗެމްޕިއަންޝިޕް 2016 ފިޔަވައި އެހެން ހުރިހާ އަހަރެއްގައި ބާއްވަނީ ކޮންމެ އަތޮޅެއްގައި ކަނޑައެޅޭ ވަކި ރަށެއްގަ އެވެ. އެކަމަކު 2016 ގައި ހޯމް އެންޑް އަވޭ އުސޫލުން ބޭއްވި އެވެ. އެ ނޫން އަހަރުތަކުގައި ވެސް ދެ ޓީމު ބައިވެރިވެއްޖެ ނަމަ ކުޅެނީ ހޯމް އެންޑް އަވޭ އުސޫލުންނެވެ.\nމަހުލޫފު ވިދާޅުވީ މުބާރާތުގައި ބައިވެރިވުމުގެ ފުރުސަތު އޮކްޓޯބަރު 15 އާ ހަމަޔަށް ހުޅުވިފައިވާނެ ކަމަށާއި މުބާރާތް ކުރިއަށް ގެންދާނެ ގޮތުގެ ބައެއް ކަންކަން ނިންމާށާއި އަދި ހުރި ދަތިތައް އޮޅުން ފިލުވަން ޓީމުތަކުގެ މަންދޫބުންނާ އެކު ބައްދަލުވުމެއް ބާއްވާނެ ކަމަށެވެ.\nމިނިވަން ޗެމްޕިއަންޝިޕަކީ މިހާރު ރާއްޖޭގެ ލީގު ސިސްޓަމުގެ ޑިވިޝަނެކެވެ. އެފްއޭއެމުން މިހާރު ރާވާފައިވާ ގޮތުން މިނިވަން ޗެމްޕިއަންޝިޕުގެ ގަދަ ޓީމުތަކަށް ދިވެހި ޕްރިމިއާ ލީގުން ފުރުސަތުދެ އެވެ. އެކަމަކު ދިގު މުއްދަތެއްގައި މާލެ އައިސް ތިބެން ޖެހޭތީ އެ ޓީމުތަކަށް ދަތިތައް ކުރިމަތިވެ އެވެ. އެހެންވެ ޖަޒީރާ ޗެމްޕިއަންޝިޕުން އަންނަ ޓީމުތަކަށް ލީގުގެ ބަދަލުގައި ޕްރެޒިޑެންޓްސް ކަޕުން ފުރުސަތު ދޭން ވިސްނާ ކަމަށް ބައްސާމް ވިދާޅުވި އެވެ. އެކަމަކު އެފަދަ ބަދަލެއް ގެނަޔަސް ގެންނާނީ ވަރަށް ފުންކޮށް ވިސްނުމަށް ފަހު ކަމަށް ބައްސާމް ވިދާޅުވި އެވެ.\nނަންބަލުކޮށްފަ ބައްސަމު އަޗާތަޅަން އޮތީމަ އެނިމުނީ ދޯ؟ ކިބާހޭ ގައުމީޓީމު މިމަހު 10 ވަނަ ދުވަހު ކުޅޭ މެޗަށް ތައްޔާރުވާން ކުރާ ކަންތައް؟ ހަމަ ބޮޑުވެގެންވާ ފެއިލިއަރ އެއް. ޓޮމް ބެހެއްޓިނަމަ ދޯ\nދެންމީ ވަރަށް ދެރަވަރު ކަންތައްތައް.ސިޔާސީ ސްޓަންޓުތައް ކުޅިވަރުތެރެއަށް މިވައްދަނީ.ޖަޒީރާ އޭކިޔައިގެން ބޮޑު ރިޔާސީ ކެމްޕޭނެއް ހިންގާފަ އެއާ ވިއްދައިގެން ކުޅިވަރު ކަންކަމަށް މިފަދަ ނަންނަން ކިޔުން ޤަބޫލުކުރަން އުދަގުލެވެ.މިއީ ކުޅިވަރުގެ ތެރޭގައި ސިޔާސީ ކަންކަން މޫލާފައި އޮތްވަރު ދައްކުވައިދޭ ކުޑަކުޑަ މިސާލެއްކަން އެބައެގެއެވެ.އިސްލާހު ކުރާނަމޭ ބުނެ އައިސް މިހަދަނީ ގޯހެވެެ.\nމަހުލޫފު ތި އުޅެނީ ހަދާނެ ނަހަދާނެ ގޮތެއް ނޭންގިގެންތަ؟ ތި އުޅެނީ އަދައިގެ ކަންމަތީ ގުރޫޕަކުން ކަޕު ބާއްވާގޮތަށް ވާއްވަންދޯ.. ރަޖިސްޓްރީ ކުރިޔަސް ނުކުރިޔަސް ވަރިހަމަ.. ތި ދެން ތަންފުކެއް ބޮޑުވަރު.. އަސްލު ކުޅިވާރާ ބެހޭ މިނިސްޓަރަކަށް ކުފޫ ހަމަވާހެނެއް ހިޔެއް ނުވޭ.. ރަޖިސްޓްރީ ނުކޮއް ކުޅޭ ޓީމް ޗެމްޕިއަން ޓީމަށްވެ އެޓީމު ރަށު ނަމުގައި ކުޅެ ޗެމްޕިއަންކަން ހޯދައިގެން އައިސް ޕްރިމިއާ ލީގު ޗެމްޕިއަންކަމަށް ވާދަކުރާ އިރުވެސް ރެޖިސްޓްރީ ނުކޮއް؟\nހަމަ ކުރިންވެސް ޖެހި އެއްޗައް ދެންވެސް ތިޔ ޖަހަނީ! އަތައްގޮވަނީ! އަތައްގޮވީ!\nމިހާރު ތިޔަ އުޅުއްވަނީ އަތޮޅުތެރެއާ މާލެ ވަކިކުރަން. ބަލަ މިއުޅެނީ އަތޮޅު ފުޓްބޯޅައިގެ ފޯރި ނެތިގެނެއް ނޫނޭ. މާލޭ ޓީމުތައް ނުހިންގިގެން މިއުޅެނީ. ލީގުގައި މިހާރު ކުޅޭ ފޯކައިދޫ އާއި ނިލަންދޫ އެހާލުގަވެސް ދައްކަނީ ނަމޫނާ. ފުޓްބޯޅަ ފޯރި ގެންނާނީ ތިޔަހެނެއް ނޫން. ލޯ މަރާފަ މާލޭ ލީގު "ރާއްޖެ ލީގު" ގެ ނަމަށް ރީބްރޭންޑް ކޮށް ހޯމް އެންޑް އަވޭ ކުރަންވީ. ރާއްޖެއަކީ ތިޔަ ބުނާހާ ދިރާސާތަކޮށް ކަންކަން ކުރާ ތަނެއް ނޫން. ޕްލޭނެއް ނެތި އެތައް ކަމެއް ކުރޭ\nމިއީ އެންމެ ރަނގަޅު ގޮތެއް ނޫން. މުބާރާތް އިއުލާންކުރާއިރު މުބާރާތް ނިމޭއިރު ޗެމްޕިއަން ޓީމު އޮންނާނެ ތަނެއް ނޫނީ އެޓީމަށް ދެން ވާނެ ގޮތެއް އެނގެން ޖެހޭނެ، އަތޮޅުތެރޭގެ ރަށްތަކުން މި މުބާރާތަށް ތައްޔާރުވަނީ ބޮޑު ހަރަދުކޮށް ވަކި ޓާގެޓެއް އެޗީވް ކުރަން. "ލީގުން ފުރުސަތު ދޭން ނުވަތަ ގައުމީ މުބާރާތުން ފުރުސަތު ދޭން" މަޝްވަރާ ކުރަމުން ދިއުމަކީ ހަޖަމް ކުރަން ވަރަށް އުނދަގޫ ވާހަކައެއް. ތިޔަ ހުރިހާ ކަމެއް ނިންމާފަ މުބާރާތް އިއުލާންކޮށްބަލަ.\nދިވެހި ޕީ ލީގު\nދިވެހި ލީގު ދޫކޮށްލާފައި މިނިވަން ލީގު މުޅި ރާއްޖޭގެ ލީގަށް ބަދަލުކުރޭ. މާލޭ ޓީމްތައްވެސް ކުޅެންވީ ހަމަ އެލީގުގައި. ބައްސާމް ތިހެދިއެއްޗަކީ މިއަހަރު ތިމުބާރާތް ބޭއްވުމުގެ ކުޅަދާނަކަން ނެތީމާ ނަންބަދަލުކުރުމާ ދިމާކޮށްފައި މުބާރާތް ކެންސަލް ކޮށްލީ. މިސޮރު މުބާރާތްތަށް މެދުކަޑާ ކެންސަލްކުރަނީ "އަލަކަށް ނޫނެވެ. ޭޭޭ އާއްމުކޮށް އޮބިނޯވުމުގެ ސްޓެރެޖީގެ މުހިއްމު ނުކުތާއެކެވެ.\nދެން ތިބޯޅަ ކުޅެންވެސް ޖެހޭނީ ފުޅިމަދުގައި ފޮތިއޮޅައިގެން. އޭރުން ޖަޒީރާވަންތަކަން އިތުރުވެގެންދާނީ.\nހޯމް އަ ވޭ ކިޔަކަސް ކަމަކު ނުދާނެ. ފުރަތަމަ ކަމަކަށް އާންމުކޮށް ފުޓުބޯޅަ ކުޅެވޭ ރަށްރަށުގެ ދަނޑު ތަކުގެ ހާލަތު ރަނގަޅު ކުރާންވީ.. ރަށުފެންވަރުގެ މުބާރާތް ބޭއްވުން އެއީ ތާކުން ތާކު ޖެހޭ ކަމެއްނޫން, އެކަން ނުކޮށް ސީދާ ހަމަ ޖަޒީރާ ޗެމްޕިއަންޝިޕްގަ ބާއިބެރި ވެވޭ ގޮތަށް ފަށަންވީ , 1 ރަށުން2ޓީމު ބައިބެރި ވިޔަސް އޯކޭ.


Yameen aai Adeeb ge hatharu kalhi hamave, jazubaathuthah bandun!\nރައީސް ޔާމީން އާއި އަދީބު ބައްދަލުވި ޝަރީއަތުގެ މަޖިލީހުގެ ތެރެއިން: ދެ ބޭފުޅުންގެ ދެމެދު ބަހުގެ ހަމަލާތައް ރައްދުވި\nމިއަދަކީ ކުރިމިނަލް ކޯޓުގެ ޝަރީއަތުގެ މަޖިލީހުގައި ތަފާތުވާނެ ދުވަހެއްކަން މާކުރިން ވެސް އެނގެއެވެ. އެއް އިރެއްގެ އެންމެ އަރިސް އެކަމަކު މިހާރު އެންމެ ވަރުގަދަ ދެ ހަތުރުން ކަމަށްވާ ކުރީގެ ރައީސް އަބްދުﷲ ޔާމީން އާއި ކުރީގެ ނައިބު ރައީސް އަހުމަދު އަދީބު ހަތަރު ކަޅި ހަމަވާ ދުވަހެވެ. މީގެ ހަތަރު އަހަރު ކުރިން އަދީބުގެ ހައްޔަރު ކުރުމަށްފަހު ދެ ބޭފުޅުންގެ ފުރަތަމަ ބައްދަލުވުމެވެ.\nރައީސް ޔާމީންގެ މައްޗަށް އުފުލާފައިވާ މަނީ ލޯންޑްރިން މައްސަލާގައި ދައުލަތުގެ ހެއްކެއްގެ ގޮތުގައި އަދީބު މަޖިލީހަށް ވަދެވަޑައިގެންނެވީ ކޯޓުފަޓުލޫނުގައި ވަރަށް ރަަސްމީކޮށެވެ. އަދީބު ވަދެވަޑައިގެންނެވިިއިރު ރައީސް ޔާމީން އިންނެވީ ދައުވާ ލިބޭ މީހާއަށް ހާއްސަ ގޮނޑީގައި އިށީނދެވަޑައިގެންނެވެ. މަޖިލީހަށް ވަންނަ ދޮރު ހުޅުވުމާއެކު ފަހަތަށް ބައްލަވާލައްވައި ރައީސް ޔާމީން އަދީބަށް ބަލާލެއްވިއެވެ. ނަމަވެސް އަދީބު ކުރިއަށް ހިންގަވާފައި ވަޑައިގެންނެވީ އިސް ޖައްސަވައިގެންނެވެ.\nއަދީބު ވަޑައިގެން އިށީދެވަޑައިގެންނެވީ ހެކި ބަސް ދޭ މީހާއަށް ހާއްސަ ގޮނޑީގައެވެ. އެއީ ދައުވާ ލިބޭ މީހާގެ އެއް އަރިމަތިން ކުރިމައްޗަށްވާ ގޮތަށް ހުރި ގޮނޑިއެކެވެ. އިށީނދެވަޑައިގެން އަދީބު އެންމެ ފުރަތަމަ ވެސް ބައްލަވާލެއްވީ ރައީސް ޔާމީނާ ދިމާލަށެވެ. އޭރު ރައީސް ޔާމީން އިންނެވީ ނަންބަރު އައިނެއް އަޅުއްވައިގެން ކަރުދާސް ގަނޑެއްގައި އެއްޗެއް ނޯޓް ކުރެއްވުމަށް އިސްޖައްސަވައިގެންނެެވެެ.\nދައުލަތުން އަދީބަށް ސުވާލު ކުރައްވަމުން ގެންދެވިއިރު ވެސް ރައީސް ޔާމީން އިންނެވީ އިސްޖައްސަވައިގެންނެވެ. އިސް އުފުލާލައްވައި އަދީބަށް ދިމާލަށް ވަރަށް ނުރުހުމުގައި ރައީސް ޔާމީން ބައްލަވަން ފެއްޓެވީ "އަނިޔާވެރި ވެރިކަމެއްގެ ވިކްޓިމްއަކަށް އަޅުގަނޑުވީ" ކަމަށް އަދީބު ވިދާޅުވުމާއެކުއެވެ. ވަރަށް ގިނައިރު ވަންދެން ހުއްޓުމެއް ނެތި ރައީސް ޔާމީން، އަދީބަށް ބައްލަވަން އިންނެވިއެވެ. ނަމަވެސް އޭރު އަދީބު ހުންނެވީ ދައުލަތުގެ ވަކީލާ ކުރިމަތިލައިގެންނެވެ.\nރައީސް ޔާމީން ގެންދެވީ އެމަނިކުފާނުގެ ސުވާލުތައް ތައްޔާރު ކުރައްވަމުންނެވެ. މީގެކުރީ އެއްވެސް އަޑުއެހުމެއްގައި އަމިއްލަފުޅަށް ރައީސް ޔާމީން އެހާ ބޮޑަށް ތައްޔާރުވެވަޑައިނުގަންނަވައެވެ. ވަކީލްގެ ސުވާލުތައް ނިމުމާއެކު ރައީސް ޔާމީން ކޮޅަށް ތެދުވެވަޑައިގެންނެވިއެވެ. އަދި އިސްޖައްސަވައިގެން ހުންނަވައިގެން ފުރަތަމަ ސުވާލު ފެއްޓެވިއެވެ. ސުވާލު ނިންމަވާލެއްވީ އަދީބާ، ހަތަރު ކަޅި ހަމަކުރުމަށްފަހުއެވެ. ފުރަތަމަ ފަހަރަށް ހަތަރު ކަޅި ހަމަކުރުމަށްފަހު ދެ ބޭފުޅުންގެ ބަހުސް ފެށިގެން ދިޔައެވެ. ސުވާލުތަކާއި ޖަވާބުތައް ވެސް ހޫނުވެ، ޒުވާބަކަށް ވެގެންދިޔައެވެ.\nމައްސަލަ ބައްލަވާ ގާޒީ އަހުމަދު ހައިލަމާއި އެހެން ވަކީލުން އަދި އަޑުއެހުމަށް ވަދެ ތިބި އެންމެންގެ ވެސް ލޯތައް ހުއްޓިފައި ހުރީ އެ ދެ ބޭފުޅުންގެ ހަރާތްތަކަށެވެ. ދެ ބޭފުޅުންގެ އެ ބައްދަލުވުން ޝައުގުވެރިވެގެން ދިޔައިރު އެއް ބޭފުޅަކު އަނެއް ބޭފުޅަކަށް އިލްޒާމްތައް އަޅުވައި، ދޮގު ހައްދަވާ ކަމުގެ ތުހުމަތު ވެސް ކުރެއްވިއެވެ. ދެ ބޭފުޅުން ވެސް ވާހަކަ ދެއްކެވީ އެ ބޭފުޅަކު ދިފާއު ކުރެއްވުމަށެވެ. ރައީސް ޔާމީން ނުރުހުންވެ ސުވާލުތައް ހޫނު ކުރެއްވިއިރު އަދީބު ވަރަށް ހަމަޖެހިގެން ޖަވާބުތައް ދެއްވިއެވެ. ހަމައެހެން އަދީބުގެ ޖަވާބުތައް ހޫނުވެގެން ދިޔައިރު ރައީސް ޔާމީންގެ ސުވާލުތައް އިތުރަށް ހޫނު ކުރެއްވިއެވެ. ހީވީ އެތައް ދުވަހަކު ހިފަހައްޓައިގެން ތިބި ޖަޒުބާތުތަކާއި ހިތުގެ ކެކުޅުންތައް ބަނޑުންކޮށްލަން ދެ ބޭފުޅުން ވެސް މަސައްކަތް ކުރެއްވިހެނެވެ.\nމިއަދުގެ ޝަރީއަތުގެ މަޖިލީހުގެ ތެރެއިން: ރައީސް ޔާމީން އާއި އަދީބުގެ ދެމެދު ހޫނު ބަހުސަކަށް ދިޔަ\nޔާމީންގެ ސުވާލުތަކާއި އަދީބުގެ ޖަވާބުތައް\nރައީސް ޔާމީންގެ މައްޗަށް ދައުވާ ކުރަނީ އިސްލާމިކް ބޭންކްގައި އޮންނަ އެ މަނިކުފާނުގެ އެކައުންޓަށް އެމްއެމްޕީއާރްސީގެ ކޮރަޕްޝަންގެ ބޮޑު ތުހުމަތެއްވާ އެސްއޯއެފްއިން ޖަމާކުރި އެއް މިލިއަން ޑޮލަރު ބެހެއްޓުމަށް އޭސީސީއާއެކުވީ އެސްކްރޯ އެކައުންޓްގެ އެއްބަސްވުމާ ހިލާފުވެފައިވާތީއެވެ. ދައުލަތުން ބުނާ ގޮތުގައި އެސްއޯއެފްއިން ރައީސް ޔާމީންގެ އެކައުންޓަށް ޖަމާކުރި ފައިސާއަކީ އެމްއެމްޕީއާރްސީގެ ކޮރަޕްޝަނުން ހޯދާފައިވާ ފައިސާ ކަމަށް ބެލެވެއެވެ. އެގޮތުން އެ އެއް މިލިއަން ޑޮލަރަކީ ގދ. ވޮޑުމުލާ ކުއްޔަށް ދީގެން ލިބުނު ފައިސާ ތުހުމަތުކުރެއެވެ.\nރައީސް ޔާމީންގެ ފުރަތަމަ ސުވާލަކަށްވީ އެމަނިކުފާނާމެދު އަދީބުގެ އެއްވެސް ހިތްބަރު ކަމެއް އެބަ އޮތްތޯއެވެ. އެއަށް ޖަވާބު ދެއްވަމުން އަދީބު ވިދާޅުވީ އޭނާއަކީ އަނިޔާވެރި ވެރިކަމެއްގެ ޝިކާރައަކަށްވީ މީހެއް ކަމަށާއި ނަމަވެސް ރައީސް ޔާމީން ހިމެނޭ ގޮތުން އެންމެންނަށް އޭނާގެ ހިތުގެ އަޑިން މާފު ކޮށްފައިވާ ކަމަށެވެ. އަދި ނުހައްގުން އޭނާއަށް ކުރި ހުކުމްތަކުން މިހާރު ސަލާމަތްވެފައިވާ ކަމަށެވެ.\nދެން ރައީސް ޔާމީންގެ ސުވާލަކަށްވީ އެސްއޯއެފްއާ ގުޅޭ ގޮތުންނެވެ. އެސްއޯއެފްގެ މީހުންނަކީ އަދީބުގެ ރައްޓެހިން ނޫންތޯ ސުވާލު ކުރެއްވިއެވެ. އަދީބު ވިދާޅުވީ އެސްއޯއެފްގެ މީހުންނަކީ އޭނާގެ ވެސް ރައްޓެހިން ކަމަށެވެ. ނަމަވެސް އެމީހުންނާ ރައީސް ޔާމީނާވެސް ގާތް ގުޅުމެއް އޮތް ކަމަށެވެ. އެގޮތަށް އަދީބު ނިންމަނީ ކިހިނެއްތޯ ރައީސް ޔާމީން ސުވާލު ކުރެއްވިއެވެ.\n"އެއީ ރައީސް ޔާމީން އެމީހުންނާ މުއާމަލާތްކޮށްފަ ހުރީމަ، އަޅުގަނޑު ފޯނުގަ ހުރި މަނިކުފާނުގެ މެެސެޖްތަކުން ވެސް އެކަން އެނގޭނެ، އެމީހުން މަނިކުފާނަށް ގުޅާ ހަދާ، މަނިކުފާނުގެ ގެކޮޅަށް ފައިސާ ހިފައިގެން ދޭ،" އަދީބު ވިދާޅުވިއެވެ.\n"ފައިސާ ހިފައިގެން އަޅުގަނޑުގެ ގެއަކަށް ނާދޭ، ތިޔައީ ދޮގެއް،" ރައީސް ޔާމީން ރައްދު ދެއްވިއެވެ.\n"އެމްއެމްޕީއާރްސީއަށް ލިބެންޖެހޭ ފައިސާތައް އެސްއޯއެފްއަށް ޖަމާކޮށް އެހެން ކުންފުނިތަކުން މާރުކޮށް މަނިކުފާނުގެ ގެއަށް ވެސް ގެންދިޔަ، މިއީ މަނިކުފާނަށް އެނގޭނެ ކަންކަން،" ރައީސް ޔާމީންގެ ރައްދަށް އަދީބު ރައްދު ދެއްވިއެވެ.\nރައީސް ޔާމީން ދެން ސުވާލު ކުރެއްވީ ކެމްޕެއިން ފައިސާ އާއި އެސްއޯއެފްގެ ފައިސާއާ ގުޅޭ ގޮތުންނެވެ. އެސްއޯއެފްއިން ޖަމާކުރީ ކެމްޕެއިން ފައިސާ ނޫން ކަމެއް އެނގެނީ ކިހިނެއްތޯ ރައީސް ޔާމީން އެއްސެވިއެވެ. ޖަވާބުގައި އަދީބު ވިދާޅުވީ އެސްއޯއެފްގައި ހުންނާނީ އެމްއެމްޕީއާރްސީގެ ފައިސާކަން މަނިިކުފާނަށް ވެސް އެނގޭނެ ކަމަށާއި އެއީ ކެމްޕެއިން ފައިސާ ނޫން ކަމަށެވެ.\n"ނޫން ނޫން ތިހެން ނަހައްދަވާ، ހުރިހާ ކަމެއް ރައީސް ޔާމީންއަށް އެނގޭނެ ކަމަށް ނަހައްދަވާ،" ރައީސް ޔާމީން ވިދާޅުވިއެވެ. އަދީބުގެ ވާހަކަތައް ތަފްސީލްކޮށް ދެއްވުމަށް ރައީސް ޔާމީން އެދިވަޑައިގެންނެވިއެވެ.\n"ކެމްޕެއިން ފައިސާއެއް އެސްއޯއެފްއަށް ނާދޭ، އެސްއޯއެފްގައި ހުންނާނީ އެމްއެމްޕީއަރްސީގެ ފައިސާ، ކެމްޕެއިން ފައިސާ ހުންނާނީ ޕީޕީއެމްގެ އެކައުންޓްގަ ނޫނީ ކެންޑިޑޭޓެއްގެ އަތުގައި، އެވެސް އިންތިހާބެއް ބޯމަތީގައި އޮތްނަމަ، ނޫންނަމަ ކެމްޕެއިން ފައިސާއެއް ނުހުންނާނެ، މިކަން ހިނގި 2015 ވަނަ އަހަރު އިންތިހާބެއް ނެތް، އެހެންވީއިރު މިލިއަނުން އެޑްވާންސްކޮށް ކެމްޕެއިން ފައިސާ ދީފައެއް ނުހުންނާނެ،" އަދީބު، އޭނާގެ ވާހަކަތައް ތަފްސީލް ކުރެއްވިއެވެ.\nއަދީބު ވިދާޅުވީ އެސްއޯއެފްއިން ރައީސް ޔާމީންގެ އެކައުންޓަށް ފައިސާ ޖަމާކުރީ އޭނާ އަންގައިގެން ނޫން ކަމަށާއި އެއީ ރައީސް ޔާމީންގެ އޯޑަރަށް އެސްއޯއެފްއިން ކުރި ކަމެއް ކަމަށެވެ. އެ ފައިސާ ޖަމާކުރިކަން ރައީސް ޔާމީނަށް ވެސް އެނގޭނެ ކަމަށާއި އިސްލާމިކް ބޭންކްގެ މެނޭޖަރު، އެ ފައިސާ ޖަމާވުމުން ރައީސް ޔާމީނަށް ގުޅުއްވި ކަމަށެވެ.\nއެއާއެކު، އެކަމެއް އަދީބަށް އެނގެނީ ކިހިނެއްތޯ ރައީސް ޔާމީން ސުވާލު ކުރެއްވިއެވެ. އަދީބު ވިދާޅުވީ އެއީ އެސްއޯއެފްގެ މީހުން ދައްކާ ވާހަކައެއް ކަމަށެވެ. މީހުން ދައްކާ ވާހަކައެއް ގަބޫލު ކުރަނީ ކިހިނެއްތޯ ރައީސް ޔާމީން އެއްސެވިއެވެ. ރައީސް ޔާމީންގެ ސުވާލުތައް އަދީބަށް އަމާޒު ކުރައްވަމުން ގެންދެވިއެވެ.\nއަދީބު ވިދާޅުވީ އެމްއެމްޕީއާރްސީގެ ތެރެއިން ރައްޔިތުންގެ ހަޒާނާއަށް ވަންނަން ޖެހޭ ގިނަ ފައިސާތަކަށް ހިޔާނާތްތެރިވެފައިވާ ކަމަށެވެ. އެކަމަށް އޭނާ އާއި ރައީސް ޔާމީން ވެސް ޒިންމާވާން ޖެހޭނެ ކަމަށެވެ. އޭނާ އެކަމަށް ޒިންމާވާ ކަމަށެވެ.\n"ނޫން... ޒިންމާވާނެ ކަމެއް ނޫން ކަމެއް ކަނޑައަޅާނީ ތަހުގީގުން ދެއްތޯ،" ރައީސް ޔާމީން ވިދާޅުވިއެވެ.\nރައީސް ޔާމީން ވަނީ އެމްއެމްޕީއާރްސީއިން ދޫކުރާ ރަށްތަކުން ލިބޭ ޗެކްތައް އެސްއޯއެފްގެ އެކައުންޓަށް ޖަމާ ކުރެވޭނެ ގާނޫނީ ހަމައެއް ނޯންނާނެ ކަމާއި އެކަން އެގޮތަށް ކުރެއްވީ ކީއްވެގެންތޯ އަދީބާ ސުވާލު ކުރައްވާފައެވެ. އަދީބު ވިދާޅުވީ އެއީ ރައީސް ޔާމީންގެ އޯޑަރަށް ކުރެއްވި ކަމެއް ކަމަށެވެ. އެހާ ހިސާބުން ދެ ބޭފުޅުންގެ ދެމެދު ދެކެވެމުންދިޔަ ވާހަކަތައް ހޫނު ވެސްވިއެވެ.\n"ރައީސް ޔާމީން އަންގައިގެން ނުވަތަ އޯޑަރަށް ގާނޫނާ ހިލާފު ކަންކަން ކުރެއްވީމޭތޯ ތިޔަ ވިދާޅުވަނީ، އެހެންތޯ ތިޔަ ވިދާޅުވަނީ،" ރައީސް ޔާމީން އެއްސެވިއެވެ. އަދީބުގެ ޖަވާބަކަށްވީ "އާދެ" ކަމަށެވެ. ރައީސް ޔާމީން ސުވާލު ދެތިން ފަހަރަށް ތަކުރާރު ކުރެއްވިއެވެ. އިއުތިރާފުވަނީތޯ ވެސް އެއްސެވިއެވެ. އަދީބު ޖަވާބަކަށްވީ "އާދެ އާދެ" ކަމަށެވެ.\n"އަޅުގަނޑު މިއަދު މިތަނުގައި ދައްކާ ވާހަކައަކުން ހުކުމެއް އަޔަސް މައްސަލައެއް ނެތް، ރައްޔިތުންނަށް ހަގީގަތް އެނގެން އެބަ ޖެހޭ، ރައްޔިތުންނަށް ރައްޔިތުންގެ ފައިސާ ލިބެން އެބަޖެހޭ،" އަދީބު ވިދާޅުވިއެވެ.\nރައީސް ޔާމީން މީގެކުރީ އަޑުއެހުމުގައި ވަނީ އެސްއޯއެފްއިން އެމަނިކުފާނު އެކައުންޓަށް ޖަމާކުރީ އަދީބު އަތުގައި ހުރި އެމަނިކުފާނުގެ ކެމްޕެއިން ފައިސާ ކަމަށް ވިދާޅުވެފައެވެ. އަދީބު މިއަދު ވިދާޅުވީ ކެމްޕެއިން ފައިސާ އޭނާ ގެންގުޅުއްވާ ކަމަށާއި ފަންޑު ރައިސްކޮށްގެން ހޯދާ ފައިސާ ކަމަށެވެ. އެ ފައިސާ ބޭނުން ކުރަނީ ކެމްޕެއިނެއް ކައިރިވުމުން ކަމަށާއި މީހެއްގެ އަތުން ލިބެނީ ވެސް އެއް ލައްކަ ދެ ލައްކައެއްހާ ރުފިޔާ ކަމަށެވެ. މިލިއަނުން ނުލިބޭނެ ކަމަށެވެ.\n"ރައީސް ޔާމީނަށް ވިދާޅެއް ނުވެވޭ ކާކު ދިން ކެމްޕެއިން ފައިސާއެއް ކަމެއް، އިލެކްޝަނެއް ނެތް، ދެން ކެމްޕެއިން ފައިސާ ހުންނާނެ ގޮތެއް ނެތް،" އަދީބު ވިދާޅުވިއެވެ. ޖަވާބުގައި ރައީސް ޔާމީން ވިދާޅުވީ ކެމްޕެއިން ފައިސާ ބަލަހައްޓަނީ އަދީބު ކަމަށް އަމިއްލައަށް ވެސް ވިދާޅުވެފައިވާއިރު އެ ހުރިހާ ފައިސާއެއްގެ ތަފްސީލް އެމަނިކުފާނަށް ނޭނގޭނެ ކަމަށެވެ.\n"ދެން ތިޔަ ވިދާޅުވަނީ މިލިއަނުން ބިލިއަނުން މަނިކުފާނުގެ ކެމްޕެއިންނަށް ފައިސާ ދެއްވަނީ ކޮން ބޭފުޅުންނެއް ކަމެއް މަނިކުފާނަށް ނޭނގޭއޭތޯއޭ،" އަދީބު އެއްސެވިއެވެ. "އާދެ އަޅުގަނޑަކަށް ނޭނގޭ،" ރައީސް ޔާމީން ރައްދުގައި ވިދާޅުވިއެވެ. އަދީބު ދެން ވިދާޅުވީ "އެހެންވިއްޔާ ތިޔައީ އިތުރުފުޅެއް" ކަމަށެވެ. އެހާ ހިސާބުން ދެ ބޭފުޅުންގެ މެދުގައި ހިނގަމުންދިޔަ ބަހުގެ ހަމަލާތައް މައިތިވިއެވެ.\nއަދީބަށް ރައީސް ޔާމީންގެ ވަކީލް އަލީ ޝާހް ކުރެއްވި ސުވާލުތަކަށް ޖަވާބު ދެއްވަމުން އޭނާ ވިދާޅުވީ އެމްއެމްޕީއާރްސީގެ ފައިސާގެ ކަންކަމުގައި ރައީސް ޔާމީން ވަރަށް ގިނައިން ގުޅުއްވާ ކަމަށެވެ. ރިޔާސީ ލޯންޗުކޮޅުގައި އެއްޗެއް ގޮވި ފަހުން ވެސް ފަޅަކާއި ވޮޑުމުލާގެ ކުލީގެ ކަންކަން އަވަހަށް ނިންމުމަށް ވަރަށް ގިނައިން ގުޅުއްވި ކަމަށެވެ.\nވަކީލް ޝާހް ވަނީ އަދީބުގެ ހެކި ބަހަކީ އެއްވެސް ނުފޫޒެއް އޮވެގެންދޭ ހެކި ބަހެއްތޯ ސުވާލު ކުރައްވާފައެވެ.\n"އެއްވެސް ނުފޫޒެއް ނެތް، އަމިއްލަ އިހްތިޔާރުގައި މި ހެކި ބަސް ދެނީ، އަޅުގަނޑު ވާނީ ދައުލަތާއެކު އެއްބާރުލުން ދިނުމުގެ އެއްބަސްވުމެއްގައި ސޮއިކޮށްފަ، އެއީ އަޅުގަނޑު އެމްއެމްޕީއާރްސީގެ ކޮރަޕްޝަންގެ މުގުލުގައި ތިބި މީހުންނާއި މަންފާ ލިބުނު މީހުން ހާމަ ކުރަން ބޭނުންވާތީ، އޭގެ ސަބަބުން އިންޒާރުތައް ވެސް ލިބޭ، މި ހެކި ބަސް ދޭތީ ވެސް އިންޒާރުތައް އައި، ވިހަދީ ޖަލުގައި މަރާލާނެ ކަމަށް ވެސް އިންޒާރު ލިބޭ،" އަދީބު ވިދާޅުވިއެވެ.\nއަދީބު އިންޑިއާއަށް ފިލަން ދިޔުމާއެކު، އޭނާގެ ބައިނަލްއަގްވާމީ ގާނޫނީ ވަކީލުންގެ ޓީމް ކަމަށް ބުނެ ނޫސް ބަޔާންތަކެއް ނެރުނެވެ. ބޭރުގެ ނޫސްތަކަށް އިންޓަވިއު ވެސް ދިނެވެ. އެ ބަޔާނުގައި މި ސަރުކާރުގެ ވެރިން އޭނާއަށް ކުރީ ސަރުކާރުގެ ވެރިންނާ ދެކޮޅަށް ބަޔާން ދިނުމަށް މަޖުބޫރު ކުރަމުންދާ ކަމަށް ބުނެފައިވެއެވެ. އެކަމާ ގުޅިގެން ވަކީލް ޝާހް ސުވާލު ކުރެއްވިއެވެ.\n"އެއީ އަޅުގަނޑުގެ ހުއްދައާއެކު ނެރުނު ބަޔާނެއް ނޫން، އެއީ އަޅުގަނޑުގެ ވަކީލުންގެ ޓީމެއް ވެސް ނޫން، އެކަން ވާނީ ހުއްޓުވާފަ،" އަދީބު ވިދާޅުވިއެވެ.\nއިންޑިއާއިން ގެނެސް އަދީބު ހައްޔަރުކޮށް ޝަރީއަތް ނިމެންދެން ބަންދުކުރުމަށް ސުޕްރީމް ކޯޓަށް ހާޒިރުކުރުމުން ނަފްސާނީ ކަންކަމާ ދިމާވެފައިވާ ކަމަށް ވިދާޅުވެފައިވެއެވެ. ވަކީލް ޝާހް ވަނީ އަދީބުގެ ސިކުނޑީގެ މައްސަލައެއް އުޅޭތޯ ވެސް ސުވާލު ކުރައްވާފައެވެ.\n"މިދިޔަ ހަތަރު އަހަރު އަޅުގަނޑު އޮތީ އެކަހެރިކޮށް ކުޑަ ގޮޅިއެއްގަ ބާއްވަފަ، އެހެންވެ ނަފްސާނީ ކަންކަމާ ދިމާވި، އެންޒައިޓީ ފަދަ ކަންކަން، އޭގެ މާނައަކީ އަޅުގަނޑު ސިކުނޑި ހަމަނުޖުހުމެއް ނޫން، ކޮންމެ ނަފްސާނީ ކަމަކީ މީހާ މޮޔަވުމެއް ނޫން، މިހާރު އަޅުގަނޑަށް އެ ހާލަތެއް ނެތް، ގޮޅީގައި ވެސް މި ހުންނަނީ އެހެން މީހަކާއެކު،" އަދީބު ވިދާޅުވިއެވެ.\nއަދީބާ ކުރަން ބޭނުންވި ހުރިހާ ސުވާލެއް ހުސްވީއެވެ. އަދީބުގެ ހެކިބަސް ނެގުން ވެސް ނިމުނީއެވެ. ފުން ނޭވާއަކަށްފަހު އަދީބު ޝަރީއަތުގެ މާލަމުން ނުކުމެވަޑައިގެންނެވިއެވެ. ހިނިތުންވަމުން، ނޫސްވެރިންނާ ދިމާއަށް ބުމަ ވެސް ހިއްލާލެއްވިއެވެ. އޭގެ ބަދަލުގައި ރައީސް ޔާމީން އިންނެވީ ވަރަށް ބޮޑަށް މާޔޫސްވެވަޑައިގެންނެވެ. ޝަރީއަތުގެ މާލަމުން ނުކުމެވަޑައިގެންނެވީ ވެސް އިސްދަށަށް ޖައްސަވައިގެން ވަރަށް ބާރު ހިންގެވުމެއްގައެވެ. ހަގީގަތުގައި ވެސް މިއީ ކުރިމިނަލް ކޯޓުގެ ތެރޭގައި ހިނގައިދިޔަ ވަރަށް ޝައުގުވެރި އަޑުއެހުމެކެވެ.\nރައީސް އަބްދުﷲ ޔާމީން ކުރީގެ ނައިބު ރައީސް އަހުމަދު އަދީބު މޯލްޑިވްސް ޕޮލިސް ސާވިސް + ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް


ލ. ހިތަދޫގެ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nލ. ހިތަދޫގެ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n22 ޖޫން 1979، ރިފަރެންސް: MAG/1979/8\nالحمـد للّـه ربّ العـالمـين، والصّـلاة والسّـلام عـلى أشـرف المرسـلين، سيّدنا محـمَّدٍ وعلى آلـه وَصَحْبِـهِ أجمعـين.\nއާދެ، މާތް اللّـه سبحـانـه وتعـالى ގެ ކިބަޔަށް ޙަމްދާއި ޝުކުރުކޮށް، އެކަލާނގެ ފޮނުއްވި މާތް ނަބިއްޔާ مُحَمَّـد صـلّى الله علـيـه وسـلّم މާތް ރަސޫލާގެ މައްޗަށް ޞަލަވާތް ލެއްވުން އެދި ދުޢާކުރުމަށްފަހު، އަޅުގަނޑުގެ ވަރަށްބޮޑު އުފަލެއް ކަމަށް ދެކެން، މިރަށުގެ ރައްޔިތުންނަށް ހިތުގެ އިޚްލާޞްތެރި ޝުކުރު ރައްދުކުރުން.\nއާދެ، އަޅުގަނޑު މިރަށަށް އައުމުގެ މުނާސަބަތުގައި، މިރަށުގެ ރައްޔިތުންނާއި ވެރިން އަދި މިއަތޮޅުގެ އަތޮޅުވެރިންނާއި އަދި އެހެނިހެން ރަށްރަށުގެ ވެރިން އަޅުގަނޑަށް ތިޔަ ދެއްވި ހޫނު ތަރުޙީބަށްޓަކައި، އަޅުގަނޑު ޝުކުރުވެރިވަނީ ހިތުގެ އެންމެ ފުންމިނުން. އާދެ، އަޅުގަނޑު ދެކޭގޮތުގައި، ތިޔަ އެންމެ ބޭކަލުންނާއި ބޭކަނބަލުން އަޅުގަނޑަށް ތިޔަ ވިދާޅުވި ހޫނު މަރްޙަބާ ރަމްޒުކޮށްދެނީ، ތިޔަ ބޭކަލުންނާއި ބޭކަނބަލުންގެ ހިތްތަކުގައި ދިވެހި ދައުލަތާމެދު އޮތް އިޚްލާޞްތެރިކަމެއް. އެހެންކަމުން، އަޅުގަނޑު މި ފުރްޞަތުގެ ބޭނުން މިކުރަނީ، ދައުލަތުގެ ފަރާތުންވެސް އަދި އަޅުގަނޑުގެ އަމިއްލަ ޙައިޘިއްޔަތުންވެސް ތިޔަ ހުރިހާ ބޭކަލުންނަށާއި، ބޭކަނބަލުންނަށް ޝުކުރު އަދާކުރުމަށް.\nއާދެ، އަޅުގަނޑުގެ މި ދަތުރަކީ، ދެންމެ މިނިސްޓަރ އޮފް ޕްރޮވިންޝަލް އެފެއާޒްގެ ނައިބު އެ ވިދާޅުވި ފަދައިން، އައްޑުއަތޮޅަށް ކުރާ ދަތުރެއް. އެހެން ނަމަވެސް، އެ ދަތުރުގައި ދެކުނުގެ ބައެއް އަތޮޅުތަކަށް މަޑުކޮށްލާގޮތަށް ހަމަޖެހިފައިވަނީ. އަދި އެ އަތޮޅުތަކުގެ ބައެއް ރަށްރަށަށް ޒިޔާރަތްކޮށް، އެ ރަށްރަށުގެ އަހުލުވެރިންނާ ބައްދަލުކޮށްލާ ގޮތަށް. އަޅުގަނޑުގެ މިދަތުރުގެ މަޤްޞަދަކީ، އަޅުގަނޑު މާލޭގެ އުތުރުގެ ބައެއް އަތޮޅުތަކަށް ޒިޔާރަތްކުރި ކުރުމުގެވެސް މަޤްޞަދު. އެއީ ރާއްޖެތެރޭގެ ޙާލު އަޙުވާލު ދެކެލުން. ރާއްޖެތެރޭގެ ކަންތައްތައް ހުރިނެތްގޮތް ބަލައިލުން. އަދި ރާއްޖެތެރޭގެ މީހުންނާ ބައްދަލުކޮށް، އެކިކަންކަމާމެދު މަޝްވަރާކޮށް، އެމީހުންނަށް ކުރިމަތިވެފައިވާ ދަތިތައް ފިލުވައިލެވޭނޭ ގޮތްތަކާމެދު ޚިޔާލުކުރުން. އަދި އެކަމުގެ މައްޗަށް އެކުލެވޭ ޕްރޮގްރާމެއް ސަރުކާރުގެ ފަރާތުން ހިންގުމަށްޓަކައި، އެކަމާ ބެހޭ ހުރިހާ މަޢުލޫމާތުތަކެއް ހޯދުން.\nމި މަޤްޞަދުގައި އަޅުގަނޑު ވަނީ މީގެ އެތައް މަސްދުވަހެއް ކުރިން ރާއްޖެތެރެއަށް ދަތުރުތަކެއް ފަށާފައި. ފުރަތަމަކޮޅު، އަޅުގަނޑު ޒިޔާރަތްކުރީ މާލެއަތޮޅުގެ ބައެއް ރަށްރަށަށް. އޭގެފަހުން މިދިޔަ ފެބްރުއަރީ މަހުގެ 28 ވަނަ ދުވަހު އަޅުގަނޑު ދަތުރު ފެށީ މާލެއިން އުތުރަށް. މިދަތުރުގައި ހއ. އަތޮޅާއި، ހދ. އަތޮޅުގެ ހުރިހާ ރަށަކަށް، މީހުން އުޅޭ ހުރިހާ ރަށަކަށް ޒިޔާރަތް ކުރުމުގެ ފުރްޞަތު އަޅުގަނޑަށް ލިބުނު. ހަމައެފަދައިން، އެ ދަތުރުގައި މާލެއިން އުތުރުގެ ހުރިހާ އަތޮޅުތަކެއްގެ ވެރިކަންކުރާ ރަށްރަށަށް ޒިޔާރަތް ކުރުމުގެ ފުރްޞަތުވެސް އަޅުގަނޑަށް ލިބުނު. އެގޮތުގެ މަތިން މިހާރު އަޅުގަނޑު މި ދަތުރު ފަށައިގެން މިއުޅެނީ އެންމެ ދެކުނަށް ދިއުމަށްޓަކައި. އަދި އެދާ މަގުމަތީގައި ބައްދަލުވާ އެކިއެކި އަތޮޅުތަކަށް ޒިޔާރަތްކޮށް، އެކިއެކި ރަށްރަށަށް ޒިޔާރަތް ކުރިން.\nއާދެ، ތިޔަ އެންމެ ކަލުންނާއި ކަނބަލުން އައްސަވާނެ، މިހާރު ރާއްޖޭގެ ރައްޔިތުންގެ މަޖިލީހުން ވަރަށްބޮޑު ބަޖެޓެއް ފާސްކުރި ވާހަކަ. އެ ބަޖެޓަކީ ރާއްޖެތެރޭގެ ކަންތައްތައް އިޞްލާޙުކޮށް ތަރައްޤީ ކުރުމަށް ކަނޑައެޅިފައިވާ ބަޖެޓެއް. އާދެ، އެއްވެސް ޝައްކެއްނެތް، ރާއްޖެތެރެވަނީ ހުރިހާ ގޮތަކުންވެސް އިޞްލާޙު ކުރަން ބޭނުންވެފައި. ހުރިހާ ރޮނގަކުންވެސް ތަރައްޤީ ކުރަން ބޭނުންވެފައި. މީގެކުރިން ތަރައްޤީގެ ހުރިހާ ނަޞީބެއް ލިބެމުންދިޔައީ ހަމައެކަނި މާލެއަށް. މާލޭގައި ތަޢުލީމްދޭ ތަންތަން ހުންނަނީ. ސްކޫލްތައް، ޞިއްޙީ ފަރުވާ ލިބޭ ތަންތަން ނުވަތަ ހޮސްޕިޓަލް ހުންނަނީވެސް މާލޭގައި. އަދި އެނޫންވެސް އެކިއެކި ޚިދްމަތްތައް މުޅިންހެން ލިބެން ހުންނަނީ ހަމައެކަނި މާލެއިން. އެހެންނަމަވެސް، ދިވެހިރާއްޖެއަކީ ހަމައެކަނި މާލެއެއް ނޫން. ރާއްޖޭގެ އަޣުލަބިއްޔަތު ދިރިއުޅެނީ ރާއްޖެތެރޭގައި. އެހެންކަމުން، މިހުރިހާ ޚިދްމަތްތަކެއް މާލެއިން އެ ލިބެން ހުންނަ ފެންވަރަށް ނުވަތަ އެއާ ކައިރިކުރާ ފެންވަރަކަށް ރާއްޖެތެރޭގައި ލިބެން ހުރުމަކީ، ކޮންމެހެން ބޭނުންކަމެއް.\nއެހެންކަމުން، އަޅުގަނޑު ސަރުކާރު ހިންގުމާ ޙަވާލުވީއްސުރެ މަސައްކަތް ކުރަމުން މިގެންދަނީ، މި މަޤްޞަދުތައް ޙާޞިލްކުރެވޭތޯ. އެއީ ރާއްޖެތެރޭގެ ކަންތައްތައް އިޞްލާޙު ކުރުން. ރާއްޖެތެރޭގެ ކަންތައްތައް ތަރައްޤީ ކުރުން. އަދި ރާއްޖެތެރޭގައިވެސް މިދެންނެވިފަދަ ދައުލަތުގެ ޚިދްމަތްތައް ލިބޭ ގޮތްތައް ރޭވުން. މި މަސައްކަތް އަޅުގަނޑު ފަށައިގެން، މިހާރު ހިސާބަކަށް ބައެއް ކަންތައްތައް ކާމިޔާބުވެސް ކުރެވިއްޖެ. އެހެން ނަމަވެސް، ކަންތައްތައް ހުންނަލެއް ދަތިކަމާއި، އަޅުގަނޑުމެން ކަހަލަ ކުޑަ ޤައުމަކަށް އެއްފަހަރާ މިހާ ބޮޑެތި ޚަރަދުކުރުން އެއީ ފަސޭހަކަމަކަށް ނުވާތީއާ އެކުގައި، އަޅުގަނޑު ހީކުރިވަރަށްވުރެ ކަންތައްތައް ދަނީ ތަންކޮޅެއް ލަހުން. އެހެން ނަމަވެސް، ލަހުންދިޔަނަމަވެސް، ހަމަ ޔަޤީނުންވެސް އިރާދަކުރެއްވިއްޔާ، ކަންތައްތައް ދަނީ ކުރިއަށް. ހުރިހާ ކަމެއްވެސް ދަނީ ތަރައްޤީވަމުން، ރަނގަޅު ކުރެވެމުން. އެހެންވީމާ، އަޅުގަނޑުގެ ވަރަށްބޮޑު ޔަޤީންކަމެއް އެބައޮތް، އިރާދަކުރެއްވިއްޔާ، މާލަސްތަކެއްނުވެ ރާއްޖެތެރޭގައިވެސް ވަރަށްގިނަ ކަންތައްތައް ރަނގަޅުކުރެވޭނެ ކަމަށް. ވަރަށްގިނަ ކަންތައްތައް ތަރައްޤީ ކުރެވޭނެ ކަމަށް. އަދި ތަޢުލީމީ ގޮތުންނާއި، ޞިއްޙީ ގޮތުންނާއި އަދި އިޤްތިޞާދީ ގޮތުންވެސް. އަދި މިނޫންވެސް އެހެނިހެން ގޮތްގޮތުން، ރާއްޖެތެރެ ތަރައްޤީވަމުން ކުރިއަރަމުންދާނޭކަމަށް.\nއާދެ، އަޅުގަނޑުމެންނަކީ މަސްވެރި ބައެއް. އަޅުގަނޑު މިދެންނެވީ މިއަތޮޅުގެ ރައްޔިތުންނަކީ މަސްވެރި ބައެއް. އަޅުގަނޑުމެންގެ ދިރިއުޅުން ބިނާވެފައިވަނީ މަސްވެރިކަމުގެ މައްޗަށް. އެހެންކަމުން، މަސްވެރިކަމަށް ވަރަށް ޚާއްޞަ އަހަންމިއްޔަތެއް ދައުލަތުން ދެއްވާ. އަޅުގަނޑުމެން އަމިއްލައަށްވެސް ދެމު. ވީމާ، އަޅުގަނޑުގެ ނަޞޭޙަތަކީ އަޅުގަނޑުމެން މަސްވެރިކަން ކުރިއެރުވުމަށް މަސައްކަތް ކުރުން. ހަމައެކަނި މަސްވެރިކަމެއް ނޫން. މިރަށަކީ އަޅުގަނޑު ދެކޭގޮތުގައި ވަރަށްގިނަ ގޮތްގޮތުން ނަޞީބުވެރި ރަށެއް. އެއީ މިރަށުގެ ފަސްގަނޑަކީ ވަރަށްމޮޅު ފަސްގަނޑެއް. ވަރަށްގިނަ ބާވަތުގެ ތަކެތި ހެއްދޭ. އެކަމުން މިރަށުގެ ރައްޔިތުންނަށް ވަރަށްގިނަ އާމްދަނީވެސް ލިބެމުންދޭ. އެހެންވުމާއެކު، މިރަށުގެ ރައްޔިތުން މާތްﷲގެ ކިބަޔަށް ޙަމްދާއި ޝުކުރުކުރުން އެއީ އެމީހުންގެ ބޮލުގައި އެޅިފައިވާ ވާޖިބަކަށް ނުވެނުދާނެ. މާތްﷲގެ ނިޢުމަތްތަކަށް ޝުކުރު ކުރުމުން ނޫނީ، އެކަލާނގެ ދެއްވާ ނިޢުމަތްތަކެއް އިތުރުކޮށެއް ނުދެއްވާނެ. އާދެ، މާތްﷲ ވަޙީކުރައްވާފައިވަނީ، [لَئِن شَكَرْتُمْ لَأَزِيدَنَّكُمْ.] [ތިޔަބައިމީހުން ތިމަންރަސްކަލާނގެއަށް ޝުކުރުކޮށްފިނަމަ، ތިޔަބައިމީހުންނަށް ތިމަންރަސްކަލާނގެ ދެއްވާ ނިޢުމަތްތައް އިތުރުކޮށްދެއްވާހުށީމެވެ.] އާދެ، ޝުކުރުކުރުމަކީ ހަމައެކަނި އަޅުގަނޑުމެންގެ ދުލުގެކޮޅުން ބުނެލާ ބަހަކަށްވެގެން ނުވާނެ. ޝުކުރުކުރުމަކީ ޙަޤީޤަތުގައި ޢަމަލީގޮތުން ޝުކުރުކުރުން. އެއީ މާތްﷲ ފަރުޟުކުރެއްވި ކަންތައްތަކަށް ރައްކާތެރިވެ، އެކަލާނގެ ނަހީކުރެއްވި ކަންތައްތަކުން ދުރުހެލިވުން. އަދި ހަމައެއާއެކު، އަޅުގަނޑުމެންގެ ދިރިއުޅުން ތަރައްޤީކުރުމަށްޓަކައި މަސައްކަތް ކުރަމުން ގެންދިއުން. އިޚްލާޞްތެރިކަމާއެކު، ފަރުވާތެރިކަމާއެކު މަސައްކަތް ކުރަމުން ގެންދިއުން.\nއެއްވެސް ބަޔަކު އެއްވެސް ފޮނި އުންމީދެއް ކޮށްގެން، އެމީހުންނަށް އެމީހުން އެދޭ ކަންތައްތަކެއް ކާމިޔާބެއް ނުކުރެވޭނެ. އުންމީދާ އެކުގައި މަސައްކަތް ކުރަންވާނެ. ވަރުގަދަ ޢަޒުމެއް ކަނޑައަޅައިގެން، އެ އުންމީދުތައް ޙާޞިލު ކުރުމަށްޓަކައި، އިޚްލާޞްތެރިކަމާއެކު މަސައްކަތް ކޮށްގެން ނޫނީ، އެ އުންމީދެއް ޙާޞިލެއް ނުކުރެވޭނެ. މިއީ އަޅުގަނޑު އަމިއްލައަށް ދަންނަވާ އެއްޗެއް ނޫން. އެއީ މާތް اللّـه سبحـانـه وتعـالى އަންގަވާފައިވާ ގޮތް. މާތްﷲ ކީރިތި ޤުރްއާނުގައި ވަޙީކުރައްވާފައިވަނީ،[لَّيْسَ بِأَمَانِيِّكُمْ وَلَا أَمَانِيِّ أَهْلِ الْكِتَابِ] އެއީ، ސުވަރުގެވަނުމާ ދޭތެރޭގައި މާތްﷲ ވަޙީކުރައްވާފައިވާ ބަސްފުޅެއް. އެ ބަސްފުޅުގައި އެ ވަޙީކުރައްވަނީ، [އެކަން އޮތީކީ ތިޔަބައިމީހުން ކުރާ ފޮނި އުންމީދެއްގެ މައްޗަށް ބިނާކުރެވިފައެއް ނޫނޭ. އަދި އެކަން އޮތީކީ އަހުލުކިތާބީންގެ މީހުންވެސް އެމީހުން ކުރާ ފޮނި އުންމީދުތަކެއްގެ މައްޗަށް ބިނާވެގެނެއް ނޫނޭ.] ކޮބައިތޯ މާނައަކީ؟ މާނައަކީ، އެކަން އޮތީ އެމީހުން ކުރާ ޢަމަލެއްގެ މައްޗަށް ބިނާވެގެންނޭ. އަޅުގަނޑުމެންނަކީ ހަމައެކަނި މުސްލިމުން ކަމުގައި ދުލުން ބުނެލައިގެން، އަޅުގަނޑުމެން މުސްލިމުން ޢަމަލުކުރަންވާގޮތަށް ޢަމަލުނުކުރާނަމަ، އަޅުގަނޑުމެން އެކުރާ އުންމީދުތަކެއް ޙާޞިލެއް ނުވާނެ. އަޅުގަނޑުމެން މުސްލިމުން ކަމުގައިވާނީ، ދުލުން އަޅުގަނޑުމެންނަކީ މުސްލިމުން ކަމުގައި ބުނާއިރު، ޢަމަލީގޮތުންވެސް އަޅުގަނޑުމެންނަކީ މުސްލިމުން ކަމުގައި ސާބިތުވެ ތިބެއްޖެނަމަ.\nއެހެންކަމުން، އަޅުގަނޑުގެ ނަޞޭޙަތަކީ، އިލްތިމާސަކީ އަޅުގަނޑުމެން މާތް اللّـه سبحـانـه وتعـالىގެ ޙަޟުރަތަށް ޝުކުރު ކުރުމުގައި ޢަމަލީ ސިފަ ދެއްކުން. އެއީ އަޅުގަނޑުމެން ކުރާ ޢަމަލަކީ ޝުކުރެއް ކަމުގައި ހެދުން. އެކަލާނގެ ފަރުޟު ކުރެއްވި ކަންތައްތަކަށް ޙުރްމަތްތެރިކޮށްހިތައި، އެކަންތައްތައް ބަރާބަރަށް އަދާކުރަމުން ގެންދިއުން. އަދި މާތްﷲ ނަހީކުރައްވާފައިވާ ކަންތައްތަކުން ދުރުހެލިވެގެން ތިބުން. އަޅުގަނޑުމެންނަކީ އެއްބަނޑުއެއްބަފާ ބައެއް ކަމުގައި ބަލައިގެން، އަޅުގަނޑުމެންގެ ތެރެއިން ކޮންމެ މީހަކުވެސް އެހެން މީހުންނަށް އެހީވެދީ، އެހެން މީހުންނަށް އޯގާތެރިކަން ބަހައްޓައި، އެހެން މީހުންދެކެ ލޯބިވެ، އެހެން މީހުންނަށް ހުރިހާ ގޮތަކުންވެސް އެހީ ފޯރުވުން އެއީ މުސްލިމުންގެ ގޮތަކީ. މުސްލިމުންނަކީ އަޚުން. އެއްބަނޑުއެއްބަފާ ބައެއް. މުޅި އިސްލާމީ ޖަމާޢަތުގައި އޮންނަންވާނީ އެއްބަނޑުއެއްބަފާކަމުގެ ގުޅުން. އެއްވެސް ޙާލެއްގައި އަޅުގަނޑުމެންގެ ތެރެއިން އެކަކުވެސް އަނެކެއްގެ ޙައްޤަކަށް އަރައިގަނެގެނެއް ނުވާނެ. އަނެކެއްގެ މުދަލެއް ފޭރިގަނެގެނެއް ނުވާނެ. ނުވަތަ އެހެނިހެން ގޮތަކުންވެސް އަނެކާއަށް އެއްވެސް ކަހަލަ ގެއްލުމެއް، އުނިކަމެއް ދީގެނެއް ނުވާނެ. ކީރިތި ރަސޫލާ ޙަދީޘް ކުރައްވާފައިވަނީ، [لايؤمن أحدكم حتّى يحبُّ لِأخِيه ما يحبّ لنفسِه] އެކަލޭގެފާނުގެ ޙަދީޘްފުޅުގައި އެ އަންގަވަނީ، [ކަލޭމެންގެ ތެރެއިން އެކަކުވެސް ފުރިހަމަ މުއުމިނެއް ކަމުގައެއް ނުވެޔޭ، އެމީހާގެ އަމިއްލަ ނަފްސުދެކެ ލޯބިވާ ފަދައިން، އެމީހާގެ އަޚުންދެކެ ލޯބިވެއްޖައުމަށް ދާންދެން.] އާދެ، މިއީ ކީރިތި ރަސޫލާގެ އިރުޝާދު. ރަސޫލާ އަންގަވާފައި އެވަނީ، އަޅުގަނޑުމެންގެ ތެރެއިން އެކަކުވެސް މުއުމިނެއް ކަމުގައި ނުވާނެއޭ، އެމީހާގެ އަމިއްލަ ނަފްސުދެކެ ލޯބިވާ ފަދައިން، އެމީހާގެ އަޚުންދެކެ ލޯބިނުވާނަމަ. އެއީ ޢަމަލީގޮތުންވާ ލޯތްބެއް. އެއްގޮތަކަށްވެސް ތިމާ، ތިމާގެ އަޚުންދެކެ ލޯބިވަމޭ ބުނުމެއް ނޫން. އެއާ ޚިލާފަށް އެހެން ބުނުމާއެކު، ޢަމަލީގޮތުން އެކަން އެގޮތަށް ކުރުން. ތިމާ ތިމާގެ އަމިއްލަ ޙައްޤުތަކަށް ރައްކާތެރިވާ ފަދައިން، ތިމާގެ އަޚުންގެ ޙައްޤުތަކަށްވެސް ރައްކާތެރިވުން.\nއާދެ، ވީމާ، އަޅުގަނޑުގެ ނަޞޭޙަތަކީ، އިލްތިމާސަކީ އަޅުގަނޑުމެން ކުރާ މަސައްކަތްތައް އިތުރުކުރެވޭތޯ ބެލުން. އަޅުގަނޑުމެންގެ އާމްދަނީ ތަނަވަސްވާނީ އަދި އަޅުގަނޑުމެންގެ ދިރިއުޅުން ތަނަވަސްވާނީ، އަޅުގަނޑުމެން ކުރާ މަސައްކަތްތައް އިތުރުކޮށްގެން. މިހެން ދަންނަވާއިރު، އަޅުގަނޑުމެން އެއްވެސް އެއްބާވަތެއްގެ މަސައްކަތަކަށް ބުރަވެ ތިބުން އެއީ އަޅުގަނޑު ދެކޭގޮތުގައި ރަނގަޅު ކަމެއް ނޫން. އެއީ އެކަމަކަށް އެއްވެސް ކަހަލަ ހުރަހެއް އެޅިއްޖިއްޔާ، އަޅުގަނޑުމެންގެ މުޅި ދިރިއުޅުން ހަލާކުވެގެން ހިނގައިދާނެތީ. ބުއްދިވެރި ގޮތަކީ ދިރިއުޅުމަށް ތަފާތު ބާވަތްތަކުގެ މަސައްކަތްތައް ކުރަމުން ގެންދިއުން. މަސްވެރިކަން ކުރުން، އަދި ދަނޑުވެރިކަންވެސް ކުރުން. އަދި އޭގެއިތުރަށް ރޯނުވެށުން ނުވަތަ އެނޫންވެސް އެބާވަތުގެ އެހެން މަސައްކަތްތައް ކުރުން. އެގޮތަށް އަޅުގަނޑުމެން އާދަކޮށްފިނަމަ، އެއްކަމެއް ހުއްޓާލަންޖެހުނަސް ނުވަތަ އެއްކަމަކަށް އެކި ބާވަތްބާވަތުގެ ހުރަސްތައް އެޅެމުންދިޔަނަމަވެސް، އެހެނިހެން ކަންތައްތަކުން އަޅުގަނޑުމެންނަށް ފުދޭވަރެއްގެ އާމްދަނީއެއް ލިބެމުންދާނެ.\nއެހެންވީމާ، އަޅުގަނޑުގެ ނަޞޭޙަތަކީ، އެއްގޮތަކަށްވެސް އަޅުގަނޑުމެން އެއްވެސް ރަށެއްގެ ބަޔަކު، އެއް މަސައްކަތެއްގެ މައްޗަށް އަޅުގަނޑުމެންގެ މުޅި ދިރިއުޅުން ހުއްޓާލައިގެން ނުތިބުން. ތަފާތު އެކި ބާވަތްބާވަތުގެ މަސައްކަތް ކުރެވޭތޯ ބެލުން. ހަމައެއާއެކު، އަޅުގަނޑުމެން މަސައްކަތް ކުރަމުން ގެންދާ ވަގުތުތައްވެސް އިތުރުކުރަމުން ގެންދިއުން. މިހާރު މަސައްކަތް ކުރަނީ އަށް ގަޑިއިރު ކަމުގައިވާނަމަ، ކުރިއަށް އޮތް ތާނގައި ދިހަ ގަޑިއިރަށް ހެދުން ނުވަތަ ބާރަ ގަޑިއިރަށް ހެދުން. އެއީ އަޅުގަނޑުމެން ކުރާ މަސައްކަތުގެ ނަތީޖާ، އަޅުގަނޑުމެންނަށް ފެންނާނީ. އަޅުގަނޑުމެން ނުކުރާ މަސައްކަތެއްގެ ނަތީޖާއެއް، އަޅުގަނޑުމެންނަކަށް ނުފެންނާނެ. އަދި އަޅުގަނޑުމެން މަސައްކަތް ނުކޮށް ތިއްބާ، އެހެން ބަޔަކު އައިސް އަޅުގަނޑުމެންނަށް ކާންބޯކަށް ނުދޭނެ. އަޅުގަނޑުމެން، އަޅުގަނޑުމެންގެ އަމިއްލަ ރިޒުޤު ހޯދަންވާނީ، އަމިއްލަ ތަނަވަސްކަން ހޯދަންޖެހޭނީ، އަޅުގަނޑުމެން އަމިއްލައަށް ކުރާ މަސައްކަތްތަކުން.\nއާދެ، ދެންމެ އަޅުގަނޑު ދެންނެވި ފަދައިން، ސަރުކާރުން މިހާރުވަނީ ވަރަށްބޮޑު ޕްރޮޖެކްޓެއް ހަމަޖައްސާފައި، ރާއްޖެތެރޭގެ އެކިއެކި ކަންތައްތައް ތަރައްޤީ ކުރެއްވުމަށްޓަކައި. އޭގެތެރޭގައި އެކިރަށްރަށުގެ ފަޅުތެރެ ކޮނުން، ނެރުކެނޑުން، މިސްކިތްތައް ޢިމާރާތް ކުރުން، މަދަރުސާ އެޅުން، މިބާވަތުގެ ވަރަށްގިނަ ކަންތައް ހިމެނޭ. އެކަމަށްޓަކައި ވަރަށް ބޮޑެތި ޚަރަދު ކުރެވެމުންދާނެ. އެހެން ނަމަވެސް، އަޅުގަނޑުމެންގެ ކަންތައްތައް ކުރިއަށްދާނީކީ ހަމައެކަނި ސަރުކާރުން ކުރައްވާ ޚަރަދަކުން ނޫން. އޭގެއިތުރަށް، އެކަމުގައި އަޅުގަނޑުމެން އެއްބާރުލައިގެން. ރައްޔިތުންގެ އެއްބާރުލުން ނެތް ކަމުގައިވަންޏާ، މިއިން އެއްވެސް ކަމެއް ކާމިޔާބާ ހަމައަކަށް ނުދާނެ. އެ ވާނީ ހަމަ ބޭކާރު ހުސް ޚަރަދަކަށް. އެހެންކަމާއެކު، އަޅުގަނޑު މި އިލްތިމާސް ކުރަނީ، ސަރުކާރުން މި ފަށާފައިވާ މަސައްކަތުގައި، ދިވެހި ރައްޔިތުން ވަރަށް އިޚްލާޞްތެރިކަމާއެކު އެއްބާރުލެއްވުން. އަދި ސަރުކާރާ އަތުގުޅާލައިގެން ހުރިހާ ކަމެއްވެސް ތަރައްޤީ ކުރެވޭތޯ ބައްލަވަމުން ގެންދެވުން.\nއާދެ، މިރޭ މިހާރު ވަގުތުވެސް ވަނީ ވަރަށް ލަސްވެފައި. އެހެންކަމުން، އަޅުގަނޑުގެ ވާހަކަ މާދިގުކުރާކަށް ޤަޞްދެއްނުކުރަން. އަދި ކަންދިމާވި ގޮތުން، މިރޭގެ މި ޖަލްސާ ފެށުންވެސް ވަނީ ވަރަށްބޮޑުތަން ލަސްވެފައި. އެހެންކަމުން، އެކަމަށްޓަކައިވެސް މަޢާފު އެދެމުން، މިރަށުގެ ރައްޔިތުންނަށް އަދި ޢާންމުކޮށް، މިއަތޮޅުގެ ރައްޔިތުންނަށާއި، މުޅި ރާއްޖޭގެ ރައްޔިތުންނަށް ވަރަށް ތަނަވަސް އަދި ބާއްޖަވެރި މުސްތަޤްބަލަކަށް އެދެމުން، އަދި އަޅުގަނޑަށް މިރަށުގެ ރައްޔިތުންގެ ފަރާތުންނާއި، މިރަށުގެ ވެރިންނާއި އަދި މިއަތޮޅުގެ އަތޮޅުވެރިންނާއި، މިއަތޮޅުގެ އެހެނިހެން ރަށްރަށުގެ ވެރިންގެ ފަރާތުންވެސް ތިޔަ ވިދާޅުވި މަރްޙަބާއަށްޓަކައި ހިތުގެ އިޚްލާޞްތެރިކަމާއެކު ޝުކުރު ދަންނަވަމުން، އަޅުގަނޑުގެ ވާހަކަކޮޅު ނިންމާލަނީ.


Dhanduverinnah hurahakah vee moosun!\nދަނޑުވެރިންނަށް ހުރަހަކަށްވީ މޫސުން!\nރަށެއްގެ ދަނޑެއް. މިދިއަ މަހު ކުރި ވިއްސާރައިގަ ދަނޑުތަކަށް ވަނީ ބޮޑެތި ގެއްލުން ވެފައި\nރޯދަ މަހު އެންމެ ބޮޑަށް ބަރޯސާވާން ޖެހިފައި އޮންނަ އެއް ބަޔަކީ ދަނޑުވެރިންނާއި ދަނޑުވެރި ބާވަތްތަކެވެ. ދަނޑުވެރިން ރޯދައަށް ތައްޔާރުވުމުގެ ގޮތުން ވަރަށް ގިނަ މަސައްކަތްތަކެއް ކުރާތީ އެވެ. ބައެއް ރަށްރަށުގެ ދަނޑުވެރިން ރޯދައިގެ ހަ މަސް ކުރިން ދަނޑުތަކުގެ މަސައްކަތް ފަށަ އެވެ. އަދި ވަރަށް ގިނަ ފަހަރަށް މޫސުމަށް އަންނަ ބަދަލުތަކުގެ ސަބަބުން ދަނޑުވެރިނަށް ރޯދައިގެ ތެރޭގަ އާއި ރޯދައިގެ ކުރީން ބޮޑެތި ގެއްލުންތައް ވެއެވެ. ބައެއް ފަހަރު ވިއްސާރައިގައި ޖެހި ހަމަސް ދުވަހުގެ މަސައްކަތް ހިނދުކޮޅެއްގެ ތެރޭގައި ވަޔާ ތަޅާލަ އެވެ.\nރޯދަ މަސް މި ފަހަރު އައިރު ވެސް އޮތީ ގާތްގަނޑަކަށް އެ މަންޒަރެވެ. މޫސުމީ ވިއްސާރައާއެކު ދަނޑުތައް ތަޅާލާފަ އެވެ. އެ ގެއްލުން ބޮޑަށް ތަހައްމަލު ކުރި އެއް ރަށަކީ މާލެ އަތޮޅު ކާށިދޫ އެވެ.\nރޯދަ މަސް ފެށުމުގެ ކުރިން ދުރާލައި ކާށިދޫގެ ދަނޑުވެރިން ވަނީ ކަރަ އާއި ފަތް ކޭލާއި ތޮރަ އާއި މިރުހާ ކޮޕީ ފަތުގެ އިތުރުން ލެޓިއުސް -- ކިރުކޮޕީ -- ފަދަ ބާވަތްތައް ހައްދާފައި ވެއެވެ.\nއއ.ތޮއްޑޫގައި ދަނޑުވެރިކަން ކުރާ ސަރަހައްދެއް: ވިއްސާރާގައި ދަނޑުތަކަށް ގެއްލުންވި -- ފޮޓޯ: އަވަސް\nއާއްމު ގޮތެއްގައި މި ބާވަތްތައް ވިއްކަައިގެން އެ ރަށު ދަނޑުވެރިންނަށް ރަނގަޅު ނަފާއެއްވެސް ލިބެ އެވެ. ނަމަވެސް ކާށިދޫގެ ބައެއް ދަނޑުވެރިންނަށް މިފަހަރު ކުރިމަތިލާން ޖެހުނީ ވަރަށް ބޮޑު މާޔޫސް ކަމާއެވެ. މިދިޔަ މަހު ރާއްޖެއަށް ކުރި ބޯ ވިއްސާރައިގެ ސަބަބުން ދަނޑުތަކަށް ވަނީ ބޮޑެތި ގެއްލުން ތަކެއް ވެފަ އެވެ. ފަޅޯ ދަނޑުތައް އެކީ ހަލާކުވެގެން ދިޔައީ އެވެ.\n"އާމްދަނީން ބޮޑު ބައެއް ގެއްލިގެން ދާނެ. ބާޒާރަށް ވަރަށް ބޮޑު އެނގުމެއްވާނެ،" ކާށިދޫ ދަނޑުވެރިޔަކު ބުންޏެވެ.\nދަނޑުވެރިކަމަށް މަޝްހޫރު އއ. ތޮއްޑޫއަށް ވެސް ޖެހުނީ ގާތްގަނޑަކަށް އެ ހާލެވެ. އެރަށުގެ ދަނޑުވެރިއެއްގެ ދަނޑު ވެސް މިދިޔަ މަހުގެ ވިއްސާރައިގައި ވަނީ އެއްކޮށް ސުންނާފަތި ވެގެން ގޮސްފަ އެވެ.\n"ރޯދަ އަށް ތައްޔާރުވުމުގެ ގޮތުން ވަރަށް ތައްޔާރީތައް ވިން. ނަމަވެސް މިފަހުން ރާއްޖެއަށް ކުރި ވިއްސާރައިގައި އަޅުގަނޑުމެންގެ ފަޅޯ ދަނޑާއި ދޮންކެޔޮ ނިރުފާ އެއްކޮށްހެން ވަނީ ސުންނާފަތި ވެފައި،" އެ ރަށުގެ އެއްދަނޑުވެރިޔަކު ބުންޏެވެ.\nރާއްޖެއަކީ މޫސުމަށް ގިނަ ބަދަލުތަކެއް އަންނަ ގައުމެކެވެ. އެގޮތުން މޫސުމަށް އަންނަ ބަދަލުތަކުގެ ސަބަބުން އަބަދުވެސް ގެއްލުންވާ އެއް ބަޔަކީ ދަނޑުވެރިންނެވެ. އޭގެ ސަބަބުން ރޯދަ މަހުގެ ބާޒާރަށް ވަރަށް ބޮޑަށް އަސަރު ކުރެ އެވެ.\nރޯދަ މަހާ ރޯއްޖާ ކާށިދޫ ތޮއްޑޫ + ކަނޑޫދޫ ދަނޑުވެރިކަން\nކާށިދޫ ދަނޑުތަކުގައި ވަގުންގެ އަތް!


Manchester City Molhuviiru Spurs Salaamai Vee Kiriyaa - Vaguthu\nސިޓީ މޮޅުވިއިރު ސްޕާސް ސަލާމަތްވީ ކިރިޔާ\nއިނގިރޭސި ޕްރިމިއާ ލީގުގައި ޗެމްޕިއަން މެންޗެސްޓާ ސިޓީން ކްރިސްޓަލް ޕަލަސް ބަލިކޮށް ތާވަލުގެ އެންމެ ކުރީގައި އޮތް ލިވަޕޫލާއި ދެމެދު އޮތް ފަރަގު ފަސް ޕޮއިންޓަށް ކުޑަކޮށްފި އެވެ.\nލީގުގައި ރަށުން ބޭރުގައި ސިޓީން ޕަލަސް ބަލިކޮށްފައިވަނީ 2-0ގެ ނަތީޖާއަކުންނެވެ. ރޭގެ މެޗުގައި އަނިޔާއިން އެނބުރި އައިސް މިޑްފީލްޑަރު ކެވިންޑެ ބްރައިނާ ވަނީ ފުރަތަމަ އެގާރާއިގައި ހިމެނިގެން މޮޅަށް ކުޅެފަ އެވެ. ސްކޮޑުގައި ހިމެނޭ ސެންޓާ ބެކުންތަކަށް އަނިޔާވެފައިވާތީ ސިޓީން މެޗާއީ ކުރިމަތިލީ މިޑްފީލްޑަރު ފަނަންޑީނިއޯ ފަހަތަށް އަރުވައިގެންނެވެ.\nރޭގެ މެޗުގައި ސިޓީ އަށް ފުރަތަމަ ލަނޑު ކާމިޔާބުކޮށްދިނީ ފުރަތަމަ ހާފު ނިމެން ކުޑައިރުކޮޅަކަށް ވެފައި ވަނިކޮށް ބްރެޒިލްގެ ފޯވަޑް ގެބްރިއެލް ޖެސުސް އެވެ. އޭނާ މި ލަނޑު ޖެހީ ބާނާޑޯ ސިލްވާ ތަނަވަސްކޮށްދިން ފުރުސަތެއްގަ އެވެ. ޖެސުސްގެ ލަނޑުން ސިޓީން ލީޑު ނެގިތާ ދެ މިނެޓު ފަހުން ރަހީމް ސްޓާލިން ދިން ބޯޅައެއްގައި އެޓީމުގެ ދެވަނަ ލަނޑު ކާމިޔާބުކޮށްދިނީ ތަޖުރިބާކާރު މިޑްފީލްޑަރު ޑޭވިޑް ސިލްވާ އެވެ.\nސިޓީން ޕަލަސްގެ މައްޗަށް ކުރިހޯދިއިރު ވެޓްފޯޑް އަތުން ޓޮޓެންހަމް ހޮޓްސްޕާސް ސަލާމަތްވީ ކިރިޔާ އެވެ. ފުރަތަމަ ހާފުގެ ހަވަނަ މިނެޓުގައި ޑޯކޯރޭ ޖަހައިދިން ލަނޑުން ވެޓްފޯޑް މޮޅުވަމުން ދަނިކޮށް ސްޕާސް އަށް ނަތީޖާ އެއްވަރުކޮށްދިނީ 86 ވަނަ މިނެޓުގައި ޑެލޭ އަލީ އެވެ.\nމި ނަތީޖާއާއެކު ސްޕާސް އަށް ލިބެނީ ބާރަ ޕޮއިންޓާއެކު ތާވަލުގެ ހަތްވަނަ އެވެ. ޕަލަސް އަތުން މޮޅުވި ސިޓީއަށް ނުވަ މެޗުން ނަވާރަ ޕޮއިންޓް ލިބިފައިވާއިރު އެއްވަނައިގައި އޮތް ލިވަޕޫލަށް ލިބިފައިވަނީ ސައުވީސް ޕޮއިންޓެވެ. ތިންވަނައިގައި ލެސްޓާ ސިޓީ އޮތްއިރު ހަތަރުވަނަ މަގާމުގައި އޮތީ ޗެލްސީ އެވެ.


އިހަވަންދޫއިން 557 މެންބަރުން ނަޝީދަށް އާ ބަސްބުނެފި! — Ihavandhoo.com\nސިވިލްކޯޓުން ހުއްޓުވުމުގެ އަމުރެއް ނެރެފައި ވަނިކޮށް އެމްޑީޕީއިން އިއްޔެ ބޭއްވި އެ ޕާޓީގެ ރިޔާސީ ޕްރައިމަރީގައި ކުރީގެ ރައީސް މުހައްމަދު ނަޝީދު އެ ޕާޓީގެ ރިޔާސީ ކެންޑިޑޭޓަކަށް ވުމަށް އިހަވަންދޫއިން 557 މެންބަރުން ވޯޓް ދީފިއެވެ. އެޕާޓީއިން އާންމުކޮށްފައިވާ ވަގުތީ ނަތީޖާ ދައްކާގޮތުން އިހަވަންދޫއިން ވޯޓްދީފައިވާ 557 ވެސް ވޯޓް ދީފައިވަނީ ނަޝީދު އެ ޕާޓީގެ ރިޔާސީ ކެންޑިޑޭޓަކަށް ވުމަށް ފެންނަ ކަމަށެވެ. އަދި އެއްވެސް ވޯޓެއް ބާތިލް ވެފައެއްނުވެއެވެ.\nއެމްޑީޕީގެ ރިޔާސީ ޕްރައިމަރީ އިއްޔެ ކުރިއަށް ގެންގޮސްފައި ވަނީ ފުލުހުން ހުރަސް އަޅަމުން ދަނިކޮށެވެ. އެގޮތުން އެ ޕްރައިމަރީ ހުއްޓުވަން ފުލުހުން ވޯޓްލާ މަރުކަޒުތަކަށް ވަދެ އެ ތަންތަނުގައި ހުރި ވޯޓްލާ ފޮއްޓާއި ވޯޓް ކަރުދާސްތައް ވެސް ގެންދިޔަ އެވެ. އެގޮތުން އިހަވަންދޫގައިވެސް ވޯޓްލުން ފަށައިގެން ކުރިޔަށް ގެންދަނިކޮށް ވިކިހިސާބަކުން ފުލުހުން އައިސް ވޯޓްފޮށި ގެންދިޔަ މަންޒަރު ފެނިގެންދިޔައެވެ. ނަމަވެސް އެމްޑީޕީ އިހަވަންދޫ ދާއިރާގެ ރައީސް މުހައްމަދު ރަޝީދު ވިދާޅުވީ، ފުލުހުންނަށް އިހަވަންދޫ ހަރުގެއިން ގެންދެވުނީ ކުރިން ދާއިރާގެ ރައީސް އިންތިހާބުކުރުމަށް ބޭނުންކުރި ވޯޓްފޮށި ކަމަށެވެ. ރިޔާސީ ޕްރައިމަރީގައި ވޯޓްލުމަށް ބޭނުންކުރި ފޮށި ރައްކާތެރިކޮށް ހުރިކަމަށެވެ. އިހަވަންދޫ އެމްޑީޕީ ހަރުގޭގައި ވޯޓްލުން ކުރިޔަށް ދިޔަނަމަވެސް، ގޭގެއަށް ވޯޓް ފޮށްޓާއިއެކު ގޮސްގެންވެސް ވޯޓްލުން ކުރިޔަށްގެންދިޔަ މަންޒަރު ފެނިގެންދިޔައެވެ.\nމުހައްމަދު ރަޝީދު މައުލޫމާތު ދެއްވިގޮތުގައި އެމްޑީޕީގެ ރިޔާސީ ޕްރައިމަރީގައި އިހަވަންދޫގައި ބެހެއްޓި ފޮށްޓަށް ވޯޓްލުމަށް ރަޖިސްޓްރީ ކޮށްފައިވަނީ 579 މީހުންނެވެ. އޭގެތެރެއިން ވޯޓް ދީފައިވަނީ 557 މީހުންނެވެ. އެއީ އެފޮށްޓަށް ވޯޓްލުމަށް ރަޖިސްޓްރީ ކޮށްފައިވާ އެކި ދާއިރާ ތަކުގެ މީހުންނާއި އެކުއެވެ.\nއެމްޑީޕީއިން ހާމަކޮށްފައިވާގޮތުގައި އިއްޔެ ބޭއްވި އެޕާޓީގެ ރިޔާސީ ޕްރައިމެރީއިން ނަޝީދަށް ލިބިފައިވަނީ 43922 ވޯޓެވެ. އެމްޑީޕީގެ އަސާސީ ގަވައިދުގައިވާ ގޮތުން، އެ ޕާޓީގެ ރިޔާސީ ޕްރައިމަރީގައި އެއް ކެންޑިޑޭޓަކު ނުކުތަސް، 10% ވޯޓް ހޯދަން ޖެހެއެވެ. 13 އަހަރުގެ ޖަލު ހުކުމެއްގައި ހުންނެވި ބޭފުޅަކަށް ވާތީ، ސިޔާސީ ހަރަކާތްތަކުގައި ބައިވެރިވުމުގެ ހައްގު ނަޝީދަށް ގެއްލިފައިވާ ކަމަށް އިލެކްޝަންސް ކޮމިޝަނުން ވަނީ ބުނެފައެވެ.\n↵ އެމްޑީޕީ އިހަވަންދޫ


އަލްފާޟިލް މަސްޢޫދު ޢަލީ - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2012 - The President's Office\nޚަބަރާއި މަޢްލޫމާތު ފެތުރުމުގެ ދާއިރާއިން؛ މަޢުލޫމާތު ފެތުރުމާއި ހުށަހެޅުމުގެ ހުނަރުވެރިކަމުގެ ރޮނގުން\nއަލްފާޟިލް މަސްޢޫދު ޢަލީ\nޚަބަރާއި މަޢުލޫމާތު ފެތުރުމުގެ ދާއިރާއިން، މަޢުލޫމާތު ފެތުރުމާއި ހުށަހެޅުމުގެ ހުނަރުވެރިކަމުގެ ރޮނގުން ޤައުމީ އިނާމެއް ދެވޭ މިއީ ފުރަތަމަފަހަރެވެ. މިރޮނގުން ހިތްވަރު ދިނުމުގެ އިނާމު މި އެރުވޭ ބޭފުޅަކީ، 1994 ވަނަ އަހަރުން ފެށިގެން މެދުނުކެނޑި ތަފާތު އެތައް ޕްރޮގްރާމްތަކެއް ހުށަހަޅުއްވައިދެއްވައި އަދި ޢާންމުންގެ މަޤްބޫލުކަން މިރޮނގުން ހޯއްދަވާފައިވާ ބޭފުޅެއް ކަމަށްވާ މަސްޢޫދު ޢަލީއެވެ.\nއަމިއްލަފުޅު ޝައުޤުވެރިކަމާއެކު މަސްޢޫދު ޢަލީ މި ދާއިރާގައި ޚިދްމަތް ކުރައްވަން ފެށްޓެވީއްސުރެ އެންމެ ބޮޑަށް ފާހަގަކުރެއްވޭ ކަމަކީ، އޭނާ ވަޒީފާ އަދާކުރައްވަނީ މީޑިއާގައި ނޫންކަމާއި، ޕްރޮގްރާމް ހުށަހަޅުއްވަނީ އަގަކަށް ނޫންކަމެވެ.\nރައްޔިތުންނަށް ބޭނުންވާ ތަފާތު އެކިއެކި މަޢުލޫމާތުތަކުގެ އިތުރުން، ހޭލުންތެރިކަން އިތުރުކުރުމުގެ ގޮތުންވެސް މަސްޢޫދު ހުށަހަޅުއްވާފައިވާ ޕްރޮގްރާމްތަކުގެ އަދަދު ވަރަށްގިނައެވެ. މިގޮތުން، ޤައުމަށް ދިމާވާ ތަފާތު ކާރިސާތަކާ ގުޅިގެން، ރައްޔިތުންނަށް މަޢްލޫމާތު ފޯރުއްވައިދެއްވުމަށް ހުށަހަޅުއްވައިދެއްވާ ޕްރޮގްރާމްތައް ފާހަގަކުރެވެއެވެ. އަދި ރާއްޖޭގައި މިހާތަނަށް ޤައުމީ ސިފައެއްގައި ހިންގާފައިވާ ގިނަ ޓެލެތޯން ޝޯތައް ހުށަހަޅުއްވައިދެއްވުމުގައި، އިސްކޮށް ޙަރަކާތްތެރިވެވަޑައިގެންނެވި ބޭފުޅުންގެ ތެރޭގައިވެސް މަސްޢޫދު ހިމެނެއެވެ. ޤައުމީ ދުވަހާއި، މިނިވަންދުވަހާއި، ޖުމްހޫރީ ދުވަހާއި، ނަޞްރުގެ ދުވަސްފަދަ ޤައުމީ އެކިއެކި މުނާސަބަތުތަކާ ގުޅިގެން، މަސްޢޫދު ވަގުތުން ހުށަހަޅުއްވާ ޕްރޮގްރާމްތައްވެސް ހަނދާންކޮށްލަން ޖެހެއެވެ.\nމަސްޢޫދު ޢަލީގެ ޚިދްމަތް މިހާތަނަށް އެންމެ ގިނައިން ފެނިގެން ގޮސްފައިވަނީ، ޓެލެވިޜަން މޯލްޑިވްސްއިންނެވެ. އެގޮތުން، އެތާނގެ ގިނަ ޕްރޮގްރާމްތަކެއްގައި ބައިވެރިވެވަޑައިގެން، ހުށަހަޅުއްވައިދެއްވުމުގެ އިތުރުން، [ދަންމަރު] [އެ ހަނދާން] [ކުރިމަގު] [ވާރލްޑްކަޕް ލައިވް ކަވަރޭޖް] [ޔޫރޯ ލައިވް ކަވަރޭޖް] [ދަރުބާރު] [ހާރުދަން] [ހޭޔަންބޯ]ގެ ޕްރޮގްރާމްތަކާއި، ސިޔާސީ އަދި އިޖްތިމާޢީ ބަހުސްތައްވެސް މަސްޢޫދުވަނީ ހުށަހަޅުއްވައިދެއްވާފައެވެ.\nދި ޓީ.ވީ.އިން ކޮންމެ ހުކުރު ދުވަހަކު ގެނެސްދޭ [ހުކުރު ދުވަސް މަސްޢޫދާއެކު] މި ޕްރޮގްރާމަކީ، މަސްޢޫދުގެ ކޮންސެޕްޓަކަށް ތައްޔާރުކޮށްގެން ވަގުތުން ހުށަހަޅުއްވައި ދެއްވަމުން ގެންދަވާ ޕްރޮގްރާމެކެވެ. މި ޕްރޮގްރާމަށް ތައްޔާރުވެވަޑައިގަތުމަށް މަސްޢޫދު ކުރައްވާ މަސައްކަތްތައްވެސް ފާހަގަކޮށްލަންޖެހެއެވެ. އެހަފްތާއަކަށް ގެންނަ މެހުމާނަކު އިޚްތިޔާރު ކުރެއްވުމުގައި، އެކިގޮތްގޮތަށް ބައްލަވައި، ޤައުމަށް އެންމެ ޚިދްމަތްތެރި އަދި އާކަންތައްތައް ތަޢާރުފުކޮށްދެއްވާ، ނުވަތަ ތަޢުލީމީ ބޭފުޅުންނަކީ ކޮބައިތޯ ބައްލަވަމުން ގެންދަވައެވެ. ޕްރޮގްރާމުގެ ކުރިން އެއިން ކޮންމެ ބޭފުޅަކާ މަސްޢޫދު ބައްދަލުކުރައްވައެވެ. ބޭފުޅުން ހޮއްވަވަނީ، ވަކި އުމުރަކަށް ވަކި ފިކުރަކަށް ބެއްލެވުމެއްނެތިއެވެ.\nމަސްޢޫދު ޢަލީއަކީ، މިދާއިރާއަށް ޒުވާނުން ނެރެދެއްވުމަށްވެސް ގިނަ މަސައްކަތްތަކެއް ކުރައްވަމުން ގެންދަވާ ބޭފުޅެކެވެ. ޓެލެވިޜަން ޕްރޮގްރާމްތައް ހުށަހަޅައިދޭ އެނައުންސަރުންނަށް އެކިފަހަރުމަތިން އެހީތެރިކަމާއި އިރުޝާދު ދެއްވާފައިވެއެވެ. އަދި ޓީ.ވީ.އަށް އަލަށް ކުރިމަތިލާ ޕްރެޒެންޓަރުން ތަމްރީނު ކުރުމަށް ހިންގާ ޕްރޮގްރާމްތަކުގައި ބައިވެރިވެވަޑައިގެން، މަސްޢޫދަށް މިދާއިރާއިން ލިބިވަޑައިގެންފައިވާ ހުނަރާއި ތަޖުރިބާގެ އަލީގައި މުހިންމު ފިލާވަޅުތައް ނަންގަވައި ދެއްވައެވެ.\nމަސްޢޫދު ޢަލީ ފާހަގަކުރެވިފައިވަނީ، އަބަދުވެސް ވަރަށް ހިތްޕުޅުހެޔޮ، ހިނިތުން މޫނަކާއިގެން މަސައްކަތް ކުރައްވާ ބޭފުޅެއްގެ ގޮތުގައެވެ. ކަންކަމުގައި އަބަދުވެސް ވަރަށް އިތުބާރާއި ޔަގީންކަމާއެކު، ނިންމުންތައް ނިންމަވާ ބޭފުޅެއްގެ ގޮތުގައެވެ. މަސައްކަތުގެ މާޙައުލުގައި، ހިތްނުތަނަވަސްވެގެންދިޔަ ކިތަންމެ ދަނޑިވަޅެއްގައި، މަސްޢޫދުގެ ކޮންމެވެސް ސަމާސާއަކުން މީހުންގެ ހިތްތަކަށް ހަމަޖެހުން ލިބިގެންދިޔަ ހާދިސާތައްވެސް މަދެއްނޫނެވެ.\nމަސްޢޫދު ޢަލީއަކީ، ޓީ.ވީ.ގެ އަހުލުވެރިންގެ ގާތުގައި ވަރަށް މަޤްބޫލު ބޭފުޅަކަށްވާއިރު، އޭނާއަކީ 2002 ވަނަ އަހަރުން ފެށިގެން ދިރާގުގެ ކަސްޓަމަރ ސަރވިސަސް މެނޭޖަރު ކަމުގެ މަޤާމުވެސް ފުރުއްވަމުން ގެންދަވާ ބޭފުޅެއްކަން ހަނދާންކޮށްލަންޖެހެއެވެ.


Covid-19: Bali jehunu meehunaai maruge adhadhu kuhliakah ithuruvehje\nޗައިނާގައި ކޮރޯނާ ވައިރަހަށް މީހަކު ސްކރީން ކުރަނީ. -- ފޮޓޯ: ގެޓީ އިމެޖަސް\nބެއިޖިންގް (ފެބްރުއަރީ 13) - ޗައިނާ އިން ފެނުނު އާ ކޮރޯނާ ވައިރަސް ފެތުރޭ މިންވަރު ކޮންމެވެސް ވަރަކަށް މަޑުޖެހިފައިވަނިކޮށް، އިއްޔެ އެކަނި މަރުވި މީހުންގެ އަދަދު 240 އަށް ވުރެ މައްޗަށް އެރުމާއެކު ކަންބޮޑުވުން އިތުރުވެއްޖެ އެވެ.\nދުނިޔޭގެ ސިއްހަތާބެހޭ ޖަމިއްޔާ ޑަބްލިޔުއެޗްއޯ އިން "ކޮވިޑް-19" ގެ ނަމުން ނަން ދީފައިވާ ވައިރަސް ފުރަތަމަ ފެނުނު ޗައިނާގެ ހޫބޭ ސަރަހައްދުން އިއްޔެ އެކަނިވެސް 242 މީހުން މަރުވެފައިވާއިރު، އިތުރު 14،840 މީހުނަށް އެ ވައިރަސް ވަނީ ޖެހިފަ އެވެ.\nއިއްޔެގެ އަދަދުތަކާއެކު، އެ ވައިރަސް ޖެހިގެން ހަމައެކަނި ޗައިނާ އިން މަރުވި މީހުން އަދަދު މިހާރު 1،350 އަށް އަރާފައިވާއިރު، 60،000 އަށް ވުރެ ގިނަ މީހުނަށް އެ ވައިރަސް ޖެހިފައިވާކަމަށް ޗައިނާގެ ކަމާބެހޭ އިދާރާތަކުން ވަނީ ބުނެފަ އެވެ.\nވައިރަސް ފެތުރޭ މިންވަރު ކުއްލިއަކަށް އިތުރުވެފައިމިވަނީ، އެ ބަލިމަޑުކަމުން ކޮންޓްރޯލް ކުރެވިއްޖެކަމަށް ބުނަން އަދި މާ އަވަސް ކަމަށް ޑަބްލިޔުއެޗްއޯ އިން ބުނެފައިވަނިކޮށެވެ.


Kaiveni faskuran jehumakee hithaama eh: Jennifer Lopez | Mihaaru\nކައިވެނި ފަސްކުރަން ޖެހުމުން ޖެނިފާ ލޮޕޭޒް ހިތް ހަލާކުވެފައި\n29 މެއި 2020 - 09:21 1 comment\nވަރަށް ބޮޑަށް ތައްޔާރީތައްވެފައި ވަނިކޮށް ކައިވެނި ފަސްކުރަން ޖެހުމަކީ ވަރަށް ބޮޑު ހިތާމައެއް ކަމަށް ޖެނިޕާ ލޮޕޭޒް ބުނެފި އެވެ.\nލަވަ ކިޔައި ފިލްމު ވެސް ކުޅޭ ފަންނާނު "ޓުޑޭ" ޝޯގައި ބުނީ އޭނާ އާއި އެންގޭޖްވެފައިވާ ލޯބިވެރިޔާ އެލެކްސް ރޮޑްގިރޭޒް މި މަހުގެ ތެރޭގައި އިޓަލީގައި ކައިވެނިކުރަން ތައްޔާރުވަނިކޮށް ކޮވިޑް-19އާ ހެދި ކައިވެނި ފަސްކުރަން ޖެހުމަކީ ގެއްލެމުއް ކަމަށެވެ. އަދި އެކަމަކާ ހިތް ހަލާކުވެފައިވާ ކަމަށް ބުންޏެވެ.\nލޮޕޭޒާއި އެމެރިކާގެ ކުރީގެ ބޭޒްބޯލް ކުޅުންތެރިޔާ ލޯބީގެ ގޮތުން ގުޅުނީ 2017 ގަ އެވެ. އަދި އެންގޭޖްވީ މިދިޔަ އަހަރުގެ ކުރީކޮޅު އެވެ.\nލޮޕޭޒް ބުނިގޮތުގައި ކައިވެންޏަށް ތައްޔާރުވަމުން ދިޔައީ ޕްރޮފެޝަނަލް ވަރަށް ގިނަ ކަންކަމުން ވަގުތު ވެސް ހުސްކޮށްގެންނެވެ. އެކަމަކު ކޮވިޑާ އެކު ހުރިހާ ކަމެއް ފެނަށް ދިޔައީ ކަމަށް ބުންޏެވެ.\n"އެއީ ވަރަށް ހިތްދަތިވި ކަމެއް. އަދިވެސް އަހަރެމެން މިތިބީ ކައިވެނީގެ ހަފުލާ ބޭއްވޭނެ އިރެއް ނޭނގޭ ހާލަތެއްގައި. އެހެންވީމަ މި ވަގުތަކު އެއްވެސް ޕްލޭނެއް ނެތް،" މިދިޔަ އަހަރު "ހަޒްލާސް" އިން ފެނުނު ލޮޕޭޒް ބުންޏެވެ. "ދެން ގޮތެއް ނިންމާނީ މި ހާލަތުން އަރައިގަނެވުނު އިރެއް ކަށަވަރުވި އިރަކުން."\nއޭނާ ބުނީ ބޭނުން ވަނީ ވީހާ ވެސް އަވަހަކަށް އެލެކްސްއާ ކައިވެނިކުރަން ކަމަށެވެ.\nJennifer Lopez engagevejje\nއުމުރުން 50 އަހަރުގެ ލޮޕޭޒް ކުރިން ވެސް ތިން ކައިވެންޏެއްކުރި އެވެ. އަދި އޭނާ އަށް ދެ ކުދިން ލިބުނީ އެންމެ ފަހުން ކުރި ކައިވެންޏަށެވެ. މާކް އެންތަނީ އާއި ލޮޕޭޒް 2004 ގައި ކުރި ކައިވެނި ރޫޅުނީ 2014 ގަ އެވެ.\nއެލެކްސް، 44، އަކީ ވެސް ރޫޅިފައިވާ ކައިވެންޏަށް ދެ ކުދިން ލިބިފައިވާ މީހެކެވެ.\nއިތުރު ލިޔުންތައް ހޮލީވުޑް ޖެނިފާ ލޯޕޭޒް ހޮލީވްޑް ކައިވެނި


ޝޯން އާއި ކަމީލާގެ ލޯބީގެ ގުޅުން ނިމުމަކަށް! – Feshun.mv\nޝޯން އާއި ކަމީލާގެ ލޯބީގެ ގުޅުން ނިމުމަކަށް!\n19 ނޮވެމްބަރ 2021 - 10:08\nލަވަ ކިޔާ އާޓީސްޓުންގެ ތެރެއިން ފޭނުންގެ މެދުގައި އެންމެ ބޮޑު ސަމާލުކަމެއް ހޯދާފައިވާ ދެ ލޯބިވެރިންކަމުގައިވާ ޝޯން މެންޑެސް އާއި ކަމީލާ ކެބޭގެ ލޯބީގެ ގުޅުން ނިމުމަކަށް އައިސްފިއެވެ.\nދެ އަހަރު ވަންދެން ލޯބީގެ ގޮތުން ގުޅިގެން އުޅުމަށްފަހު މި ދެ މީހުން ވަކިވާން ނިއްމިކަން އިއުލާންކުރީ މިދިޔަ ބުރާސްފަތި ދުވަހު ދެމީހުންގެ އިންސްޓަގްރަމްގައި ނެރުނު ބަޔާނެއްގައެވެ. ބަޔާނުގެ ދެމީހުންވެސް ބުނީ، ދެމީހުންގެ ދެމެދުގައި އޮތް ލޯބީގެ ގުޅުން ނިމުމަކަށް ގެންނަން ނިންމައިފައިވާ ކަމަށާއި، ނަމަވެސް ވަރަށް ގާތް އެކުވެރިންގެ ގޮތުގައި ދެމިތިބޭނެ ކަމަށެވެ.\nއެ ބަޔާނުގައި ދެމީހުންވެސް ބުނެފައިވަނީ، ގާތް އެކުވެރިންގެ ގޮތުގައި ފެށި މިގުޅުން ކުރިއަށް ވުރެ ވަރުގަދަ ވެއްޖެ ކަމަށާއި، އަދި ކުރިއަށް އޮތްތާގައިވެސް އެންމެ ގާތް އެކުވެރިގެން ގޮތުގައި ދެމި ތިބޭނެކަމަށެވެ. އަދި އެ ނިންމުމަށް ފޭނުން ވެސް އިހުތިރާމް ކުރާނެ ކަމަށް ގަބޫލުކުރާ ކަމަށް ބަޔާނުގައި ވެއެވެ.\nޝޯން އާއި ކަމީލާ ވަކިވާން ނިންމި ސަބަބެއް އެކަކުވެސް ހާމަކޮށްފައެއް ނުވެއެވެ.\nބޭރުގެ ރިޕޯޓުތައް ބުނާ ގޮތުން، ޝޯން އާއި ކަމީލާ ޑޭޓް ކުރަން ފަށައިފައި ވަނީ 2019 ވަނަ އަހަރުގެ ޖުލައި މަހުއެވެ. މި ދެމީހުންގެ ލޯބީގެ ގުޅުމުގެ ފެށުމަކީ ދެމީހުން އެކުގައި ކީ މަޝްހޫރު ލަވަ "ސެނޮރީޓާ" އެވެ.


Europa League: United aai Arsenal Quarter ah, Tottenham kataifi - AO News\nޔުރޮޕާ ލީގު: ޔުނައިޓެޑާއި އާސެނަލް ކުއާޓާ އަށް، ޓޮޓެންހަމް ކަޓައިފި\nރޭގެ މެޗުގައި އޭސީ މިލާން ކޮޅަށް ލަނޑުޖެހުމަށްފަހު މެންޗެސްޓާ ޔުނައިޓެޑްގެ ޕައުލް ޕޮގްބާ (ވ) އާއި ބްރޫނޯ ފެނާންޑޭސް އުފާ ފާޅުކުރަނީ. --ފޮޓޯ: ޓުވިޓާ\nޔުއެފާ ޔުރޮޕާ ލީގުގެ ގަދަ 16ގެ ބުރުގައި ރޭ ކުޅުނު ދެވަނަ ލެގުގެ މެޗުތަކަށްފަހު އިނގިރޭސި ކްލަބުތައް ކަމަށްވާ މެންޗެސްޓާ ޔުނައިޓެޑާއި އާސެނަލް އެ މުބާރާތުގެ ކުއާޓާ ފައިނަލަށް ދަތުރުކުރިއިރު، ޓޮޓެންހަމް ހޮޓްސްޕާ ކަޓައިފިއެވެ.\nޔުނައިޓެޑުން ރަށުން ބޭރުގައި ރޭ ކުޅުނު މެޗުން 1-0 އިން އޭސީ މިލާން ބަލިކޮށް ދެ މެޗުގެ އެގްރިގޭޓް 2-1 އިން ވަނީ ކުރިހޯދާފައެވެ. އާސެނަލްގެ ދަނޑުގައި ރޭ ކުޅުނު މެޗުން އޮލިމްޕިއާކޯސް އަތުން 1-0 އިން ބަލިވިނަމަވެސް 3-2ގެ އެގްރިގޭޓުން އެ ޓީމު ވަނީ އަނެއް ބުރަށް ދަތުރުކޮށްފައެވެ. ޓޮޓެންހަމްގެ ދަނޑުގައި ކުޅުނު ފުރަތަމަ ލެގުގެ މެޗުން 2-0 އިން މޮޅުވިނަމަވެސް، ރޭ ކުޅުނު މެޗުން ޑިނަމޯ ޒަގްރެބް ވަނީ 3-0 އިން ކާމިޔާބުކޮށް ދެ މެޗުގެ އެގްރިގޭޓް 3-2 އިން ކުރިހޯދާފައެވެ.\nމިލާނުން ރޭގެ މެޗަށް ނިކުތީ މި ދެ ޓީމު އެންމެފަހުން ކުޅުނު މެޗުގެ ފުރަތަމަ އެގާރައަށް ހަތަރު ބަދަލެއް ގެނެސްގެންނެވެ. އެގޮތުން، ރޭގެ މެޗުގައި އަނިޔާގެ ސަބަބުން ޑެވިޑޭ ކަލާބްރިއާ އާއި ރަފައެލް ލީއޯ ނުކުޅޭއިރު، ހަކާން ޗަނައޮގްލޫ އާއި ތެއޯ ހެނާންޑޭޒް ވަނީ އަނިޔާއަށްފަހު ޓީމާ އަލުން ގުޅިފައެވެ. މީގެއިތުރުން، ދުވަސްތަކަކަށްފަހު ކުޅުމަށް އެނބުރިއައި ސްވިޑެންގެ އަބަދަށްފެހި ފޯވާޑް ޒަލަޓާން އިބްރާހިމޮވިޗް ރޭގެ މެޗު ފެށީ ބެންޗުންނެވެ.\nޔުނައިޓެޑް ވެސް ރޭގެ މެޗަށް ނިކުތްއިރު ބައެއް ކުޅުންތެރިންނަށް އަނިޔާގެ މައްސަލަތަކެއް ދިމާވެގެން ޓީމަށް ބަދަލުތަކެއް އައިސްފައިވާއިރު، އެ ޓީމަށް ކުޅެމުން އަންނަ ފްރާންސްގެ ހުނަރުވެރި މިޑްފީލްޑަރު ޕައުލް ޕޮގްބާ މަހަކަށް ވުރެ ގިނަ ދުވަހު ކުޅުމާ ދުރުގައި ހުރުމަށްފަހު ކުޅުމަށް އެނބުރިއައުމަކީ ކޯޗު އޮލެގުނަ ސޯލްޝެއާ އަށް ލިބުނު ބޮޑު ހިތްހަމަޖެހުމެކެވެ.\nމިލާންގެ ސެން ސީރޯގައި ރޭ ކުޅުނު މި މެޗުގައި އެ ޓީމުން ގިނަވަގުތު ބޯޅަ ގެންގުޅުނު ނަމަވެސް، ގިނަ ހަމަލާތައް އުފައްދާފައިވަނީ ޔުނައިޓެޑުންނެވެ. މި މެޗުގެ ފުރަތަމަ ހާފު ދެ ޓީމަށް ލަނޑެއްނުޖެހި 0-0 އިން އެއްވަރުވެގެން ނިމުނުއިރު މި ހާފުގައި ލަނޑުޖެހުމަށް މިލާންގެ ފްރޭންކް ކެސިއޭ އާއި ހެނާންޑޭޒް އަށް ލިބުނު ފުރުޞަތުތަކުގައި ފޮނުވާލި ހަމަލާތަކުގެ ހުރަހަކަށްވީ ޔުނައިޓެޑްގެ ކީޕަރު ޑީން ހެންޑަސަން އެވެ.\nއޮލިމްޕިއާކޯސްއާ ދެކޮޅަށް އާސެނަލް ކުޅުނު މެޗުގެ ތެރެއިން. –ފޮޓޯ: ޓުވިޓާ\nރޭގެ މެޗުގައި ފެނިގެންދިޔަ ހަމައެކަނި ލަނޑު، ދެވަނަ ހާފުގެ ކުޅުން ފެށިގެން ހަތަރުވަނަ މިނެޓުގައި ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެން ނިކުތް ޕޮގްބާ އެވެ. މިއީ ވަރަށް ހަނި އޭންގަލަކުން ފޮނުވާލައިގެން ޕޮގްބާ ކާމިޔާބުކުރި ގޯލެކެވެ. އޭގެފަހުން މިލާންގެ އަލެކްސިސް ސައެލްމޭކާސް އާއި އިބްރާހިމޮވިޗް އަށް ލިބުނު ފުރުޞަތުތަކުގައި ފޮނުވާލި ހަމަލާތައް ޔުނައިޓެޑްގެ ކީޕަރު ހެންޑަސަން މަތަކުރިއެވެ. ޔުނައިޓެޑްގެ ލީޑް ފުޅާކުރުމަށް ޒުވާން ފޯވާޑް މޭސަން ގްރީންވުޑް އަށް ލިބުނު ފުރުޞަތުގައި ފޮނުވާލި ބޯޅަ މިލާންގެ ކީޕަރު ޖިއަންލުއިޖީ ޑޮނަރުއްމާ މަތަކުރިއިރު، ޕޮގްބާ ފޮނުވާލި ބޯޅަ ދިޔައީ ގޯލްގެ ހުރަސްދަނޑިމަތިންނެވެ.\nއާސެނަލްގެ އެމިރޭޓްސް ސްޓޭޑިއަމްގައި ރޭ ކުޅުނު މެޗުގައި އެ ޓީމަށް ލީޑްނަގައިދިނުމަށް ކެޕްޓަން ޕިއޭ-އެމެރިކް އޮބާމަޔަން އަށް ރަނގަޅު ދެ ފުރުޞަތެއްލިބި ބޭކާރުވެފައިވާއިރު މި މެޗުގައި ފެނިގެންދިޔަ ހަމައެކަނި ލަނޑު، ދެވަނަ ހާފުގެ ކުރީކޮޅު ކާމިޔާބުކޮށްދިނީ ޔޫސުފް އެލް-އަރާބީ އެވެ. މިއީ އާސެނަލްއާ ދެކޮޅަށް މި މުބާރާތުގައި އެންމެ ފަހުން ކުޅުނު ތިން މެޗުގައި އޭނާ ޖެހި ތިންވަނަ ގޯލެވެ. މިފަހަރުގެ މުބާރާތުގައި މި ދެ ޓީމު ބައްދަލުކުރި ފުރަތަމަ މެޗުގައި ވެސް އޭނާ ވަނީ ގޯލެއް ކާމިޔާބުކޮށްފައެވެ.\nމި މުބާރާތުގައި ރޭ ކުޅުނު ފާހަގަކޮށްލެވޭ އަނެއް މެޗުގައި ހޯސޭ މޮރީނިއޯގެ އިރުޝާދުގެ ދަށުން ކުޅެމުން އަންނަ ޓޮޓެންހަމް ކޮޅަށް ޒަގްރެބުން ވައްދާލި ތިން ލަނޑުވެސް ކާމިޔާބުކުރީ މިސްލާވް އޯރްސިޗް އެވެ. މި މެޗުގެ ދެވަނަ ހާފުގައި އޭނާ ދެލަނޑުޖެހިއިރު، ހެޓްރިކް ފުރިހަމަކުރީ އިތުރުވަގުތުގެ ގޮތުގައި ކުޅުނު ދެވަނަ ހާފުގައެވެ. މި މެޗުގައި ޓޮޓެންހަމްގެ ކުޅުންތެރިން ފޮނުވާލި ހަމަލާތައް ހުއްޓުވުމުގައި ޒަގްރެބްގެ ގޯލްކީޕަރު ޑޮމިނިކް ލިވަކޮވިޗް ވަނީ މޮޅު ކުޅުމެއް ދައްކާފައެވެ.\nޔުރޮޕާ ލީގުގައި ރޭ ކުޅުނު މެޗުތަކަށްފަހު ކުއާޓާ ފައިނަލުން ޖާގަ ހޯދާފައިވާ ޓީމުތަކަކީ؛\nމެންޗެސްޓާ ޔުނައިޓެޑް (އިންގްލެންޑް)، އާސެނަލް (އިންގްލެންޑް)، ޑިނަމޯ ޒަގްރެބް (ކްރޮއޭޝިއާ)، ގްރަނާޑާ (ސްޕެއިން)، ވިޔަރެއާލް (ސްޕެއިން)، އޭއެސް ރޯމާ (އިޓަލީ)، އަޔެކްސް އެމްސްޓެޑަމް (ނެދަލެންޑްސް)، ސްލާވިއާ ޕްރާގް (ޗެކް ރިޕަބްލިކް).\nކުޅިވަރުއާސެނަލްއޭސީ މިލާންމެންޗެސްޓާ ޔުނައިޓެޑްދުނިޔެޓޮޓެންހަމް ހޮޓްސްޕާޔުރޮޕާ ލީގު


Kurimagu gai aharenge amilla squad eh nagaanan\nކުރިމަގުގައި އަހަރެންގެ އަމިއްލަ ސްކޮޑެއް ނަގާނަން\nގައުމީ ޓީމުގެ ސްކޮޑު އެކުލަވާލުމުގައި އެފްއޭއެމްގެ ޓެކްނިކަލް ސްޓާފުންގެ އެހީތެރިކަން ހޯދާފައިވާނެ ކަމަށް ގައުމީ ޓީމުގެ ކޯޗް ޕީޓާ ޝެގަޓް ބުނެފި އެވެ.\nގައުމީ ސްކޮޑު ނެގިއިރު، މުހިންމު ކުޅުންތެރިން ކަމަށްވާ މާޒިޔާގެ ހަސަން ނާއިޒު (ދާދު) އާއި އީގަލްސްގެ އަހްމަދު ރިޒްވާން (ރިޒޭ) އަށް ފުރުސަތު ނުލިބެ އެވެ. ސްކޮޑު ނަގާ ގޮތާމެދު އަބަދުވެސް ފާޑު ކިޔުންތައް އޮވެ އެވެ. މިފަހަރުވެސް އެ ފާޑު ކިޔުންތައް ކޯޗާއި އެފްއޭއެމްއަށް އަމާޒު ވިއެވެ.\nމާދަމާ ސިންގަޕޫރާ ދެކޮޅަށް ކުޅޭ މެޗަށް، ރޭ މާލެއިން ފުރުމުގެ ކުރިން ގައުމީ ސްކޮޑު ނެގީ އޭނާ އަމިއްލަ ސްކޮޑެއްތޯ ސުވާލު ކުރުމުން ޝެގަޓް ބުނީ އޭނާ ރާއްޖޭގައި ހޭދަ މިވީ އެންމެ ދިހަ ދުވަސް ކަމަށާއި އެވަރުގެ މުއްދަތެއްގައި އެންމެ ރަނގަޅު މަންޒަރެއް ސިފަ ކުރަން އުނދަގޫ ވާނެ ކަމަށެވެ. އެހެންވެ ސްކޮޑު ނެގުމުގައި އެފްއޭއެމްފެ ޑެޕިޔުޓީ ޓެކްނިކަލް ޑައިރެކްޓާ އިހްސާން އަބްދުލް ގަނީ (ސާންތި) އާއި ގައުމީ ޓީމުގެ އެސިސްޓެންޓަކަށް ހަމަޖެއްސި އަހްމަދު ޝާކިރު (ޝާކިއްޓޭ)ގެ އެހީތެރިކަން ހޯދާފައި ވާނެ ކަމަށެވެ.\n"އަހަންނަށް ބުނެވޭނީ މިއީ އަހަރެމެންގެ ސްކޮޑެކޭ،" ޝަގްޓް ބުންޏެވެ. "އަހަރެން މިތަނުގައި [ރާއްޖޭ ގައި] ހޭދަ މިވީ އެންމެ 10 ދުވަސް، އަހަންނަށް ސިފަ ކުރެވުނީ ކުޑަ މަންޒަރެއް، ކުޅުންތެރިންނާ މެދު ބުނާނެ ވާހަކައެއް އަހަރެންގެ ނެތް މިއީ ފުރަތަމަ ސްކޮޑު ފެޑްރޭޝަނުން [އެފްއޭއެމުން] ސާންތީ، އަހަރެންގެ އެސިސްޓެންޓް ޝާކީ [ޝާކިއްޓޭ] އަހަންނަށް ވަރަށް ބޮޑަށް އެހީވި ކުޅުންތެރިން ނެގުމުގައި."\nކުރިން އަފްގާނިސްތާނަށް ކޯޗު ކޮށްދިން ޝެގަޓް ބުނީ، ބޫޓާން މެޗަށް ސްކޮޑަށް ބައެއް ބަދަލުތައް އައުން އެކަށީގެންވާ ކަމަށާއި އީގަލްސްގެ މުހައްމަދު އާރިފް (ބަކާ) އާއި ދާދު އާ އޭނާ ވާހަކަ ދައްކާފައިވާނެ ކަމަށެވެ.\n"އަހަރެން މިހާރުވެސް ވާނީ އާރިފް (ބަކާ) އަދި ނާއިޒް ހަސަން އާ ވާހަކަ ދައްކާފަ އޭނާ އަކީ ބޫޓާން ގޭމްގައި ބޭނުން ކުރަން އަހަންނަށް އޮތް އޮޕްޝަނެއް،" ޝަގަޓް ބުންޏެވެ. "ނަމަވެސް މިހާރު އަހަންނަށް ޓީމު ނެގޭނީ އެފްއޭއެމްގެ އެހީތެރި ކަމާއެކު، އެއީ އަހަންނަށް ވުރެ ބޮޑަށް މިވަގުތު ރާއްޖޭގެ ކުޅުންތެރިން އެނގޭނީ އެފްއޭއެމްއަށް، ނަމަވެސް ފަހުން އަހަރެން އަމިއްލައަށް ސްކޮޑް ނަގާނަން."\nސިންގަޕޫރާ ދެކޮޅަށް ކުޅޭ މެޗު އޮންނާނީ މާދަމާ ހަވީރު 4:30 ގަ އެވެ. ޝެގަޓް ބުނީ ރާއްޖެއިން ސިންގަޕޫރާ ދެކޮޅަށް ކުޅުނު ފަސް މެޗުންވެސް މީގެ ކުރިން ވަނީ ބަލިވެފައި ކަމަށާއި އޭނާގެ ޓާގެޓަކީ އެންމެ ކުޑަމިނުން މެޗު އެއްވަރު ކޮށްލުން ކަމަށެވެ.